## Uredba o izmjenama i dopunama Uredbe za proved­bu Carinskog zakona

### NN 5/2007 (12.1.2007.), Uredba o izmjenama i dopunama Uredbe za proved­bu Carinskog zakona

# VLADA REPUBLIKE HRVATSKE

**273**

Na temelju članka 5.a, članka 13., članka 14. stavka 3.,
članka 14.a stavka 2., članka 18.a, članka 20. stavka 2., članka 27., članka
48., članka 69., članka 73. stavka 2., članka 78. stavka 4., članka 81. stavka
4., članka 84. stavka 3., članka 88. stavaka 1., 3. i 5., članka 96. stavka 4.,
članka 106. stavaka 5. i 6., članka 108. stavka 1., članka 109.a, članka 110.
stavka 3., članka 119. stavaka 2. i 4., članka 122. stavka 2., članka 14. stavka
2., članka 125. stavaka 2. i 4., članka 126. stavka 2. točke c), članka 127.
stavka 4., članka 129., članka 131., članka 137. stavka 3., članka 139., članka
141. stavka 1. točke e), članka 149. članka 150. stavka 2., članka 154. stavka
2., članka 155. stavka 3., članka 156. stavka 2., članka 159. stavka 4., članka
161. stavka 2., članka 169. stavaka 3. i 5., članka 179. stavka 4., članka 181.
stavka 4., članka 185. stavaka 3. i 5., članka 188. stavka 4., članka 189.,
članka 192. stavka 5., članka 194. stavka 2., članka 200. stavka 1., članka
203., članka 221. stavka 5., članka 226. stavka 3., članka 229. stavka 1. i 3.,
članka 235. stavka 1., članka 236., članka 254. stavka 3. i članka 257.
Carinskog zakona (»Narodne novine«, br. 78/99, 117/99, 73/2000, 92/2001,
47/2003, 140/2005 i 138/2006), Vlada Republike Hrvatske je na sjednici održanoj
5. siječnja 2007. godine donijela

## UREDBU

### O IZMJENAMA I DOPUNAMA UREDBE ZA PROVEDBU CARINSKOG ZAKONA

Članak 1.

U Uredbi za provedbu Carinskog zakona (»Narodne novine«, br.
161/2003 i 69/2006) u članku 1. stavku 1. alineja 4. briše se.

Članak 2.

Iza članka 2. dodaje se »Poglavlje 2.a Odluke« i članci 2.a i 2.b koji glase:

*»Poglavlje 2.a Odluke

Članak 2.a*

Ako osoba koja podnosi zahtjev za donošenje odluke ne može pribaviti isprave i
podatke potrebne za donošenje odluke, Carinska uprava neće zahtijevati isprave i
podatke kojima raspolaže.

*Članak 2.b*

Odluka u vezi s osiguranjem, povoljna za osobu koja se potpisom obvezala da će
na prvi pisani zahtjev Carinske uprave platiti zahtijevani iznos, ukinut će se
ukoliko obveza nije ispunjena.
Ukidanje se ne odnosi na robu koja je u trenutku pravomoćnosti ukidanja već bila
stavljena u postupak na temelju ukinutog odobrenja. Međutim, Carinska uprava
može zahtijevati da se robi odredi carinski dopušteno postupanje ili uporaba u
roku koji odredi.«.

Članak 3.

Iznad članka 3. naziv poglavlja 3. mijenja se i glasi:

*»Poglavlje 3. Elektronički sustav razmjene podataka«.*
Članak 4.

Članak 3. mijenja se i glasi:
»Carinska uprava može, uz uvjete i na način koje odredi, te sukladno načelima
predviđenim carinskim propisima, odobriti provedbu postupka sustavom
elektroničke razmjene podataka.
Za potrebe stavka 1. ovoga članka pojedini izrazi imaju sljedeće značenje:
a) sustav elektroničke razmjene podataka:
– razmjenu standardiziranih poruka s carinarnicama,
– unos podataka potrebnih za provedbu postupka u carinski sustav elektroničke
razmjene podataka,
b) elektronička razmjena podataka: prijenos podataka u skladu s dogovorenim
standardima poruka između dva računalna sistema elektroničkim putem,
c) standardizirana poruka: poruka unaprijed utvrđena i prihvaćena za
elektroničku razmjenu podataka.
Uvjeti propisani za odobravanje provedbe sustava elektroničke razmjene podataka
uključuju, između ostaloga, mjere za provjeru izvora podataka i za zaštitu
podataka od neovlaštenog pristupa, gubitka, izmjene ili uništenja.«.

Članak 5.

Iza članka 3. dodaju se članci 3.a i 3.b koji glase:

*»Članak 3.a*

Kada se postupak obavlja sustavom elektroničke razmjene poda­taka Carinska
uprava određuje pravila za zamjenu vlastoruč­nog potpi­sa nekom drugom tehnikom,
koja se može temeljiti na upo­rabi šifara.

*Članak 3.b*

Za testne programe, koji koriste sustav elektroničke razmjene podataka, koji su
namijenjeni za procjenu mogućih pojednostavljenja, Carinska uprava može, za
razdoblje koje je nužno potrebno za realizaciju programa, odustati od zahtjeva
za podnošenjem:
a) deklaracije o carinskoj vrijednosti iz članka 91. ove Uredbe,
b) odstupajući od članka 127. stavak 1. ove Uredbe, podataka koji se odnose na
određena polja jedinstvene carinske deklaracije, a koji nisu nužni za
utvrđivanje istovjetnosti robe i koji nisu elementi za obračun uvoznih ili
izvoznih carina. Međutim, podaci se stavljaju na raspolaganje na zahtjev u
okviru postupka provjere.
Iznos uvoznih davanja, koji se obračunava u razdoblju odstupanja iz stavka 1.
ovoga članka ne smije biti manji od onog koji bi se naplatio da nema tog
odstupanja.«.

Članak 6.

U članku 6. stavku 1. riječi »14. stavak 3.« zamjenjuju se riječima »14. a
stavak 1.«.

Članak 7.

U članku 13. riječi »stavku 8.« zamjenjuju se riječima »stavku 6.«.
U stavku 4. riječi »stavku 10.« zamjenjuju se riječima »stavku 8.«.

Članak 8.

U članku 16. stavak 2. mijenja se i glasi:
»Posljednjom bitnom obradom ili preradom iz stavka 1. ovoga članka, bez obzira
na to je li došlo do promjene tarifnog broja, ne smatra se:
a) pakiranje ili prepakiranje robe, bez obzira gdje je ambalaža proizvedena,
b) dijeljenje većih količina robe u manje količine ili spajanjem manjih količina
u veće,
c) odjeljivanje, razvrstavanje, prosijavanje, ispiranje ili dijeljenje proizvoda
rezanjem ili ustakljivanjem,
d) etiketiranje i označivanje robe,
e) postupanje nužno da bi se očuvala svojstva proizvoda prilikom prijevoza ili
skladištenja, te
f) jednostavno sklapanje dijelova proizvoda u cjelovit proizvod.«

Članak 9.

Članak 70. briše se.

Članak 10.

U članku 72. riječ »Radnje« zamjenjuje se riječima »Tržišne radnje«.

Članak 11.

Članak 73. briše se.

Članak 12.

Članak 75. mijenja se i glasi:
»Za određivanje carinske vrijednosti sukladno članku 32. Carinskog zakona
koristi se transakcijska vrijednost istovjetne robe iz kupoprodajnog posla na
istoj komercijalnoj razini i u približno jednakoj količini robe kao što je
količina robe koja se procjenjuje. Ako takvog kupoprodajnog posla nema uzima se
transakcijska vrijednost za istovjetnu robu koja je bila prodana na drugoj
komercijalnoj razini i/ili za drugačije količine uz prilagodbe potrebne radi
razlika proisteklih iz komercijalne razine i/ili količine, pod uvjetom da se
takve prilagodbe mogu provesti na osnovi predočenih dokaza koji jasno pokazuju
primjerenost i točnost prilagodbe, bez obzira na to dovodi li sama prilagodba do
porasta ili smanjenja vrijednosti.
Ako su u transakcijsku vrijednost uključeni troškovi sukladno članku 38. stavku
1. točki a) podtočkama 4., 5. i 6. Carinskog zakona, pri prilagodbi se moraju
uzeti u obzir bitne razlike u tim troškovima za uvezenu robu i odgovarajuću
istovjetnu robu koje proizlaze iz razlike u udaljenosti i vrsti prijevoza.
Ako se u skladu s ovim člankom utvrdi više transakcijskih vrijednosti istovjetne
robe, za utvrđivanje carinske vrijednosti uvezene robe upotrijebit će se najniža
između tih vrijednosti.
U primjeni ovog članka uzet će se u obzir transakcijska vrijednost robe koju je
proizvela treća osoba, samo u onim slučajevima kad carinarnica ne raspolaže
transakcijskim vrijednostima za istovjetnu robu koju je proizvela ista osoba kao
robu koja se procjenjuje.
Za primjenu ovog članka, »transakcijska vrijednost uvezene istovjetne robe« je
carinska vrijednost koja je bila prethodno utvrđena temeljem članka 31.
Carinskog zakona i koja je usklađena sa stavkom 1. i 2. ovog članka.«.

Članak 13.

Iza članka 75. dodaje se članak 75.a koji glasi:

*»Članak 75.a*

Za određivanje carinske vrijednosti sukladno članku 33. Carinskog zakona koristi
se transakcijska vrijednost slične robe iz kupoprodajnog posla na istoj
komercijalnoj razini i u približno jednakoj količini robe kao što je količina
robe koja se procjenjuje. Ako takvog kupoprodajnog posla nema uzima se
transakcijska vrijednost za sličnu robu koja je bila prodana na drugoj
komercijalnoj razini i/ili za drugačije količine uz prilagodbe potrebne radi
razlika proisteklih iz komercijalne razine i/ili količine, pod uvjetom da se
takve prilagodbe mogu provesti na osnovi predočenih dokaza koji jasno pokazuju
primjerenost i točnost prilagodbe, bez obzira na to dovodi li sama prilagodba do
porasta ili smanjenja vrijednosti.
Ako su u transakcijsku vrijednost uključeni troškovi sukladno članku 38. stavku
1. točki a) podtočkama 4., 5. i 6. Carinskog zakona pri prilagodbi se moraju
uzeti u obzir bitne razlike u tim troškovima za uvezenu robu i odgovarajuću
sličnu robu koje proizlaze iz razlike u udaljenosti i vrsti prijevoza.
Ako se u skladu s ovim člankom utvrdi više transakcijskih vrijednosti slične
robe, za utvrđivanje carinske vrijednosti uvezene robe upotrijebit će se najniža
između tih vrijednosti.
U primjeni ovog članka uzet će se u obzir transakcijska vrijednost robe koju je
proizvela treća osoba, samo u onim slučajevima kad carinarnica ne raspolaže
transakcijskim vrijednostima za sličnu robu koju je proizvela ista osoba kao
robu koja se procjenjuje.
Za primjenu ovog članka, »transakcijska vrijednost uvezene slične robe« je
carinska vrijednost koja je bila prethodno utvrđena temeljem članka 31.
Carinskog zakona i koja je usklađena sa stavkom 1. i 2. ovog članka.«.

Članak 14.

U članku 84. stavku 1. točki b) riječ »te« briše se.
U točki c) iza riječi »prava,« slovo »i« briše se.

Članak 15.

U članku 95. stavku 3. riječi »Rješenje kojim« zamjenjuju se riječima »Odluka
kojom«.

Članak 16.

U članku 109. stavku 2. iza riječi »identifikacije« dodaju se riječi »koji se
može temeljiti na uporabi šifara, s time da se takvo pojednostavnjenje odobrava
samo«.

Članak 17.

U članku 116. stavku 3. podstavku 4. riječi »robe istoga statusa« zamjenjuju se
riječima »više vrsta roba«.

Članak 18.

U članku 123. stavku 3. riječi »članku 20. stavku 2. Carinskog zakona«
zamjenjuju se riječima »Carinskoj tarifi«.

Članak 19.

Članak 127. mijenja se i glasi:
»Ako se carinska deklaracija podnosi sustavom elektroničke razmjene podataka,
podatke iz pisane deklaracije, navedene u propisu iz članka 120. ove Uredbe,
nadomjestit će slanje nadležnoj carinarnici, radi računalne obrade, podataka u
obliku šifarskih oznaka ili podataka u bilo kojem drugom obliku koji odredi
Carinska uprava.
Smatra se da je deklaracija putem elektroničke razmjene podataka podnesena
carinarnici u trenutku kada carinarnica prihvati elektroničku poruku.
Carinarnica potvrđuje prijem elektroničkih podataka povratnom porukom koja
sadrži sve dogovorene identifikacijske podatke o svakoj deklaraciji, vrstu
uočenih grešaka ako je neispravna, i/ili broj i datum prihvaćanja carinske
deklaracije.
Ako se carinska deklaracija podnosi elektroničkim putem, Carinska uprava –
Središnji ured određuje pravila za primjenu odredaba propisanih u članku 159.
ove Uredbe.
Ako se carinska deklaracija podnosi elektroničkim putem, deklarant se
obavještava o puštanju robe, pri čemu se navodi barem broj deklaracije i datum
puštanja.
Ako se podaci iz carinske deklaracije unose u carinski sustav elektroničke
razmjene podataka na odgovarajući način se primjenjuju stavci 2., 3. i 4. ovoga
članka.«.

Članak 20.

Članak 128. mijenja se i glasi:
»Ako se za završetak drugih formalnosti zahtijeva papirnati ispis carinske
deklaracije, na zahtjev deklaranta, isti se podnosi i ovjerava ili pri nadležnoj
carinarnici ili na način propisan člankom 109. stavkom 2. i 3. ove Uredbe.«.

Članak 21.

Članak 129. mijenja se i glasi:
»Carinska uprava – Središnji ured, na pisani zahtjev zainteresirane osobe,
izdaje odobrenje za elektroničku razmjenu podataka.
U odobrenju iz stavka 1. ovog članka može se uspostaviti obveza deklaranta da
nakon podnošenja deklaracije elektroničkom razmjenom podataka podnese pisanu
carinsku deklaraciju.«.

Članak 22.

Članak 130. briše se.

Članak 23.

U članku 135. iza stavka 1. dodaje se novi stavak 2. koji glasi:
»Obračun davanja iz stavka 1. ovog članka mora sadržavati najmanje sljedeće
podatke:
a) opis robe koji je dovoljno detaljan da omogućava utvrđivanje istovjetnosti;
opis može uključivati tarifnu oznaku,
b) vrijednost iz računa i/ili količinu robe, ovisno o okolnostima,
c) obračunata uvozna davanja,
d) datum izdavanja obračuna,
e) naziv carinarnice koja je izdala obračun.
Dosadašnji stavak 2. postaje stavak 3.

Članak 24.

U članku 143. riječi »prebivalište ili« brišu se.

Članak 25.

U članku 157. stavku 1. riječi »rješenja carinarnice donesenog« zamjenjuju se
riječima »odluke carinarnice donesene«.

Članak 26.

U članku 162. stavku 2. riječi »stavak 5.« zamjenjuju se riječima »stavak 4.«.

Članak 27.

U članku 163. stavku 1. riječi »stavak 4.« zamjenjuju se riječima »stavak 3.«, a
riječ »ukinuti« zamjenjuje se riječju »poništiti«.
U točki a) riječ »ukinuti« zamjenjuje se riječju »poništiti«, a riječ »ukinute«
zamjenjuje se riječju »poništene«.
U točkama b) i c) riječi »ukinuti« zamjenjuju se riječima »poništiti«.
U točki e) podtočki 1. riječ »Ukidanje« zamjenjuje se riječju »Poništavanje«,
riječ »ukidanje« zamjenjuje se riječju »poništavanje«, a riječ »ukidanju«
zamjenjuje se riječju »poništavanju«.
U točki f) riječi »točka d)« zamjenjuju se riječima »točka e)«.
U točki g) riječ »ukidanje« zamjenjuje se riječju »poništavanje«.

Članak 28.

U članku 166. stavku 2. riječi »nadležno rješavanje« zamjenjuju se riječima
»donošenje odluke«.

Članak 29.

U članku 167. iza riječi »članka 109.« dodaju se riječi »stavak 2., 3. i 4.«.

Članak 30.

U članku 170. stavku 3. druga rečenica mijenja se i glasi:
»Kod ukupno odobrenog razdoblja uzimaju se u obzir propisani rokovi za naplatu
duga.«.

Članak 31.

U članku 174. stavku 2. točki b) riječi »koje su navedene u pisanom zahtjevu«
zamjenjuju se riječima »uz koje se prilaže zahtjev«.

Članak 32.

U članku 181. stavku 1. iza točke b) dodaje se nova točka c) koja glasi:
»c) vrijeme puštanja robe,«.
Dosadašnje točke c) i d) postaju točke d) i e).

Članak 33.

U članku 192. iza riječi « članaka 174. do 181.« dodaju se riječi »i članka
186.«.

Članak 34.

Iza članka 193. dodaje se naziv pododjeljka i članak 193.a koji glase:

»Pododjeljak 4. *Zajedničke odredbe*

Članak 193.a

U slučaju kada su dva ili više odobrenja koja se odnose na carinske postupke s
gospodarskim učinkom izdana istoj osobi, pri čemu je jedan postupak završen
stavljanjem u drugi postupak na temelju knjigovodstvenih zapisa, dopunska
deklaracija se neće zahtijevati.«.

Članak 35.

U članku 196. stavku 1. točki a) riječi »druga i treća podjela« zamjenjuju se
riječima »drugo i treće podpolje«.

Članak 36.

U članku 201. stavku 3. točka b) mijenja se i glasi:
»b) ovlašteni izvoznik ovjerava deklaraciju koristeći poseban pečat.«.
U stavku 5. točki b) riječi »u polje 44.« brišu se.
U stavku 6. riječi »pored navoda u polju 44.« brišu se.

Članak 37.

U članku 202. stavku 1. točki c) riječ »trenutak« zamjenjuje se riječju
»vrijeme«.

Članak 38.

Članak 205. briše se.

Članak 39.

U članku 206.a stavku 9. riječi »obrazloženo rješenje« zamjenjuju se riječima
»obrazložena odluka«.

Članak 40.

Iznad članka 207. dodaje se naziv odjeljka koji glasi:

»Odjeljak 1. *Upravljanje tarifnim kvotama koje se odobravaju po kronološkom redu
datuma carinskih deklaracija*«.

Članak 41.

Članak 207. mijenja se i glasi:
»Ako je to predviđeno posebnim propisima, tarifnim kvotama će se upravljati
prema kronološkom redu datuma prihvaćanja carinskih deklaracija za puštanje u
slobodan promet.
Zahtjev za povlašteno postupanje u okviru tarifne kvote podnosi se carinskom
deklaracijom za puštanje robe u slobodan promet.
Uz uvažavanje stavka 5. ovog članka, raspodjelu kvota vršit će Carinska uprava
na osnovi datuma prihvaćanja odnosne deklaracije za puštanje robe u slobodan
promet, uz uvjet da stanje odnosne kvote to dopušta. Redoslijed će se utvrditi u
skladu s kronološkim redom tih datuma, pri čemu će se sve deklaracije prihvaćene
istog datuma smatrati istovremenim.
Ukoliko su tražene količine veće od trenutno dostupne, raspodjela će biti
izvršena proporcionalno zahtijevanim količinama.
Za potrebe ovoga članka, deklaracije prihvaćene 1., 2. ili 3. siječnja smatrat
će se prihvaćenima 3. siječnja. Međutim, ako jedan od tih datuma pada u subotu
ili nedjelju, smatrat će se da je datum prihvaćanja 4. siječnja.
Ako Carinska uprava poništi deklaraciju za puštanje u slobodan promet za robu
koja je bila predmetom zahtjeva za povlašteno postupanje u okviru tarifne kvote,
cijeli zahtjev za tu robu će biti opozvan, a kvota vraćena.«.

Članak 42.

Iza članka 207. dodaju se članci 207.a do 207.d i nazivi odjeljaka koji glase:

*»Članak 207.a*

Carinska uprava će vršiti raspodjelu kvota svaki radni dan prema zahtjevima
podnesenim prethodnog dana, osim dana državnih blagdana u Republici Hrvatskoj.
Uz uvažavanje odredaba članka 207. stavka 5. ove Uredbe u raspodjelu kvota
uključit će se svi još neodobreni zahtjevi podneseni na deklaracijama za
puštanje u slobodan promet prihvaćenim do uključujući prethodni dan.

*Članak 207.b*

Tarifna kvota smatrat će se kritičnom kada je iskorišteno 75% početnog iznosa,
ili kada je Carinska uprava smatra kritičnom.

Odjeljak 2. *Nadzor nad robom

Članak 207.c*

Ako su propisane mjere nadzora za robu za koju je odobreno povlašteno postupanje
u okviru tarifne kvote, izvještavanje se vrši najmanje jednom mjesečno.
Izvještaj sadrži podatke o količinama koje su puštene u slobodan promet ili
izvezene od prvog dana odnosnog perioda.
Carinska uprava dostavlja mjesečne izvještaje o nadzoru najkas­nije do 15-og u
mjesecu za prethodni mjesec.

Odjeljak 3. *Raspodjela kvota na temelju odobrenja o dodjeli kvote

Članak 207.d*

Ako je to predviđeno posebnim propisima, raspodjelu tarifnih kvota obavlja
ministarstvo nadležno za poljoprivredu, na temelju zahtjeva uvoznika za dodjelu
određene količine robe u okviru pojedine tarifne kvote, za godinu na koju se
odnosi relevantna Uredba o carinskoj tarifi.
Nakon raspodjele kvota, koja se može obaviti jednom ili više puta godišnje,
nadležno ministarstvo iz stavka 1. ovog članka izdaje odobrenje, a Carinska
uprava prati i nadzire ostvarenje uvoza robe po izdanim odobrenjima. Sva izdana
odobrenja unose se u informacijski sustav Carinske uprave.«.

Članak 43.

U članku 210. stavku 1. točki c) iza riječi »članak 287.« dodaju se riječi
»stavak 3.«.

Članak 44.

U članku 211.a stavku 2. prvoj rečenici točka na kraju rečenice zamjenjuje se
zarezom i dodaju riječi »bez utjecaja na članak 287. stavak 3. ove Uredbe.«.
U drugoj rečenici riječ »uvoza« zamjenjuje se riječju »izvoza«.

Članak 45.

U članku 211. b stavku 1. riječi »stavka 2.« zamjenjuju se riječima »stavka 4«.
U stavku 2. točki a) riječ »te« zamjenjuje se riječima »poništava ili«.
U stavku 3. točki a) riječ »obrazac« briše se, a iza riječi »CPD« dodaje se
riječ »karnet«.

Članak 46.

U članku 212. stavku 4. riječ »uvozne« zamjenjuje se riječju »strane« a riječ
»onemogućuje« zamjenjuje se riječju »omogućuje«.

Članak 47.

U članku 214. riječi »obrazloženo rješenje« zamjenjuju se riječima »obrazložena
odluka«.
Iza stavka 1. dodaje se stavak 2. koji glasi:
»Rokovi iz stavka 1. ovoga članka ne primjenjuju se u slučaju jedinstvenog
odobrenja, osim ako je izdano sukladno članku 211.b ove Uredbe.«.

Članak 48.

U članku 216. točka na kraju rečenice zamjenjuje se zarezom i dodaju riječi »uz
uvažavanje stavka 2. i 3. ovog članka.«.
Iza stavka 1. dodaju se stavci 2. i 3. koji glase:
»Ako se zahtjev odnosi na obnovu odobrenja za istu vrstu postupka i robe,
odobrenje se može izdati s povratnim djelovanjem od dana kada je prvotno
odobrenje prestalo važiti.
U iznimnim slučajevima, povratno djelovanje odobrenja suklad­no stavku 2. ovoga
članka, može se odobriti i dalje, ali ne duže od jedne godine prije nego je
podnesen zahtjev, pod uvjetom da se dokaže da postoji gospodarska potreba i da:
a) se zahtjev ne odnosi na pokušaje prijevare ili grube nemarno­sti,
b) razdoblje važenja odobrenja sukladno članku 215. ove Uredbe nije premašeno,
c) podnositeljevo knjigovodstvo potvrđuje da se svi zahtjevi postupka mogu
smatrati ispunjenim, da se po potrebi može utvrditi istovjetnost robe za to
razdoblje i da takvo knjigovodstvo omogućuje kontrolu nad postupkom, i
d) sve formalnosti neophodne za uređenje pitanja robe mogu se obaviti,
uključujući, ako je potrebno, poništavanje deklaracije.«.

Članak 49.

U članku 217. stavku 2. iza riječi »proizvodnje,« dodaju se riječi »osim
proizvoda navedenih u Prilogu 24B ove Uredbe,«.
U stavku 4. riječi »u postupku« zamjenjuju se riječima »koji se puštaju u
slobodan promet nakon postupka«.

Članak 50.

U članku 219. stavku 1. riječi »Osim u slučaju privremenog uvoza, carinarnica«
zamjenjuju se riječima »Carinarnica«, a iza riječi »(premještanje)« zarez se
zamjenjuje točkom, a riječi »te o vođenju potrebnih evidencija.« zamjenjuju se
riječima »Carinarnica također, osim u slučaju privremenog uvoza, odlučuje o
vođenju potrebnih evidencija.«.

Članak 51.

U članku 222.a riječi »članka 327.« zamjenjuju se riječima »Priloga 31A ove
Uredbe«.

Članak 52.

U članku 223. stavku 1. prvoj rečenici točka na kraju rečenice zamjenjuje se
zarezom i dodaju riječi »osim u slučaju privremenog uvoza ili kada carinarnica
smatra da evidenciju nije potrebno voditi.«.
Druga rečenica briše se.

Članak 53.

U članku 228. stavku 1. riječ »nekoliko« zamjenjuje se riječima »dvije ili
više«.

Članak 54.

U članku 229. stavku 2. riječi »bio produžavan« zamjenjuju se riječju »istekao«.
U stavku 3. točki b) riječi »druge carinarnice« zamjenjuju se riječima »više
carinarnica«.
U točki e) riječ »identifikacijske« briše se.

Članak 55.

U članku 232. iza stavka 4. dodaje se stavak 5. koji glasi:
»Jedinstveno odobrenje može se izdati samo za privatna carinska skladišta.«.

Članak 56.

U članku 233. stavku 3. točka e) briše se.
Dosadašnja točka f) postaje točka e).

Članak 57.

U članku 235. stavku 3. iza riječi »članku 240.« dodaju se riječi »stavku 2. i
3.«.

Članak 58.

U članku 240. stavak 2. mijenja se i glasi:
»Carinarnica može dopustiti zajedničko skladištenje strane i domaće robe čak i
ako nije moguće u svakom trenutku utvrditi carinski status svake vrste robe.
Domaći poljoprivredni proizvodi su isključeni iz takvog dopuštenja.«.
Stavci 4. i 5. mijenjaju se i glase:
»U svrhu deklariranja za carinski dopušteno postupanje ili uporabu robe u
zajedničkom skladištu, kao i u posebnim slučajevima, određivanje robe koja
ispunjava uvjete iz stavka 3. ovoga članka, može se smatrati domaćom ili stranom
robom.
Primjena stavka 4. ovog članka, međutim, ne može rezultirati davanjem carinskog
statusa za veću količinu robe od stvarne količine koja je smještena na carinsko
skladište ili posjednikove skladišne prostore, kada se iznosi roba radi
deklariranja za carinsko dopušteno postupanje ili uporabu.«.

Članak 59.

U članku 250. stavku 3. riječi »stavak 6.« zamjenjuju se riječima »stavak 2.«.

Članak 60.

U članku 251. stavku 3. dodaje se rečenica koja glasi:
»Ako to opravdavaju okolnosti, taj se rok može produžiti, čak i ako je prvotno
utvrđeni rok već istekao.«.

Članak 61.

U članku 254. stavku 2. iza riječi »stavak 1.« dodaju se riječi »i 2.«

Članak 62.

U članku 260. stavku 1. riječ »carinskom« zamjenjuje se riječju »stranom«.

Članak 63.

U članku 267. stavku 3. podstavku 1. i 2. riječi »stavka 1.« zamjenjuju se
riječima »stavka 2.«.

Članak 64.

U članku 272. stavku 1. riječi »Ministarstvo rada i socijalne skrbi« zamjenjuju
se riječima »ministarstvo nadležno za poslove socijalne skrbi«.

Članak 65.

U članku 274. stavku 3. točki a) riječi »određeno važećim propisima« zamjenjuju
se riječima »i koju koristi osoba sa sjedištem odnosno prebivalištem u tom
susjednom pograničnom području«.

Članak 66.

U članku 275. riječ »opremu« zamjenjuje se riječima »sljedeću robu«.

Članak 67.

Iza članka 277. u nazivu pododjeljka 5. iza riječi »stvari« stavlja se zarez i
dodaju riječi »specijalni alati i instrumenti, roba za testiranje, uzorci i
zamjenska sredstva za proizvodnju«.

Članak 68.

U članku 279. stavku 2. točki b) iza riječi »sjedištem« dodaju se riječi
»odnosno prebivalištem«.

Članak 69.

U članku 280. stavku 1. točki b) riječi »povezano s prodajnim ugovorom, koji
sadrži klauzulu o probnom roku, i koje se stvarno i obave« zamjenjuju se
riječima »u skladu s prodajnim ugovorom koji uključuje odredbe o obaveznom
testiranju koje se stvarno i obavi«.
U stavku 2. riječi »prethodnog stavka« zamjenjuju se riječima »stavka 1. točke
b) ovoga članka«.

Članak 70.

U članku 283. stavku 1. iza riječi »nisu« dodaje se riječ »isključivo«.

Članak 71.

U članku 285. stavku 1. riječi »do 285.« zamjenjuju se riječima »do 284.«.
U točki a) iza riječi »mjeseca,« dodaje se riječ »ili«.

Članak 72.

U članku 287. stavku 2. točki b) točka na kraju rečenice zamjenjuje se zarezom.
Iza točke b) dodaje se točka c) koja glasi:
»c) ako važi cijelo vrijeme dok je roba na carinskom području Republike
Hrvatske.«.

Članak 73.

U članku 288. stavku 1. riječ »Pri« zamjenjuje se riječima »Bez utjecaja na
poseban sustav osiguranja za ATA/CPD karnet, pri«.

Članak 74.

U članku 289. stavku 3. iza riječi »članka 283.« dodaju se riječi »stavka 1. i
2.«.

Članak 75.

U članku 290. iza riječi »odgovarajuće isprave« stavlja se zarez i dodaju riječi
»osim ATA/CPD karneta,«.

Članak 76.

U članku 301. stavku 1. i 2. riječi »produžavan« zamjenjuju se riječima
»istekao«.

Članak 77.

U članku 304. stavak 2. mijenja se i glasi:
»S iznimkom robe nekomercijalne naravi, stavak 1. ovog članka ne primjenjuje se
kada je privremeno izvezena roba koja nema hrvatsko podrijetlo u smislu dijela
II. poglavlje 2. odjeljak a) Carinskog zakona puštena u slobodan promet uz nultu
stopu carine.«.
U stavku 3. riječ »glave« zamjenjuje se riječju »poglavlja«.

Članak 78.

Naziv poglavlja iznad članka 316. mijenja se i glasi:

»Poglavlje 1. *Carinski status robe*«.

Članak 79.

Članak 316. mijenja se i glasi:
»Carinski status je određenje robe u smislu carinskih propisa kao domaće ili
strane robe i definiran je odredbama članka 4. točkama 12.,13. i 14. Carinskog
zakona.
Za potrebe dijela II. Glave IV. ove Uredbe, a sukladno odredbama članka 49.
Carinskog zakona, sva roba koja se unosi u carinsko područje Republike Hrvatske
smatra se stranom robom te stoga podliježe mjerama carinskog nadzora od trenutka
njenog unosa. Takva roba podliježe carinskoj provjeri i ostaje pod carinskim
nadzorom dok je potrebno radi utvrđivanja statusa ili dok se s njom postupi na
jedan od načina propisanih člankom 49. stavak 2. Carinskog zakona.
Za potrebe dijela II. Glave IV. ove Uredbe, smatra se da je sva roba koja se
nalazi na carinskom području Republike Hrvatske domaća roba, osim ako se ne
utvrdi drugačije.«.

Članak 80.

Iznad članka 317. dodaje se naziv poglavlja koji glasi:

»Poglavlje 2. *Opće odredbe*«.

Članak 81.

Članak 317. mijenja se i glasi:
»Odredbe ovoga poglavlja primjenjuju se na vanjski i unutarnji provoz, osim ako
nije drugačije propisano.
Osjetljivom robom smatra se sva roba za koju postoji visok rizik od prijevare.
Osjetljivom robom u smislu provedbe postupka smatra se roba navedena u Prilogu
31 A ove Uredbe, koji je njezin sastavni dio. Kada odredba ove Uredbe upućuje na
taj prilog, sve mjere koje se odnose na robu iz toga priloga primjenjuju se samo
ako količina te robe prijeđe propisanu minimalnu količinu. Carinska uprava –
Središnji ured analizira najmanje jednom godišnje sadržaj Priloga 31 A ove
Uredbe.«.

Članak 82.

Iza članka 317. dodaju se članci 317.a do 317.g koji glase:

*»Članak 317.a*

U ovom poglavlju pojedini izrazi imaju sljedeće značenje:
– »otpremna carinarnica«: carinarnica kod koje je prihvaćena deklaracija za
postupak provoza,
– »odredišna carinarnica«: carinarnica kojoj se mora podnijeti roba koja se
prevozi u postupku provoza kako bi se završio postupak,
– »jamstvena carinarnica«: ustrojstvena jedinica Carinske uprave nadležna za
donošenje odluke o prihvaćanju jamstva koje podnosi jamac.

*Članak 317.b*

Strana roba se u carinskom području ili preko njega prevozi u postupku provoza,
osim ako je drugim carinskim propisima propisano drugačije.

*Članak 317.c*

U okviru postupka provoza prevozi se, u skladu s člankom 103. stavak 1. točka b)
Carinskog zakona, domaća roba:
a) za koju je povrat ili otpust carine uvjetovan s tim, da se roba izveze iz
carinskog područja ili unese u carinsko skladište, slobodnu zonu ili slobodno
skladište, ili se stavi u drugi carinski postupak, osim u postupak puštanja u
slobodan promet, ili
b) koja se u postupku unutarnje proizvodnje u sustavu povrata pusti u slobodan
promet radi izvoza iz carinskog područja u obliku dobivenih proizvoda, ako se
podnese zahtjev u skladu s člankom 137. Carinskog zakona ili podnositelj ima
namjeru uložiti takav zahtjev.
Roba deklarirana za izvoz koja nije napustila carinsko područje, smatra se
domaćom robom, ako se dokaže da su izvozna deklaracija i carinske formalnosti
radi kojih je bilo potrebno robu izvesti iz carinskog područja, a prema potrebi
i učinke koje je mogla takva deklaracija proizvesti poništeni.

*Članak 317.d*

Strana roba koja se u skladu sa člankom 103. stavak 2. točka d) Carinskog
zakona, prevozi između dva mjesta unutar carinskog područja u poštanskom prometu
(uključujući i pakete), na paketima i pratećim ispravama mora biti označena
naljepnicom, čiji oblik i sadržaj odgovara Prilogu 32. ove Uredbe i njezin je
sastavni dio.

*Članak 317.e*

Provozni postupak za robu koja se prevozi zrakom obvezan je samo ako je
utovarena i pretovarena u zračnoj luci Republike Hrvatske.
Upotreba postupka provoza obavezna je za robu koja se prevozi morem ako se
prevozi redovnom uslugom pomorskog prijevoza, odobrenom u skladu s člancima 386.
i 386.a. ove Uredbe.

*Čanak 317.f*

Jamstvo koje polaže glavni obveznik valjano je na cijelom carinskom području
Republike Hrvatske.

*Članak 317.g*

Oblik, sadržaj i veličina obrazaca koji se osim Jedinstvene carinske deklaracije
upotrebljavaju u provoznom postupku uređuju se u Prilogu 32 A ove Uredbe, koji
je njezin sastavni dio.«.

Članak 83.

Iznad članka 318. dodaje se naziv poglavlja i odjeljka koji glase:

»Poglavlje 3. *Provedba provoznog postupka*

Odjeljak 1. *Pojedinačno jamstvo«.*
Članak 84.

Članak 318. mijenja se i glasi:
»Pojedinačno jamstvo pokriva ukupni iznos carinskog duga koji bi mogao nastati,
izračunat na temelju najviših stopa primjenjivih na robu iste vrste u Republici
Hrvatskoj.
Međutim, stope koje se uzimaju u obzir kod izračunavanja pojedinačnog jamstva ne
mogu biti niže od najniže stope ako je takva stopa navedena u petom stupcu
Priloga 31 A ove Uredbe.
Pojedinačna jamstva u obliku gotovinskog pologa polažu se u otpremnoj
carinarnici. Jamstva se vraćaju kada je postupak okončan.
Pojedinačno jamstvo koje polaže jamac može biti u obliku kupona pojedinačnog
jamstva za iznos od 50.000 kn, koje jamac izdaje osobama koje namjeravaju
nastupiti kao glavni obveznik.
Jamac odgovara za iznos do 50.000 kn po kuponu.«.

Članak 85.

Iza članka 318. dodaju se članci 318.a do 318.c koji glase:

*»Članak 318.a*

Pojedinačno jamstvo koje daje jamac odgovara primjerku iz Priloga 32 B ove
Uredbe, koji je njezin sastavni dio.
Ako otpremna carinarnica nije i jamstvena carinarnica, jamstvena carinarnica
zadržava kopiju instrumenta kojim je prihvatila obvezu jamca. Glavni obveznik
predočava original otpremnoj carinarnici, koja ga zadržava.
Međutim, ako se jamstveni podaci razmjenjuju između jamstvene carinarnice i
otpremne carinarnice pomoću sustava elektroničke razmjene podataka, original
jamstvenog instrumenta zadržava se u otpremnoj carinarnici.

*Članak 318.b*

U slučaju iz članka 318. stavka 5. ove Uredbe, pojedinačno jamstvo odgovara
obrascu iz Priloga 32 C ove Uredbe, koji je njezin sastavni dio.
Kupon pojedinačnog jamstva sastavljen je u obliku koji odgovara obrascu iz
Priloga 32 D ove Uredbe koji je njezin sastavni dio. Jamac na kuponu navodi
krajnji rok uporabe kupona, koji ne može biti dulji od jedne godine nakon datuma
izdavanja.
Jamac može izdati kupon za pojedinačno jamstvo. Kupon za pojedinačno jamstvo ne
može se koristiti za provozni postupak kojim se prevozi roba navedena u Prilogu
31 A ove Uredbe. U tu svrhu, jamac svaki kupon za pojedinačno jamstvo označava
dijagonalno naznakom »Valjanost ograničena«.
Ako jamstvena carinarnica razmjenjuje jamstvene podatke s otpremnom carinarnicom
pomoću sustava elektroničke razmjene podataka, jamac toj carinarnici dostavlja
sve tražene pojedinosti o kuponima pojedinačnog jamstva koje je izdao, sukladno
pravilima koja je utvrdila nadležna carinarnica.
Glavni obveznik dostavlja otpremnoj carinarnici toliko kupona za pojedinačno
jamstvo u iznosu od 50.000 kn, koliko je potrebno da pokrije ukupan iznos iz
članka 318. stavka 1. ove Uredbe.
Otpremna carinarnica zadržava kupone.

*Članak 318.c*

Jamstvena carinarnica ukida odluku o prihvaćanju jamstvene isprave ukoliko više
nisu ispunjeni uvjeti utvrđeni u vrijeme izdavanja. Jamac također može u svako
doba opozvati svoju jamstvenu ispravu.
Ukidanje ili poziv stupa na snagu šesnaestoga dana od dana kada je obaviješten
jamac ili jamstvena carinarnica.
Od dana stupanja na snagu ukidanja ili opoziva, kuponi pojedinačnog jamstva koji
su izdani ranije, ne mogu se upotrebljavati za jamstvo u postupku provoza.«.

Članak 86.

Naziv poglavlja iznad članka 319. zamjenjuje se nazivom odjeljka koji glasi:
»Odjeljak 2. Prijevozna sredstva i deklaracije«.

Članak 87.

Članak 319. mijenja se i glasi:
»Za robu koja se prevozi u postupku provoza podnosi se de­kla­racija za postupak
provoza. Deklaracija za postupak provoza popunjava se na obrascu JCD, sukladno
propisu iz članka 120. ove Uredbe.«.

Članak 88.

Iza članka 319. dodaju se članci 319.a do 319.d koji glase:

*»Članak 319.a*

Kao opisni dio deklaracije za postupak provoza može se uporabiti popis pošiljaka
koji odgovara primjerku obrasca, koji se nalazi u Prilogu 33. ove Uredbe i
njezin je sastavni dio, i koji je sastavljen u skladu sa Prilogom 33 A ove
Uredbe, koji je njezin sastavni dio. Uporaba popisa pošiljaka ne utječe na
obveze koje treba ispuniti pri otpremi, izvozu ili pri drugom postupku ili na
obveze u svezi s obrascima, koje treba koristiti u tim postupcima.
Kao popis pošiljaka može se uporabiti svaka komercijalna isprava koja odgovara
uvjetima iz stavka 1. ovog članka.

*Članak 319.b*

Jedna deklaracija za postupak provoza uključuje samo robu koja je utovarena ili
koja će biti utovarena na jedno prijevozno sredstvo u jednoj otpremnoj
carinarnici do jedne odredišne carinarnice.
U skladu sa stavkom 1. ovoga članka kao jedno prijevozno sredstvo razumijevaju
se sljedeća prijevozna sredstva koja prevoze robu, pod uvjetom da se roba koja
se prevozi otprema zajedno:
– cestovno vozilo zajedno s jednom ili više prikolica ili poluprikolica;
– kompozicija tračničkih kola ili vagona;
– brodovi teglenice koji čine jednu kompoziciju;
– kontejneri koji su bili utovareni na jedno prijevozno sredstvo u smislu ovoga
članka.
Jedno prijevozno sredstvo može se upotrebljavati za utovar robe u nekoliko
otpremnih carinarnica i za istovar robe u nekoliko odredišnih carinarnica.

*Članak 319.c*

Iznimno od odredaba članka 127. stavak 1. ove Uredbe, provozna deklaracija
podnesena sustavom elektroničke razmjene podataka, sukladno članku 3. stavku 2.
točki a) podtočki 2. ove Uredbe, mora sadržavati podatke predviđene propisom iz
članka 120. ove Uredbe.
Carinska uprava može odobriti da se popis pošiljaka koji se koristi kao opisni
dio provozne deklaracije podnese sustavom elektroničke razmjene podataka.

*Članak 319.d*

Uz poštivanje uvjeta i na način koji odredi, Carinska uprava može dozvoliti da
se provozne deklaracije ili neki podaci iz deklaracije podnesu na diskovima,
magnetskim vrpcama ili drugim sličnim medijima za prijenos podataka i u
šifriranom obliku ako je to potrebno.«

Članak 89.

Iznad članka 320. dodaje se naziv odjeljka koji glasi:

»Odjeljak 3. *Formalnosti u otpremnoj carinarnici«.*

Članak 90.

Članak 320. mijenja se i glasi:
»Otpremna carinarnica prihvaća i evidentira deklaraciju za postupak provoza.«.

Članak 91.

Iza članka 320. dodaju se članci 320.a do 320.d koji glase:

*»Članak 320.a*

Roba u provoznom postupku prevozi se do odredišne carinarnice ekonomski
opravdanim putem.
Ako otpremna carinarnica smatra potrebnim može odrediti poseban put, kojega
iznimno na zahtjev glavnog obveznika može promijeniti. Otpremna carinarnica
upisuje odgovarajuću oznaku u deklaraciju za postupak provoza i o tome bez
odlaganja obavještava odredišnu carinarnicu. U slučaju više sile prijevoznik
može promijeniti put provoza i tada se deklaracija za postupak provoza i roba
trebaju predočiti najbližoj carinarnici, koja će obavijestiti otpremnu
carinarnicu o promjeni i upisati odgovarajuću oznaku u deklaraciju za provozni
postupak.
Otpremna carinarnica utvrđuje rok u kojemu roba mora biti podnesena odredišnoj
carinarnici, vodeći računa o planu puta, važećim prijevoznim ili drugim
propisima i, gdje je prikladno, o pojedinostima koje je dostavio glavni
obveznik.
Rok za podnošenje robe odredišnoj carinarnici, koji odredi otpremna carinarnica,
obvezuje druge carinarnice i one ga ne smiju mijenjati.

*Članak 320.b*

Roba koja se prevozi u provoznom postupku ne može se pustiti dok nije osigurana
istovjetnost. Istovjetnost robe se u pravilu osigurava stavljanjem carinskih
obilježja.
Carinska obilježja su carinska plomba te otisci carinskog pečata i štambilja.
Kao carinska obilježja smatra se i opis robe, ovjeren od carinarnice, koji se
upotrebljava ako se na carinsku robu ne mogu staviti carinska obilježja.
Carinska plomba je oblikovani plosnati komad olova, okruglog oblika, sa
šupljinom u presjeku koja s jedne strane završava jednim otvorom, a s druge
strane s dva otvora. Kroz plombu se provlači željezna žica, konop i slično. Pri
obilježavanju robe, plomba se žigoše (preša) carinskim kliještima, na kojima je
na jednoj strani urezan grb Republike Hrvatske, a na drugoj strani broj kliješta
i naziv carinarnice.
Carinske plombe se stavljaju:
a) na prostor u kojem je smještena roba, ako prijevozno sredstvo ima odobrenje
prema drugim propisima, ili ako je otpremna carinarnica to ocijenila kao
odgovarajuće za stavljanje carinskih obilježja;
b) u iznimnim slučajevima na svaki paket zasebno.
Carinske plombe moraju zadovoljiti svojstva utvrđena Prilogom 33 B ove Uredbe,
koji je njezin sastavni dio.
Svaka carinska kliješta moraju imati poseban broj.
Carinska plomba može biti izrađena i od drugog odgovarajućeg materijala.
Prijevozna sredstva primjerena za stavljanje carinskih obilježja su ona:
a) na koje je moguće jednostavno i učinkovito postaviti carinska obilježja,
b) koja su konstruirana tako da nije moguće dodavati ili vaditi robu bez
ostavljanja vidljivog traga na oznaci ili oštećenja carinskih obilježja,
c) u kojima nema skrivenih prostora u kojima bi bilo moguće sakriti robu, te
d) u kojima su prostori namijenjeni za ukrcaj robe lako dostupni za carinsku
kontrolu.
Svako cestovno vozilo, prikolica, poluprikolica ili kontejner odobreni za
prijevoz robe pod carinskom plombom, u skladu s međunarodnim sporazumom kojem je
pristupila Republika Hrvatska, smatraju se prikladnima za plombiranje.
Carinski pečat je od gume, okruglog oblika, presjeka 35 mm, odnosno 18 mm, i na
njemu je upisan pun naziv ovlaštene carinarnice u koncentričnim krugovima oko
grba Republike Hrvatske, na hrvatskom jeziku.
Carinski štambilj četverokutnog je oblika, dimenzije 52 × 25 mm, s ugrađenim
pečatom promjera 18 mm.
Štambilj sadrži:
a) na lijevoj strani pečat s državnim grbom Republike Hrvatske, desno od grba je
broj pečata, te natpis Republika Hrvatska na obrubu,
b) na desnoj strani: naziv carinarnice gore, naziv ispostave dolje te šifra
štambilja uz desni rub okomito, te
c) datumar u sredini desnog dijela štambilja.
Otpremna carinarnica može odustati od stavljanja carinskih obilježja, ako je
istovjetnost robe moguće osigurati na osnovu opisa u deklaraciji za postupak
provoza ili u priloženim ispravama, uz poštivanje mjera za utvrđivanje
istovjetnosti.
Smatra se da opis robe omogućuje utvrđivanje istovjetnosti robe ako je dovoljno
precizan da omogući lako utvrđivanje količine i vrste robe.
Kada otpremna carinarnica odobri oslobođenje od plombiranja, u provoznu
deklaraciju pored oznake »Stavljene plombe« polja »D. Kontrola otpremne
carinarnice« unosi se napomena »OSLOBOĐENO«.
Carinska obilježja, carinska kliješta i drugi materijal potreban za
obilježavanje robe, osigurava Carinska uprava Republike Hrvatske.

*Članak 320.c*

Kada se provozna deklaracija podnosi u otpremnoj carinarnici pomoću računalnog
sustava, primjerci 4. i 5. deklaracije za postupak provoza zamjenjuju se
ispravom koja prati provoz i odgovara primjerku i napomenama iz Priloga 33 C ove
Uredbe, koji je njezin sastavni dio.
Prema potrebi, isprava koja prati provoz dopunjuje se popisom stavki koji
odgovara primjerku i napomenama iz Priloga 33 D ove Uredbe, koji je njezin
sastavni dio ili popisom pošiljaka. Popisi čine sastavni dio isprave koja prati
provoz.
U okolnostima iz stavka 1. ovog članka, otpremna carinarnica zadržava
deklaraciju i odobrava puštanje robe tako da glavnom obvezniku izdaje ispravu
koja prati provoz.
Uz odobrenje nadležne carinarnice, isprava koja prati provoz može se ispisati
direktno iz računalnog sustava glavnog obveznika.
Odredbe ovog poglavlja koje se odnose na primjerke deklaracije koji prate
pošiljku, odgovarajuće se primjenjuju na ispravu koja prati provoz.

*Članak 320.d*

Za osjetljivu robu iz Priloga 31 A ove Uredbe postupit će se na sljedeći način:
a) u deklaraciju za postupak provoza navodi se tarifna oznaka,
b) na svim primjercima deklaracije za postupak provoza poprijeko se crvenom
bojom u veličini najmanje 100 × 10 mm unosi zabilješka »OSJETLJIVA ROBA«,
c) primjerci deklaracije za postupak provoza, koji sadrže zabilješku iz točke b)
ovoga stavka moraju biti vraćeni otpremnoj carinarnici najkasnije sljedeći radni
dan od dana kada su pošiljka i deklaracija za postupak provoza podnesene
odredišnoj carinarnici. Također, po podnošenju, odredišna carinarnica na
propisani način obavijestit će otpremnu carinarnicu o primljenoj pošiljci.«.

Članak 92.

Naziv poglavlja iznad članka 321. briše se.

Članak 93.

Naziv odjeljka iznad članka 321. mijenja se i glasi:

»Odjeljak 4. *Formalnosti na putu*«.

Članak 94.

Članak 321. mijenja se i glasi:
»Prijevoz robe moraju pratiti primjerci 4 i 5 deklaracije koje otpremna
carinarnica predaje glavnom obvezniku ili njegovom opunomoćeniku.
Robu i primjerke 4 i 5 deklaracije za postupak provoza treba predočiti na svaki
zahtjev carinarnice.«.

Članak 95.

Iza članka 321. dodaju se članci 321.a. do 321.d te naziv odjeljka koji glase:

*»Članak 321.a*

Roba navedena u deklaraciji za postupak provoza može se pretovariti na drugo
prijevozno sredstvo pod nadzorom carinarnice. Carinarnica u tom slučaju unosi u
deklaraciju za postupak provoza odgovarajuće izmjene.
Carinarnica, prema uvjetima koje sama odredi, može dopustiti pre­tovar robe bez
neposrednog carinskog nadzora. Pri takvom pretovaru mora prijevoznik u
deklaraciji za postupak provoza navesti odgovarajuće podatke i obavijestiti
carinarnicu da pretovar službeno potvrdi.

*Članak 321.b*

Ako se u tijeku prijevoza nenamjerno, izvan kontrole prijevoznika, oštete
carinska obilježja, prijevoznik mora o tome obavijestiti carinarnicu, koja će o
tome sastaviti zapisnik. Nadležna carinarnica stavit će nova carinska obilježja.
U slučaju nesreće zbog koje je potreban pretovar na drugo prijevozno sredstvo,
na odgovarajući način primjenjuje se članak 321.a ove Uredbe.
U slučaju neposredne opasnosti zbog koje je potrebno odmah istovariti cjelokupni
teret ili jedan njegov dio, prijevoznik može poduzeti radnje na osobnu
odgovornost. Poduzete radnje upisuje u deklaraciju za postupak provoza. U tom
slučaju odgovarajuće se primjenjuje stavak 1. ovog članka.
Ako prijevoznik ne može ispuniti rok iz članka 320.a ove Uredbe, radi nesreće
ili drugog događaja u prijevozu, o tome mora obavijestiti carinarnicu iz stavka
1. ovog članka koja će upisati odgovarajuću zabilješku u deklaraciju za postupak
provoza.

*Odjeljak 5. Formalnosti u odredišnoj carinarnici

Članak 321.c*

Odredišnoj carinarnici treba podnijeti robu i primjerke 4 i 5 deklaracije za
postupak provoza.
Odredišna carinarnica evidentira primjerke 4 i 5 deklaracije o provozu, na njima
upisuje datum njihovog primitka, na primjerak 5 unosi pojedinosti o svim
obavljenim kontrolama, i bez odgode ga šalje otpremnoj carinarnici, a primjerak
4 zadržava.
Na zahtjev glavnog obveznika, i kako bi osigurala dokaz o postupku koji je
završio u skladu s člankom 322.b stavak 1. točka b) ove Uredbe, odredišna
carinarnica ovjerava dodatni primjerak 5 ili kopiju primjerka 5 deklaracije za
provoz i označava ga naznakom »Alternativni dokaz«.
Kada nadležna carinarnica smatra potrebnim, može na zahtjev glavnog obveznika i
u suglasnosti s otpremnom carinarnicom promijeniti odredišnu carinarnicu.
Nadležna carinarnica o promjeni odmah obavještava prethodnu određenu odredišnu
carinarnicu i unosi odgovarajuću promjenu u provoznu deklaraciju.
Nova odredišna carinarnica u polje »I. Kontrola odredišne carinarnice« primjerka
5 deklaracije za provozni postupak, kao dodatak uobičajenim napomenama koje se
od nje zahtijevaju, unosi sljedeću oznaku: »Razlike: Carinarnica kojoj je roba
podnesena (šifra i naziv)«.
Ako je roba odredišnoj carinarnici podnesena po proteku roka kojega je odredila
otpremna carinarnica, a nepoštivanje tog roka proizlazi iz okolnosti za koje
nije odgovoran prijevoznik ili glavni obveznik, smatrat će se da je roba
podnesena u roku.

*Članak 321.d*

Na zahtjev osobe koja podnosi primjerke 4 i 5 deklaracije za provoz, odredišna
carinarnica izdaje potvrdu primitka.
Obrazac potvrde primitka propisan je u Prilogu 33 E ove Ured­be i njezin je
sastavni dio. Pored toga, potvrda se može izdati na odresku koji se nalazi na
poleđini primjerka 5 deklaracije za postupak provoza.
Potvrdu primitka unaprijed ispunjava osoba iz stavka 1. ovog članka. Potvrda
može sadržavati ostale podatke vezane za pošiljku, osim na mjestu rezerviranom
za odredišnu carinarnicu.
Potvrda iz stavka 2. ovog članka, ne može se koristiti kao dokaz završetka
provoznog postupka u smislu članka 322.b stavak 1. točka b) ove Uredbe.«.

Članak 96.

Iznad članka 322. dodaje se naziv poglavlja koji glasi:

*»Poglavlje 4. Provjera završetka postupka«.*
Članak 97.

Članak 322. mijenja se i glasi:
»Ako otpremna carinarnica ne primi dokaz o završetku provoznog postupka u roku
od 8 dana od dana prihvata provozne deklaracije, obavijestit će glavnog
obveznika i zatražiti od njega da u određenom roku podnese dokaz da je postupak
završen.
Ako se primjenjuju odredbe dijela II. Glave IV. Poglavlja 6. ove Uredbe, a
otpremna carinarnica ne dobije poruku »Obavijest o dolasku« u roku u kojem roba
mora biti podnesena odredišnoj carinarnici, nadležna carinarnica o tome
obavještava glavnog obveznika i traži od njega da podnese dokaz o završetku
postupka.«.

Članak 98.

Iza članka 322. dodaju se članci 322.a i 322.b koji glase:

*»Članak 322.a*

Ako otpremna carinarnica nije dobila dokaz o završetku postupka u određenom roku
od glavnog obveznika, pokrenut će postupak s namjerom prikupljanja podataka
potrebnih za završetak provoznog postupka ili s namjerom utvrđivanja je li
nastao carinski dug i utvrđivanja dužnika.
Ako otpremna carinarnica ima saznanja da postupak provoza nije završen, ili ako
sumnja da nije završen, bez odgađanja pokreće postupak prikupljanja podataka.
Kada se primjenjuju odredbe dijela II. Glave IV. Poglavlja 6. ove Uredbe,
nadležna carinarnica pokreće postupak prikupljanja podataka ako ne primi poruku
»Obavijest o dolasku«, u roku određenom za podnošenje robe odredišnoj
carinarnici, ili poruku o »Rezultatima kontrole« u roku od šest dana nakon
primitka poruke »Obavijest o dolasku«.
Postupak prikupljanja podataka započet će također u slučaju, ako se naknadno
pokaže da je dokaz o završetku provoznog postupka krivotvoren.
Radi pokretanja postupka prikupljanja podataka, otpremna carinarnica će poslati
zahtjev zajedno sa svim potrebnim podacima odredišnoj carinarnici.
Odredišna carinarnica postupa po zahtjevu o prikupljanju podataka bez odgađanja.
Kada se ustanovi da je postupak provoza ispravno završio, otpremna carinarnica o
istome odmah obavještava glavnog obveznika.

*Članak 322.b*

Dokazivanje o pravilnom završetku postupka provoza provodi se kod nadležne
carinarnice tako da se:
a) podnesu carinske ili komercijalne isprave koje je potvrdila odredišna
carinarnica, iz kojih je vidljivo da je roba bila podnesena odredišnoj
carinarnici ili u slučajevima iz članka 349. ove Uredbe, pri ovlaštenom
primatelju. Ta isprava mora sadržavati podatke za utvrđivanje istovjetnosti
robe, ili
b) podnese carinska isprava koju je izdala druga država u kojoj je roba
stavljena u carinski postupak ili postupanje ili prijepis ili fotokopiju te
isprave. Prijepis ili fotokopiju mora ovjeriti ili tijelo koje je potvrdilo
izvornik, ili upravno tijelo dotične države, ili hrvatsko upravno tijelo.
Isprava mora sadržavati podatke za utvrđivanje istovjetnosti robe.«.

Članak 99.

Iznad članka 323. dodaje se naziv poglavlja koji glasi:

»Poglavlje 5. *Prijevoz domaće robe preko stranog carinskog područja«.*

Članak 100.

Članak 323. mijenja se i glasi:
»Prijevoz domaće robe preko stranog carinskog područja obavlja se u okviru
postupka unutarnjeg provoza sukladno odredbama članka 109., 109.a i 109.b
Carinskog zakona. Za takvu robu se otpremnoj carinarnici, pri kojoj roba
privremeno ulazi u drugu državu, podnosi deklaracija za postupak provoza. Na
deklaraciji za postupak provoza mora biti u polju 44 upisana zabilješka:
»Prijevoz domaće robe preko stranog carinskog područja«. Opis robe u deklaraciji
za postupak provoza mora biti takav da nedvojbeno omogući utvrđivanje
istovjetnosti robe prilikom ponovnog ulaska u Republiku Hrvatsku. Carinarnica
mora pri istupu robe pregledati robu i u polju D upisati, da je činjenično
stanje robe u skladu sa podacima u deklaraciji za postupak provoza. Odredišna
carinarnica pri ponovnom ulasku u Republiku Hrvatsku robu pušta u slobodan
promet na temelju deklaracije za postupak provoza i šalje otpremnoj carinarnici
primjerak broj 5 JCD.
Jamstvo za prijevoz robe iz stavka 1. ovog članka nije potrebno.
Bez obzira na stavak 1. ovog članka za prijevoz robe preko stranog carinskog
područja u željezničkom prometu, može se koristiti teretni list CIM ili predajni
list TR. U tom slučaju odgovarajuće će se primijeniti stavak 1. ovog članka.«.

Članak 101.

Iza članka 323. dodaje se članak 323.a. koji glasi:

*»Članak 323.a*

Iznimno od članka 323. stavak 1. ove Uredbe, prijevoz domaće robe preko stranog
carinskog područja – Neumskog koridora obavlja se uz predočenje pojednostavljene
deklaracije koja može biti u obliku komercijalne isprave – računa, otpremnice,
dostavnice, izdatnice, popisa robe i slično, sukladno Protokolu o slobodnom i
nesmetanom prolazu prometa u tranzitu, koji su sklopile Republika Bosna i
Hercegovina i Republika Hrvatska.«.

Članak 102.

Iznad članka 324. dodaje se naziv poglavlja koji glasi:
»Poglavlje 6. Dodatne odredbe koje se primjenjuju prilikom razmjene podataka o
provoznom postupku između carinarnica pomoću sustava elektroničke razmjene
podataka«.

Članak 103.

Članak 324. mijenja se i glasi:
»Ne dovodeći u pitanje bilo koje okolnosti i odredbe o postupku provoza, koje se
prema potrebi odgovarajuće primjenjuju, nadležne carinarnice upotrebljavaju
informatičku tehnologiju i računalne mreže za razmjenu podataka, opisanu u ovom
poglavlju.
Odredbe ovoga poglavlja ne primjenjuju se na pojednostavnjene postupke iz članka
330. stavak 1. točke g) ove Uredbe.«.

Članak 104.

Članak 325. mijenja se i glasi:
»Kao dodatak sigurnosnim zahtjevima navedenima u članku 3. stavku 3. ove Uredbe,
Carinska uprava uspostavlja i održava odgovarajuća sigurnosna rješenja za
učinkovitu, pouzdanu i sigurnu provedbu čitavog sustava provoza.
Kako bi se osigurala potrebna razina sigurnosti, svaki unos, izmjena ili
brisanje podataka bilježe se zajedno s podatkom koji navodi razlog i točno
vrijeme takve obrade, te utvrđuje osobu koja ju je provela. Izvorni podaci ili
bilo koji tako obrađeni podaci čuvaju se najmanje tri kalendarske godine od
završetka godine na koju se takvi podaci odnose, ili dulje ako je tako propisano
posebnim propisom.
Carinska uprava redovito nadzire sigurnost.
Ustrojstvene jedinice Carinske uprave razmjenjuju informacije o sumnji na
kršenje sigurnosti sustava elektroničke razmjene podataka.«.

Članak 105.

Članak 326. mijenja se i glasi:
»Kod puštanja robe u provozni postupak otpremna carinarnica dostavlja
pojedinosti o provozu deklariranoj odredišnoj carinarnici pomoću poruke
»Evidencija očekivanog dolaska«. Te se poruke temelje na podacima iz propisno
ispunjenih deklaracija za postupak provoza, odgovarajuće izmijenjenima i
dopunjenima, ovisno o slučaju.«.

Članak 106.

Članak 327. mijenja se i glasi:
»Odredišna carinarnica zadržava isprave koje prate provoz, i pomoću »Obavijesti
o dolasku« obavještava otpremnu carinarnicu o dolasku robe, na dan kada je roba
podnesena odredišnoj carinarnici. Ova poruka ne može se upotrebljavati kao dokaz
o završetku postupka u smislu članka 322.b stavak 1. točka b) ove Uredbe.
Osim u opravdanom slučaju, odredišna carinarnica proslijeđuje poruku »Rezultati
kontrole« odredišnoj carinarnici, najkasnije prvog idućeg radnog dana nakon
podnošenja robe odredišnoj carinarnici.«.

Članak 107.

Članak 328. mijenja se i glasi:
»Provjera robe provodi se temeljem poruke »Evidencija očekivanog dolaska«
dobivene od otpremne carinarnice.«.

Članak 108.

Članak 329. mijenja se i glasi:

*»Strukturu i sadržaj poruka iz članka 326. i 327. ove Uredbe propisuje ministar
financija.«.*
Članak 109.

Iznad članka 330. dodaju se naziv poglavlja i odjeljka koji glase:
»Poglavlje 7. Pojednostavljeni postupci
Odjeljak 1. Opće odredbe«.
Članak 110.
Članak 330. mijenja se i glasi:
»Na zahtjev glavnog obveznika ili primatelja, Carinska uprava Središnji ured
može odobriti sljedeća pojednostavljenja:
a) uporabu zajedničkog jamstva ili oslobođenja od polaganja jamstva,
b) uporabu posebnih popisa pošiljaka,
c) uporabu posebne vrste plombi,
d) izuzeće od obveze korištenja propisanog plana puta,
e) status ovlaštenog pošiljatelja,
f) status ovlaštenog primatelja,
g) primjenu pojednostavljenih postupaka specifičnih za robu:
– koja se prevozi željeznicom ili velikim kontejnerima,
– koja se prevozi zrakom,
– koja se prevozi morem,
– koja se prevozi cjevovodom i električnim vodovima,
h) uporabu ostalih pojednostavljenih postupaka sukladno članku 88. stavku 5.
Carinskog zakona.«.

Članak 111.

Članak 331. mijenja se i glasi:
»Odobrenje iz članka 330. stavka 1. ove Uredbe može se izdati osobama koje:
a) imaju sjedište u Republici Hrvatskoj,
b) redovito koriste provozne postupke, i za koje Carinska uprava – Središnji
ured raspolaže saznanjima da mogu ispuniti obveze utvrđene odobrenjem ili, u
vezi s pojednostavljenjem iz članka 330. stavka 1. točke f) ove Uredbe, da
redovito primaju robu u postupku provoza,
c) nisu teže kršile ili nisu ponavljale kršenja odredbi iz carinskog ili
poreznog zakonodavstva.
Kako bi se osigurala pravilna uporaba pojednostavljenja, odobrenja se mogu
izdati samo ako:
a) Carinska uprava može lako i učinkovito nadzirati postupak i provoditi
kontrole, a potrebne kontrole i ostale administrativne mjere nisu u nesrazmjeru
sa zahtjevima podnositelja,
b) podnositelji vode evidenciju koja Carinskoj upravi omogućava provedbu
učinkovitoga nadzora.«.

Članak 112.

Članak 332. mijenja se i glasi:
»Zahtjev za izdavanje odobrenja za uporabu pojednostavljenja podnosi se pisano
te mora biti datiran i potpisan.
Zahtjev iz stavka 1. ovog članka mora sadržavati sve činjenice koje će Carinskoj
upravi omogućiti provjeru jesu li ispunjeni uvjeti temeljem kojih se može
dopustiti uporaba pojednostavnjenja.«.

Članak 113.

Članak 333. mijenja se i glasi:
»Zahtjev iz članka 332. ove Uredbe podnosi se Središnjem uredu Carinske uprave.
Odobrenje se izdaje ili se zahtjev odbija, najkasnije u roku od tri mjeseca od
dana podnošenja zahtjeva.«.

Članak 114.

Članak 334. mijenja se i glasi:
»Izvornik odobrenja, datiran i potpisan, i jedna ili više njegovih kopija,
predaju se korisniku odobrenja.
Odobrenjem se određuju uvjeti i obveze za uporabu pojednostavljenja te utvrđuju
metode nadzora. Odobrenje počinje važiti od dana donošenja odobrenja.
U slučaju pojednostavljenja iz članka 330. stavka 1. točke c), d) i g) ove
Uredbe, odobrenja se predočavaju na svaki zahtjev otpremne carinarnice.«.

Članak 115.

Članak 335. mijenja se i glasi:
»Korisnik odobrenja je dužan obavijestiti Središnji ured Carinske uprave o svim
činjenicama koje nastanu nakon donošenja odobrenja, a koje mogu utjecati na
njegovu valjanost ili sadržaj.
U slučaju da Carinska uprava – Središnji ured donese odobrenje o izmjeni prvotno
izdanog odobrenja ili ga ukine, datum stupanja na snagu predmetne odluke bit će
naznačen u odluci kojom se odobrenje ukida, mijenja ili dopunjuje.«.

Članak 116.

Članak 336. mijenja se i glasi:
»Carinska uprava – Središnji ured zadržava primjerke zahtjeva i priloženih
isprava kao i kopije svih izdanih odobrenja.
Kada je zahtjev odbijen ili je odobrenje opozvano ili ukinuto, zahtjev i odluka
o odbijanju, ukidanju ili opozivu zahtjeva, ovisno o slučaju, kao i sve
pripadajuće isprave, čuvaju se najmanje tri godine od završetka kalendarske
godine u kojoj je zahtjev odbijen ili je odobrenje ukinuto ili opozvano.«.

Članak 117.

Iznad članka 337. dodaje se naziv odjeljka koji glasi:

»Odjeljak 2. *Zajedničko jamstvo i oslobođenje od polaganja jamstva«.*

Članak 118.

Članak 337. mijenja se i glasi:
»Glavni obveznik može uporabiti zajedničko jamstvo ili oslobođenje od jamstva do
visine referentnog iznosa.
Za primjenu stavka 1. ovog članka potrebno je izračunati iznos carinskog duga
koji može nastati za svaki postupak provoza. Kada potrebni podaci nisu dostupni,
pretpostavlja se da je iznos 50.000 kn, osim ako drugi podaci poznati nadležnoj
carinarnici ne upućuju na drugačiji iznos.
Referentni je iznos jednak iznosu carinskog duga koji može nastati za robu koju
glavni obveznik stavlja unutar postupka provoza tijekom razdoblja od najmanje
jednog tjedna.
Carinska uprava Središnji ured utvrđuje iznos, u suradnji s podnositeljem
zahtjeva, temeljem podataka o robi koju je podnositelj ranije prevozio, obujma
planiranog provoza, te temeljem uvida u njegovu poslovnu dokumentaciju.
Kod utvrđivanja referentnog iznosa primjenjuju se najviše stope carina i drugih
pristojbi, primjenjivih na predmetnu robu u Republici Hrvatskoj.
Carinska uprava – Središnji ured najmanje jednom godišnje preispituje visinu
referentnog iznosa, prema podacima dobivenim od otpremnih carinarnica, i po
potrebi ga prilagođava.
Glavni obveznik je dužan osigurati da korišteni iznosi ne prelaze visinu
referentnog iznosa, računajući pri tome sve postupke koji nisu okončani.
Glavni obveznik je dužan obavijestiti Središnji ured Carinske uprave ako
referentni iznos padne ispod razine dostatne da pokrije njegove aktivnosti u
provoznom postupku.«.

Članak 119.

Iza članka 337. dodaju se članci 337.a do 337.e koji glase:

*»Članak 337.a*

Iznos koji treba biti pokriven zajedničkim jamstvom jednak je referentnom iznosu
iz članka 337. ove Uredbe.
Iznos koji treba biti pokriven zajedničkim jamstvom može se umanjiti:
a) na 50% od visine referentnog iznosa ako glavni obveznik dokaže da je dobrog
financijskog stanja i ima dovoljno iskustva u provoznim postupcima,
b) na 30% od visine referentnog iznosa ako glavni obveznik dokaže da je dobrog
financijskog stanja, ima dovoljno iskustva u provoznim postupcima i da vrlo
blisko surađuje s Carinskom upravom.
Oslobođenje od jamstva može se odobriti ako glavni obveznik dokaže da
zadovoljava uvjete iz stavka 2. točke b) ovog članka, da sam upravlja prijevozom
i raspolaže financijskim sredstvima dovoljnim za ispunjenje svojih obveza.
Kriteriji za primjenu stavaka 2. i 3. ovog članka propisani su u Prilogu 33 F
ove Uredbe, koji je njezin sastavni dio.

*Članak 337.b*

Za uporabu zajedničkog jamstva pri stavljanju u postupak provoza osjetljive robe
iz Priloga 31 A ove Uredbe, glavni obveznik mora, osim ispunjavanja uvjeta iz
članka 331. ove Uredbe, dokazati dobro financijsko stanje, da ima dovoljno
iskustva u postupku provoza te ili da blisko surađuje s Carinskom upravom ili da
sam upravlja prijevozom.
Iznos koji treba biti pokriven zajedničkim jamstvom iz stavka 1. ovog članka
može se umanjiti:
a) na 50% od visine referentnog iznosa ako glavni obveznik pokaže da vrlo blisko
surađuje s Carinskom upravom i da sam uprav­lja prijevozom,
b) na 30% od visine referentnog iznosa ako glavni obveznik pokaže da vrlo blisko
surađuje s Carinskom upravom, da sam upravlja prijevozom i da raspolaže
financijskim sredstvima dovoljnim za ispunjenje svojih obveza.
Kriteriji za primjenu stavaka 1. i 2. ovoga članka propisani su u Prilogu 33 F
ove Uredbe.
Glavni obveznik dokazuje svoje dobro financijsko stanje sukladno kriterijima
propisanim člankom 453. stavak 1. ove Uredbe.
Stavci 1., 2. i 3. ovog članka primjenjuju se i kada se zahtjev izričito odnosi
na upotrebu zajedničkog jamstva za obje vrste robe, robu iz Priloga 31 A ove
Uredbe, kao i za robu koja nije navedena u tom Prilogu, a obuhvaćena je istom
potvrdom o zajedničkom jamstvu.

*Članak 337.c*

Zajedničko jamstvo podnosi jamac.
Jamstvo je predmet jamstvene isprave koja je propisana obrascem iz Priloga 33 G
ove Uredbe, koji je njezin sastavni dio.

*Članak 337.d*

Temeljem odobrenja, Carinska uprava Središnji ured izdaje glavnom obvezniku,
jednu ili više potvrda o zajedničkom jamstvu ili oslobođenju od jamstva, u
daljnjem tekstu: »potvrde«. Potvrde se izdaju na obrascima koji odgovaraju
obrascima iz Priloga 33 H ili Priloga 33 I ove Uredbe, koji su njezin sastavni
dio, primjenjujući pravila navedena u Prilogu 33 J ove Uredbe, koji je njezin
sastavni dio. Potvrdama se glavnom obvezniku omogućava dokazivanje posjedovanja
zajedničkog jamstvu ili oslobođenja od zajedničkog jamstva.
Potvrde iz stavka 1. ovog članka, se mora podnijeti otpremnoj carinarnici.
Podaci iz potvrde unose se u deklaraciju za postupak provoza.
Međutim, kada se jamstveni podaci razmjenjuju između Carinske uprave Središnjeg
ureda i otpremne carinarnice pomoću sustava elektroničke razmjene podataka,
otpremnoj se carinarnici ne predočava potvrda.
Rok važenja potvrde ne može biti dulji od dvije godine. Carinska uprava
Središnji ured može produljiti taj rok za daljnje razdoblje koje ne može biti
dulje od dvije godine.«.

*Članak 337.e*

Članak 318.c stavci 1. i 2. ove Uredbe odgovarajuće se primjenju­ju na ukidanje
i opoziv odobrenja o uporabi zajedničkog jamstva.
Od datuma stupanja na snagu odluke o ukidanju odobrenja o uporabi zajedničkog
jamstva ili oslobođenja od polaganja zajedničkog jamstva od strane Središnjeg
ureda Carinske uprave ili od datuma stupanja na snagu opoziva od strane jamca,
ranije izdane potvrde ne mogu se upotrebljavati za stavljanje robe unutar
postupka provoza te ih glavni obveznik bez odgađanja vraća Središnjem uredu
Carinske uprave.
Carinska uprava – Središnji ured izvještava sve carinarnice o preostalim
potvrdama koje ostaju na snazi i još nisu vraćene, kao i potvrdama koje su
prijavljene kao ukradene, izgubljene ili krivotvorene.«.

Članak 120.

Iznad članka 338. dodaje se naziv odjeljka koji glasi:

»Odjeljak 3. *Posebni popisi pošiljaka«.*

Članak 121.

Članak 338. mijenja se i glasi:
»Carinska uprava – Središnji ured može ovlastiti glavne obveznike da kao popis
pošiljaka upotrebljavaju posebne popise pošiljaka koji nisu u skladu sa svim
zahtjevima Priloga 33 i Priloga 33 A ove Uredbe.
Upotreba takvih posebnih popisa može se odobriti samo ako:
a) su ih izradile tvrtke koje upotrebljavaju integrirani elektronički ili
automatski sustav obrade podataka za vođenje evidencija;
b) su oblikovane i popunjene na takav način da ih nadležna carinarnica može
upotrebljavati bez teškoća;
c) uključuju za svaku stavku robe podatke koji se zahtijevaju odredbama iz
Priloga 33 A ove Uredbe.
Također se može odobriti i upotreba opisnih lista izrađenih za potrebe
provođenja otpremnih/izvoznih formalnosti kao popisa pošiljki temeljem stavka 1.
i 2. ovog članka, čak i kada su te liste izradile osobe koje za vođenje svojih
evidencija ne koriste sustav elektroničke razmjene podataka.
Carinska uprava može dopustiti da, osobe koje svoju poslovnu evidenciju vode
sustavom elektroničke razmjene podataka i koje imaju odobrenje za uporabu
posebnih popisa, u skladu sa stavcima 1. do 3. ovoga članka, te popise također
koriste pri postupku provoza koji uključuje samo jednu vrstu robe, u slučaju da
tu mogućnost zahtjeva program za razmjenu podataka te osobe.«

Članak 122.

Iznad članka 339. dodaje se naziv odjeljka koji glasi:

»Odjeljak 4. *Upotreba posebne vrste plombi«.*

Članak 123.

Članak 339. mijenja se i glasi:
»Carinska uprava – Središnji ured može glavnim obveznicima odobriti uporabu
posebnih vrsta plombi na prijevoznim sredstvima ili paketima, pod uvjetom da
utvrdi da su plombe u skladu s karakteristikama iz Priloga 33 B ove Uredbe.
Glavni obveznici upisuju vrstu, identifikacijsku oznaku i broj stavljenih
plombi, na mjestu »stavljene plombe« u polje »D. Kontrola otpremne carinarnice«
deklaracije za postupak provoza.
Glavni obveznici moraju postaviti plombe najkasnije do puštanja robe.«.

Članak 124.

Iznad članka 340. dodaje se naziv odjeljka koji glasi:

»Odjeljak 5. *Izuzeće od propisivanja plana puta«.*

Članak 125.

Članak 340. mijenja se i glasi:
»Carinska uprava – Središnji ured može odobriti izuzeće od zahtjeva za
pridržavanjem propisanog plana puta. Izuzeće se odobrava glavnim obveznicima
koji mogu osigurati carinarnici lako utvrđivanje lokacije predmetne pošiljke.
Korisnici izuzeća iz stavka 1. ovog članka, u polje 44 deklaracije za postupak
provoza unose oznaku »Oslobođeno od propisivanja puta.«.

Članak 126.

Iznad članka 341. dodaje se naziv odjeljka koji glasi:

»Odjeljak 6. *Status ovlaštenog pošiljatelja*«.

Članak 127.

Članak 341. mijenja se i glasi:
»Carinska uprava – Središnji ured može osobi koja ispunjava uvjete iz članka
331. ove Uredbe, i koja namjerava robu prevoziti u postupku provoza (u daljnjem
tekstu: ovlašteni pošiljatelj), dopustiti da to učini bez podnošenja robe
otpremnoj carinarnici i podnošenja deklaracije za postupak provoza za tu robu.
Ovo pojednostavljenje odobrava se isključivo osobama koje su ovlaštene za
uporabu zajedničkog jamstva ili kojima je dodijeljeno oslobođenje od polaganja
jamstva.«.

Članak 128.

Članak 342. mijenja se i glasi:
»Odobrenje koje izdaje Carinska uprava – Središnji ured mora sadržavati najmanje
sljedeće podatke:
a) carinarnice koje su kao otpremne carinarnice nadležne za postupak provoza,
b) rok i sve ostale pojedinosti vezane uz prijavu pošiljke predviđene za
postupak provoza koje mora obaviti ovlašteni pošiljatelj pri otpremnoj
carinarnici, kako bi ona prije otpreme robe po potrebi mogla obaviti kontrolu,
c) potrebne mjere za osiguranje istovjetnosti, s time da Središnji ured Carinske
uprave može odlučiti da ovlašteni pošiljatelj na prijevozna sredstva ili pakete
mora staviti unaprijed propisana carinska obilježja,
d) isključene kategorije ili kretanje robe.«.

Članak 129.

Naziv poglavlja iznad članka 343. briše se.

Članak 130.

Članak 343. mijenja se i glasi:
»U odobrenju se određuje da je polje »A. Otpremna carinarnica« obrasca
deklaracije o provozu potrebno:
a) unaprijed ovjeriti pečatom carinarnice i potpisom carinskog službenika te
carinarnice, ili
b) ga mora ovlašteni pošiljatelj ovjeriti s otiskom posebnog metalnog pečata,
kojeg odobri Carinska uprava – Središnji ured; otisak tog pečata je na obrasce
moguće utisnuti unaprijed, ako tiskanje izvrši tiskara s odgovarajućim
odobrenjem Središnjeg ureda Carinske uprave.
Ovlašteni pošiljatelj mora polje A dopuniti navođenjem datuma otpreme i u
deklaraciju za postupak provoza upisati broj u skladu s odlukom iz odobrenja.
Carinska uprava – Središnji ured može dopustiti uporabu drugih obrazaca koji
moraju biti opremljeni raspoznavajućim znakom.«.

Članak 131.

Članak 344. mijenja se i glasi:
»Ovlašteni pošiljatelj mora:
a) poštivati carinske propise, prije svega odredbe ovog odjeljka, te uvjete za
izvođenje pojednostavnjenja određenih u odobrenju,
b) sigurno čuvati posebni pečat ili obrasce s otisnutim pečatom otpremne
carinarnice ili s otiskom posebnog pečata.
Pri zlouporabi obrazaca s otiskom pečata otpremne carinarnice ili otiskom
posebnog pečata, ovlašteni pošiljatelj je bez obzira na to tko je zlouporabio
obrasce i bez obzira na kaznene mjere, odgovoran za plaćanje uvoznih i drugih
davanja za robu koja se prevozi sa tim obrascima, ako carinarnici ne dokaže da
je poduzeo sve mjere navedene u stavku 1. točki b) ovog članka.«.

Članak 132.

Naziv poglavlja i odjeljka iznad članka 345. brišu se.

Članak 133.

Članak 345. mijenja se i glasi:
»Najkasnije uz otpremu robe ovlašteni pošiljatelj popunjava deklaraciju za
provozni postupak, i gdje je potrebno, u polje 44 unosi plan puta propisan u
skladu s člankom 320.a stavkom 2. ove Uredbe, a u polje D »Kontrola otpremne
carinarnice« unosi rok za podnošenje robe odredišnoj carinarnici, primijenjene
mjere za utvrđivanje istovjetnosti robe i zabilješku: »Ovlašteni pošiljatelj».
Ako otpremna carinarnica pri otpremi pošiljke izvrši kontrolu, to će upisati u
polje D »Kontrola otpremne carinarnice« na primjercima deklaracije za provoz.
Nakon otpreme robe, primjerak broj 1 deklaracije za postupak provoza treba
dostaviti otpremnoj carinarnici. Carinska uprava – Središnji ured može u
odobrenju odlučiti da primjerak broj 1 treba dostaviti otpremnoj carinarnici
istovremeno kad se popuni deklaracija za postupak provoza. Ostali primjerci
prate robu.«.

Članak 134.

Iznad članka 346. naziv pododjeljka briše se.

Članak 135.

Članak 346. mijenja se i glasi:
»Pravilno popunjena i u skladu s člankom 345. ove Uredbe, dopunjena deklaracija
za postupak provoza ima jednaku valjanost kao deklaracija za uobičajeni postupak
provoza. Ovlašteni pošiljatelj koji je potpisao deklaraciju, postaje glavni
obveznik.«.

Članak 136.

Članak 347. mijenja se i glasi:
»Carinska uprava – Središnji ured može ovlaštenog pošiljatelja osloboditi
potpisivanja deklaracija za postupak provoza, za deklaracije koje su bile
podnesene sustavom elektroničke razmjene podataka, ako su opremljene otiskom
posebnog pečata propisanog sukladno članku 201. ove Uredbe. Odobrenje će se
izdati pod uvjetom da se ovlašteni pošiljatelj kod nadležne carinarnice pismeno
obveže da će za sve postupke provoza za koje će koristiti deklaracije za
postupak provoza s otiskom posebnog pečata, nastupati kao glavni obveznik.
Deklaracije za postupak provoza izrađene u skladu sa stavkom 1. ovog članka
moraju u polju predviđenom za potpis glavnog obveznika sadržavati naznaku:
»Oslobođeno potpisa«.«.

Članak 137.

Članak 348. mijenja se i glasi:
»Kada su deklaracije za provoz podnesene otpremnim carinarnicama sustavom
elektroničke razmjene podataka, status ovlaštenog pošiljatelja može se
dodijeliti osobama koje, osim što zadovoljavaju uvjete iz članaka 331. i 341.
ove Uredbe, podnose svoje deklaracije za provoz i obavještavaju nadležnu
carinarnicu sustavom elektroničke razmjene podataka.
Ovlašteni pošiljatelj podnosi deklaraciju za provoz otpremnoj carinarnici prije
puštanja robe u provoz.
U odobrenju se, između ostalog, navodi rok u kojemu ovlašteni pošiljatelj
dostavlja deklaraciju za provoz, kako bi carinarnica mogla, ako je potrebno,
provesti provjere prije puštanja robe u postupak provoza.«.

Članak 138.

Iznad članka 349. dodaje se naziv odjeljka koji glasi:

»Odjeljak 7. *Status ovlaštenog primatelja*«.

Članak 139.

Članak 349. mijenja se i glasi:
»Carinska uprava – Središnji ured može dopustiti da robu koja se prevozi u
postupku provoza ne treba podnijeti odredišnoj carinarnici, ako je roba
namijenjena osobi koja ispunjava uvjete iz članka 331. ove Uredbe (u daljnjem
tekstu: ovlašteni primatelj) i ima odgovarajuće odobrenje kojega je izdala
Carinska uprava – Središnji ured.
U slučajevima iz stavka 1. ovog članka glavni obveznik za postupak provoza
ispunio je svoje obveze iz članka 107. stavka 1. toč­ke a) Carinskog zakona,
kada je primjerke deklaracija za postupak provoza koje su pratile robu, te robu
u nepromijenjenom stanju, pod­nio ovlaštenom primatelju u propisanom roku i u
mjestu koje je određeno u odobrenju, i ako su bile poštivane mjere za
utvrđivanje istovjetnosti.
Za svaku pošiljku koja je bila podnesena u skladu sa stavkom 2. ovog članka,
ovlašteni primatelj ispostavlja na zahtjev prijevoznika potvrdu, kojom potvrđuje
da je primio deklaraciju za postupak provoza i robu, sukladno članku 321.d
stavak 2. ove Uredbe.«.

Članak 140.

Članak 350. mijenja se i glasi:
»Odobrenje koje izdaje Carinska uprava – Središnji ured mora sadržavati najmanje
sljedeće podatke:
a) carinarnicu ili carinarnice, koje su kao odredišne carinarnice nadležne za
nadzor nad pošiljkama, koje prima ovlašteni primatelj,
b) rok i način obavještavanja odredišne carinarnice o prispjeću pošiljke zbog
mogućih mjera carinskog nadzora,
c) isključene kategorije ili kretanje robe.
Carinska uprava – Središnji ured može u odobrenju odlučiti da li odredišna
carinarnica mora poduzeti bilo kakve radnje prije nego ovlašteni primatelj može
raspolagati primljenom robom.«.

Članak 141.

Članak 351. mijenja se i glasi:
»O pošiljkama koje su prispjele ovlaštenom primatelju ili na drugo mjesto koje
je navedeno u odobrenju, ovlašteni primatelj mora:
a) odmah i na način koji je određen u odobrenju, obavijestiti odredišnu
carinarnicu o mogućem višku, manjku, zamjeni ili o drugim nepravilnostima, te o
oštećenjima carinskih obilježja,
b) odredišnoj carinarnici odmah poslati primjerke deklaracije za postupak
provoza koja je pratila robu i ujedno navesti datum prispijeća i stanje
stavljenih carinskih obilježja.
Odredišna carinarnica na primjerke broj 4 i 5 deklaracije za postupak provoza
unosi propisane podatke.«.

Članak 142.

Članak 352. mijenja se i glasi:
»Kada odredišna carinarnica koristi elektroničku razmjenu podataka, status
ovlaštenog primatelja može se odobriti osobama koje, osim što zadovoljavaju
uvjete iz članka 331. ove Uredbe, primjenjuju i sustav elektroničke razmjene
podataka u komunikaciji s nadležnom carinarnicom.
Ovlašteni primatelj prije istovara robe obavještava odredišnu carinarnicu o
dolasku robe.
U odobrenju se posebno navodi kako i do kada ovlašteni primatelj prima podatke o
»Evidenciji očekivanih dolazaka« od odredišne carinarnice, sukladno članku 328.
ove Uredbe.«

Članak 143.

Članak 353. mijenja se i glasi:
»Ako se ne podnosi deklaracija za postupak provoza pri otprem­noj carinarnici za
robu koja se prevozi u skladu s člancima 354. do 384. ove Uredbe, s teretnim
listom CIM ili predajnim listom TR, ca­ri­nar­nica određuje potrebne mjere za
utvrđivanje označavanja pri­mje­ra­ka 1, 2 i 3 teretnog lista CIM ili primjeraka
1, 2 i 3A predajnog lis­ta TR.
Ako je roba koja se prevozi u skladu s člancima 354. do 384. ove Uredbe
namijenjena ovlaštenom primatelju, Carinska uprava – Središnji ured može, bez
obzira na članak 349. stavak 2. i članak 351. stavak 1. točku b) ove Uredbe,
odlučiti da primjerke 1, 2 i 3 teretnog lista CIM ili primjerke 1, 2 i 3A
predajnog lista TR odredišnoj carinarnici neposredno podnese željeznički
prijevoznik.«.

Članak 144.

Naziv pododjeljka iznad članka 354. zamjenjuje se nazivom odjeljka i pododjeljka
koji glase:

»Odjeljak 8. *Pojednostavljeni postupci za robu koja se prevozi željeznicom ili u
velikim kontejnerima*

Pododjeljak 1. *Opće odredbe vezane za prijevoz robe željeznicom*«.

Članak 145.

Članak 354. mijenja se i glasi:
»Članak 321. ove Uredbe ne primjenjuje se na prijevoz robe željeznicom.«.

Članak 146.

Članak 355. mijenja se i glasi:
»Ako se roba prevozi u postupku provoza, odgovarajuće formalnosti mogu se uz
odobrenje Carinske uprave – Središnjeg ureda pojednostavniti u skladu s člancima
356. do 368. i člankom 384. ove Uredbe, ako prijevoz robe obavlja ovlašteni
željeznički prijevoznik i ako se prijevoz robe u postupku provoza obavlja na
temelju međunarodnog teretnog lista CIM.«.

Članak 147.

Članak 356. mijenja se i glasi:
»Teretni list CIM koristi se za robu koja se prevozi u postupku provoza kao
deklaracija za postupak provoza.«.

Članak 148.

Članak 357. mijenja se i glasi:
»Ovlašteni željeznički prijevoznik vodi evidencije u svezi s provozom robe.
U svrhu nadzora i kontrole provoza, evidencije iz stavka 1. ovoga članka na
raspolaganju su Carinskoj upravi. Na zahtjev Carinske uprave ovlašteni
željeznički prijevoznik dostavit će izvod iz evidencija iz stavka 1. ovoga
članka, kao i prateće prijevozne isprave.«.

Članak 149.

Naziv pododjeljka iznad članka 358. briše se.

Članak 150.

Članak 358. mijenja se i glasi:
»Ovlašteni željeznički prijevoznik koji preuzima na prijevoz robu koju prati
teretni list CIM i koji se koristi kao deklaracija za postupak provoza, glavni
je obveznik za taj postupak.
Ovlašteni željeznički prijevoznik je glavni obveznik za postupak provoza za
pošiljke, koje ulaze u carinsko područje, iako su ih na prijevoz preuzele
željeznice drugih zemalja.«.

Članak 151.

Članak 359. mijenja se i glasi:
»Ovlašteni željeznički prijevoznik brine se za označavanje pošiljaka u postupku
provoza s naljepnicom na teretnom listu CIM, čiji sadržaj i oblik odgovara
Prilogu 34. ove Uredbe i njezin je sastavni dio.
Naljepnicu treba nalijepiti na teretni list CIM i na vagon u slučaju da jedna
pošiljka popunjava cijeli vagon u kojem je teret; u ostalim slučajevima na paket
odnosno pakete.
Naljepnicu iz stavka 1. ovog članka može se zamijeniti s otiskom pečata u
zelenoj boji s nacrtanim piktogramom, čiji sadržaj i oblik propisuje ministar
financija.«.

Članak 152.

Naziv odjeljka i pododjeljka iznad članka 360. brišu se.

Članak 153.

Članak 360. mijenja se i glasi:
»U slučajevima promjene ugovora o prijevozu zbog kojeg se:
a) prijevoz koji bi se morao završiti izvan carinskog područja, završava u njemu
ili
b) prijevoz, koji bi se morao završiti na carinskom području, završava izvan
njega, željeznički prijevoznik može ugovor o prijevozu izmijeniti samo uz
prethodno odobrenje otpremne carinarnice.
U svim ostalim slučajevima željeznički prijevoznik može izvršiti izmjene
ugovora, s tim da odmah obavijesti otpremnu carinarnicu o učinjenim izmjenama u
ugovoru.«.

Članak 154.

Članak 361. mijenja se i glasi:
»Ako prijevoz u postupku provoza započne u carinskom području, i u njemu će se i
završiti, teretni list CIM podnosi se otpremnoj carinarnici.
Otpremna carinarnica u polje namijenjeno za carinarnicu u teretnom listu CIM,
upisuje kraticu koju odredi Carinska uprava – Središnji ured, koju s pečatom
potvrđuje otpremna carinarnica.
Svi primjerci teretnog lista CIM vraćaju se podnositelju.
Odredišna carinarnica je ona carinarnica na čijem se području na­lazi odredišna
željeznička postaja. Ako je roba puštena u slobodan pro­met ili je za nju
odobren drugi carinski postupak na željezničkoj po­staji koja nije navedena kao
odredišna postaja, ulogu odredišne ca­rinarnice preuzima carinarnica na čijem se
području nalazi ta postaja.
Zbog provođenja kontrole postupka provoza u skladu s člankom 357. ove Uredbe,
ovlašteni željeznički prijevoznik mora sukladno dogovoru s nadležnom
carinarnicom, dati na raspolaganje sve primjerke teretnog lista CIM.«.

Članak 155.

Članak 362. mijenja se i glasi:
»Ako mjere osiguranja koje primjenjuje ovlašteni željeznički prijevoznik za
utvrđivanje istovjetnosti robe zadovoljavaju, otprem­na carinarnica na
prijevozna sredstva ili pakete ne stavlja carinska obilježja.«.

Članak 156.

Članak 363. mijenja se i glasi:
»U slučajevima iz članka 361. stavka 4. ove Uredbe željeznički prijevoznik
podnosi odredišnoj carinarnici teretni list CIM, te kopiju prvog primjerka.
Odredišna carinarnica vraća željezničkom prijevozniku list 2. teretnog lista CIM,
nakon što u njega unese pečat, a zadržava list 3. teretnog lista CIM.«.

Članak 157.

Članak 364. mijenja se i glasi:
»Ako prijevoz započne u carinskom području i završava izvan njega, primjenjuju
se članci 361. i 362. ove Uredbe.
Radnje odredišne carinarnice preuzima carinarnica na čijem području se nalazi
granična željeznička postaja, preko koje pošiljke napuštaju carinsko područje.
Pri odredišnoj carinarnici ne obavljaju se nikakve formalnosti.«.

Članak 158.

Članak 365. mijenja se i glasi:
»Ako prijevoz započne izvan carinskog područja i u njemu će se završiti,
carinarnica koja se nalazi na području granične željezničke postaje preko koje
roba ulazi u carinsko područje, smatra se otpremnom carinarnicom.
Pri otpremnoj carinarnici nije potrebno obaviti nikakve formalnosti.
Radnje odredišne carinarnice preuzima carinarnica na čijem području se nalazi
odredišna željeznička postaja. Pri odredišnoj carinarnici obavljaju se postupci,
predviđeni u članku 363. ove Uredbe.
Ako je roba na usputnoj postaji puštena u slobodan promet ili je za nju odobren
drugi carinski postupak, carinarnica te postaje djeluje kao odredišna
carinarnica. Ta carinarnica stavlja pečate na listove 2. i 3. te dodatnu kopiju
lista 3. CIM koje je dostavila željeznička tvrtka, i ovjerava ih oznakom:
»Ocarinjeno«. Ova carinarnica vraća listove 2. i 3. bez odgađanja željezničkom
prijevozniku nakon što je na njih stavila pečat, a zadržava dodatnu kopiju lista
3.
Postupak naveden u stavku 3. ovog članka ne primjenjuje se na proizvode koji
podliježu naplati posebnih poreza navedenih u zakonima o posebnim porezima.
Za postupke navedene u stavku 4. ovog članka odredišna carinarnica ima pravo
provjeriti navode koje je na teretni list CIM unijela carinarnica nadležna za
nadzor usputne postaje.«.

Članak 159.

Članak 366. mijenja se i glasi:
»Ako prijevoz počne izvan carinskog područja i završava izvan njega, ulogu
otpremne i odredišne carinarnice preuzima carinarnica navedena u članku 365.
stavak 1. odnosno članku 364. stavak 2. ove Uredbe.
Pri otpremnoj i odredišnoj carinarnici ne obavljaju se nikakve formalnosti.«.

Članak 160.

Članak 367. mijenja se i glasi:
»Za stranu robu za koju nije predviđeno kretanje na području druge države,
nadležna carinarnica može odobriti ovlaštenom željezničkom prijevozniku prijevoz
strane robe upotrebom teretnog lista koji inače upotrebljava za prijevoz domaće
robe, pod uvjetom da željeznički prijevoznik osigura sve mjere za označavanje
robe i teretnog lista oznakama koje se koriste u međunarodnom željezničkom
prometu.«.

Članak 161.

Članak 368. mijenja se i glasi:
»U slučajevima iz članaka 365. i 366. ove Uredbe, ta se roba smatra stranom
robom.«.

Članak 162.

Iznad članka 369. dodaje se naziv pododjeljka koji glasi:

»Pododjeljak 2. *Odredbe vezane za robu koja se prevozi u velikim kontejnerima*«.

Članak 163.

Članak 369. mijenja se i glasi:
»Ako se roba prevozi u postupku provoza, odgovarajuće se pojednostavnjuju
formalnosti u skladu s člancima 370. do 384. ove Uredbe za prijevoz robe u
velikim kontejnerima, koje za izvođača željezničkih prijevoznih usluga obavljaju
prijevoznici na temelju predajnog lista TR. Takav prijevoz može, osim
željezničkog prijevoza od otpremne do odredišne željezničke postaje, obuhvatiti
i druge vrste prijevoza i prijevoznih usluga u kombiniranom prijevozu.«.

Članak 164.

Članak 370. mijenja se i glasi:
»U smislu ovog pododjeljka pojedini izrazi imaju sljedeće značenje:
a) »prijevoznik«: tvrtke, koje su osnovali izvođači željezničkih prijevoznih
usluga za prijevoz robe u velikim kontejnerima uz uporabu predajnih listova TR,
čiji su sudionik i hrvatske željeznice,
b) »veliki kontejner«: kontejner definiran u skladu s Carinskom konvencijom o
kontejnerima.
1. oblikovan tako da se može ispravno zapečatiti u skladu sa člankom 378. ove
Uredbe,
2. takve veličine da površina omeđena četirima donjim vanjskim uglovima nije
manja od 7 m2.
c) »predajni list TR«: podrazumijeva ispravu koja obuhvaća ugovor o prijevozu
kojim prijevoznik organizira prijevoz jednog ili više velikih kontejnera od
pošiljatelja primatelju u međunarodnom prijevozu. U gornjem desnom uglu svaki
predajni list TR ima radi identifikacije serijski broj. Serijski broj je
sastavljen od osam brojeva ispred kojih stoji oznaka TR.
Predajni list TR je sastavljen iz sljedećih primjeraka po rednom broju:
1. br. 1: primjerak za upravu prijevoznika,
2. br. 2: primjerak za predstavnika prijevoznika na odredišnoj željezničkoj
postaji,
3. br. 3A: primjerak za carinarnicu,
4. br. 3B: primjerak za primatelja,
5. br. 4: primjerak za upravu prijevoznika,
6. br. 5: primjerak za predstavnika prijevoznika na otpremnoj željezničkoj
postaji,
7. br. 6: primjerak za pošiljatelja.
Svaka stranica predajnog lista TR, osim stranice 3A, označena je uz svoj desni
rub zelenom trakom širokom otprilike 4 cm.
d) »popis velikih kontejnera«, u daljnjem tekstu: »popis«, podrazumijeva ispravu
pridodanu predajnom listu TR kao njegov nedjeljivi dio, a koji služi za
obuhvaćanje pošiljke od nekoliko velikih kontejnera iz jedne otpremne postaje do
jedne odredišne postaje na kojima se obavljaju carinske formalnosti.
Popis se podnosi u istom broju primjeraka kao predajni list TR na koji se
odnosi.
Broj popisa upisuje se u rubriku namijenjenu za upis broja upisa u gornjem
desnom uglu predajnog lista TR. U gornjem desnom uglu svakog popisa, potrebno je
upisati serijski broj pripadajućeg predajnog lista TR.
e) »najbliža odgovarajuća željeznička postaja«: mjesto utovara ili istovara
najbližoj željezničkoj postaji ili terminalu kod koje se mogu pretovariti
kontejneri navedeni u točki b) ovog članka.«.

Članak 165.

Članak 371. mijenja se i glasi:
« Predajni list TR i drugi međunarodno priznati obrasci koje koristi prijevoznik
za robu koja se prevozi u postupku provoza, koristi se kao deklaracija za
postupak provoza.«.

Članak 166.

Članak 372. mijenja se i glasi:
»Prijevoznik mora evidencije koje se vode pri centralnoj obračunskoj službi,
dati na uvid nadležnim carinarnicama radi kontrole.
Prijevoznik mora carinarnicama na njihov zahtjev poslati sve isprave, evidencije
ili informacije, koje su povezane s otpremljenim pošiljkama ili pošiljkama koje
se šalju i koje carinarnice smatraju potrebnim.
U slučajevima kada se predajni list TR u skladu s člankom 371. ove Uredbe
koristi kao deklaracija za postupak provoza, prijevoznik ili njegov zastupnik
obavijestit će:
a) odredišnu carinarnicu, ako primi primjerak 1 predajnog lista TR bez oznake,
b) otpremnu carinarnicu, ako nije dobila natrag primjerak 1 predajnog lista TR i
prijevoznik ne može utvrditi da je dotična pošiljka podnesena odredišnoj
carinarnici u skladu s propisima ili ako je pošiljka u skladu s člankom 380. ove
Uredbe napustila carinsko područje.«.

Članak 167.

Naziv pododjeljka iznad članka 373. briše se.

Članak 168.

Članak 373. mijenja se i glasi:
»Željeznički prijevoznik je glavni obveznik za pošiljke koje preuzme na
prijevoz.
Željeznički prijevoznik je glavni obveznik za postupak provoza za pošiljke iz
članka 369. ove Uredbe, koje ulaze na carinsko područje, i kada su ih na
prijevoz preuzele željeznice druge države.«.

Članak 169.

Članak 374. mijenja se i glasi:
»Ako je u prijevozu koji se ne odvija u željezničkom prometu do otpremne
željezničke postaje ili od odredišne željezničke postaje potrebno obaviti
carinske formalnosti, u pojedini predajni list TR dozvoljeno je upisati samo
jedan veliki kontejner.«.

Članak 170.

Članak 375. mijenja se i glasi:
»Prijevoznik se brine o označavanju prijevoza koji se odvija u postupku provoza.
Prijevoz se označava naljepnicom iz članka 359. ove Uredbe. Naljepnicu treba
nalijepiti na predajni list TR i na velike kontejnere.
Naljepnica navedena u stavku 1. ovog članka može se nadomjestiti i otiskom
pečata u zelenoj boji s nacrtanim piktogramom iz članka 359. ove Uredbe.«.

Članak 171.

Članak 376. mijenja se i glasi:
»Pri promjeni ugovora o prijevozu, radi kojeg:
a) se prijevoz koji bi se morao završiti izvan carinskog područja, završi u
njemu, ili
b) se prijevoz, koji bi se morao završiti u carinskom području, završi izvan
njega,
prijevoznik može promijeniti ugovor o prijevozu po prethodnom odobrenju otpremne
carinarnice.
U svim ostalim slučajevima prijevoznik može promijeniti ugovor o prijevozu, ali
o tome mora bez odlaganja obavijestiti otpremnu carinarnicu.«.

Članak 172.

Članak 377. mijenja se i glasi:
»Ako prijevoz u postupku provoza počne na carinskom području, i na njemu se
završava, predajni list TR se podnosi otpremnoj carinarnici.
Otpremna carinarnica polje namijenjeno za carinarnicu u primjercima 2, 3A i 3B
predajnog lista TR popunjava kraticom koju određuje Carinska uprava – Središnji
ured i potvrđuje pečatom otpremne carinarnice.
Svi primjerci predajnog lista TR vraćaju se podnositelju.
Predajni list TR za robu navedenu u stavku 2. ovog članka treba podnijeti istoj
odredišnoj carinarnici kod koje se podnosi roba za carinski postupak puštanja u
slobodan promet ili za drugi carinski postupak.«.

Članak 173.

Članak 378. mijenja se i glasi:
»Istovjetnost robe se utvrđuje u skladu s člankom 320.b ove Uredbe. S obzirom na
mjere koje poduzima željeznički prijevoznik za utvrđivanje istovjetnosti robe
otpremna carinarnica na velike kontejnere u pravilu ne stavlja plombu. Ako se
kontejneri pečate, to se upisuje u polje za carinska obilježja u primjercima 3A
i 3B predajnog lista TR.«.

Članak 174.

Članak 379. mijenja se i glasi:
»U slučajevima iz članka 377. stavak 4. ove Uredbe prijevoznik odredišnoj
carinarnici podnosi primjerke 1, 2 i 3A predajnog lista TR.
Odredišna carinarnica vraća primjerke 1. i 2. prijevozniku nakon unosa
zabilješki i zadržava primjerak 3A.«.

Članak 175.

Članak 380. mijenja se i glasi:
»Ako prijevoz počne na carinskom području, i ako završi izvan njega, primjenjuju
se odredbe članaka 377. i 378. ove Uredbe.
Ulogu odredišne carinarnice preuzima carinarnica na čijem području se nalazi
željeznička granična postaja, preko koje pošiljka napušta carinsko područje.
Pri odredišnoj carinarnici nisu potrebne nikakve formalnosti.«.

Članak 176.

Članak 381. mijenja se i glasi:
»Ako prijevoz počne izvan carinskog područja i u njemu će se završiti, ulogu
otpremne carinarnice preuzima carinarnica na čijem području se nalazi granična
željeznička postaja preko koje pošiljka ulazi u carinsko područje. Pri otpremnoj
carinarnici nisu potrebne nikakve formalnosti.
Ulogu odredišne carinarnice preuzima ista carinarnica kojoj se podnosi roba.
Pri odredišnoj carinarnici potrebno je obaviti formalnosti, previđene u članku
379. ove Uredbe.«.

Članak 177.

Članak 382. mijenja se i glasi:
»Ako prijevoz počne izvan carinskog područja, i ako završi izvan carinskog
područja, ulogu otpremne i odredišne carinarnice preuzima carinarnica navedena u
članku 381. stavak 1. i u članku 380. stavak 2. ove Uredbe.
Pri otpremnoj i odredišnoj carinarnici nisu potrebne nikakve formalnosti.«.

Članak 178.

Iznad članka 383. dodaje se naziv pododjeljka koji glasi:

»Pododjeljak 3. *Ostale odredbe*«.

Članak 179.

Članak 383. mijenja se i glasi:
»Ako je teretnom listu CIM ili predajnom listu TR priložen popis pošiljaka, na
njih se primjenjuju odredbe članka 319.a i članka 338. ove Uredbe. Broj
priloženih popisa pošiljaka se upisuje u polje za navođenje priloga u teretnom
listu CIM ili predajnom listu TR. U popis pošiljaka osim toga treba navesti broj
vagona na kojeg se odnosi teretni list CIM ili ako je primjereno, broj
kontejnera koji sadrži robu.
U slučaju iz stavka 1. ovog članka popis pošiljaka koji je priložen teretnom
listu CIM ili predajnom listu TR, njihov je sastavni dio i ima jednaki pravni
učinak.
Izvornici popisa pošiljaka ovjeravaju se u otpremnoj željezničkoj postaji.«.

Članak 180.

Iznad članka 384. dodaje se naziv pododjeljka koji glasi:

»Pododjeljak 4. *Opseg uobičajenih postupaka i pojednostavljenih postupaka*«.

Članak 181.

Članak 384. mijenja se i glasi:
»U slučaju kada se roba prevozi u postupku provoza pri ispunjavanju teretnog
lista CIM ili predajnog lista TR u polju za navođenje priloga potrebno je čitko
upisati podatak o uporabljenim deklaracijama za postupak provoza. Taj podatak
mora sadržavati vrstu isprave, naziv carinarnice koja ga je izdala, te datum i
broj svake uporabljene deklaracije za postupak provoza.
Ako se postupak provoza provodi s predajnim listom TR u skladu s člancima 369.
do 382. ove Uredbe, u teretnom listu CIM u polje za priloge, čitko se upisuje,
pozivanje na predajni list TR. Ta zabilješka mora sadržavati navod »Predajni
list TR« i serijski broj.«.

Članak 182.

Iznad članka 385. dodaje se naziv odjeljka koji glasi:

»Odjeljak 9. *Pojednostavljeni postupci za prijevoz zrakom*«.

Članak 183.

Članak 385. mijenja se i glasi:
»Zrakoplovna tvrtka može dobiti odobrenje Carinske uprave – Središnjeg ureda za
uporabu robnog manifesta kao deklaracije za postupak provoza, kada manifest
sadržajem odgovara oglednom primjerku iz Dodatka 3. Priloga 9. Konvencije o
međunarodnom civilnom zrakoplovstvu (pojednostavljeni postupak – razina 1).
U odobrenju iz stavka 1. ovog članka navodi se oblik manifesta, otpremna i
odredišna zračna luka. Zrakoplovna tvrtka dostavlja primjerak odobrenja
carinarnici svake dotične zračne luke.
Kada prijevoz uključuje domaću robu i stranu robu, roba se navodi na odvojenim
manifestima.
Svaki manifest mora radi identifikacije imati sljedeću oznaku, koju s datumom i
potpisom ovjerava zrakoplovna tvrtka:
– »domaća roba«, ili
– »strana roba«.
Manifest sadrži sljedeće podatke:
a) naziv zrakoplovne tvrtke koja prevozi robu,
b) broj leta,
c) datum leta,
d) ime zračne luke utovara (otpremna zračna luka) i istovara (odredišna zračna
luka),
e) za svaku pošiljku na manifestu:
– broj zrakoplovnog tovarnog lista,
– broj koleta,
– uobičajeni trgovački opis robe uključujući sve detalje potrebne za utvrđivanje
istovjetnosti robe,
– bruto masu.
Kada je roba grupirana, njezin se opis prema potrebi zamjenjuje nazivom
»Konsolidacija« koji se može skratiti. U takvim slučajevima zrakoplovni tovarni
listovi za pošiljke na manifestu obuhvaćaju uobičajeni trgovački opis robe,
uključujući sve detalje potrebne za utvrđivanje istovjetnosti robe.
Carinarnici u otpremnoj zračnoj luci podnose se na ovjeru najmanje dva primjerka
manifesta, od kojih carinarnica zadržava jedan primjerak.
Primjerak manifesta podnosi se carinarnici u odredišnoj zračnoj luci, koja ga
zadržava.
Carinarnica svake odredišne zračne luke dostavlja carinarnici svake otpremne
zračne luke jednom mjesečno popis manifesta, kojeg su sastavile zrakoplovne
tvrtke o svim manifestima koji su bili podneseni u prethodnom mjesecu. Popis
manifesta ovjerava carinarnica u odredišnoj zračnoj luci.
Opis svakoga manifesta u popisu iz stavka 9. ovog članka sadrži sljedeće
podatke:
– referentni broj manifesta,
– oznaka kojom se manifest identificira kao deklaracija za postupak provoza u
skladu sa stavkom 4. ovog članka,
– naziv zrakoplovne tvrtke koja je prevozila robu,
– broj leta i
– datum leta.
U odobrenju kojeg izdaje Carinska uprava – Središnji ured može se odobriti da
zrakoplovna tvrtka sama dostavlja podatke iz stavka 9. ovog članka.
Ako utvrdi nepravilnosti u podacima na manifestima s popisa manifesta,
carinarnica odredišne zračne luke o tome izvješćuje carinarnicu otpremne zračne
luke i Carinsku upravu – Središnji ured koji je izdao odobrenje. Pri tome navodi
posebno zrakoplovne tovarne listove za predmetnu robu.«.

Članak 184.

Iza članka 385. dodaje se članak 385.a koji glasi:

*»Članak 385.a*

Zrakoplovnoj tvrtki koja obavlja veliki broj letova, Carinska uprava – Središnji
ured može odobriti uporabu elektroničkog manifesta kao provozne deklaracije,
koji se šalje sustavom elektroničke razmjene podataka između otpremne zračne
luke i odredišne zračne luke (pojednostavljeni postupak – razina 2).
Po primitku zahtjeva za izdavanjem odobrenja, Središnji ured Carinske uprave o
istom mora obavijestiti carinarnice na čijem se području nalaze otpremne i
odredišne zračne luke, koje su povezane sustavom elektroničke razmjene podataka.
Ako Carinska uprava – Središnji ured u roku od 60 dana od dana obavijesti iz
stavka 2. ovog članka ne primi nikakav prigovor, izdaje odobrenje. Odobrenje
vrijedi i primjenjuje se samo za prijevoze između zračnih luka koje su navedene
u odobrenju.
Pojednostavljenje se primjenjuje na sljedeći način:
a) manifest sastavljen u otpremnoj zračnoj luci šalje se odredišnoj zračnoj luci
sustavom elektroničke razmjene podataka,
b) zrakoplovna tvrtka unosi u manifest, uz svaki od relevantnih stavaka oznaku:
– »domaća roba«, ili
– »strana roba«.
Elektronički manifest mora sadržavati i podatke navedene u članku 385. stavku 5.
ove Uredbe.
Smatra se da je provozni postupak završio kada je manifest, koji je bio poslan
elektroničkom razmjenom podataka, dostupan carinarnici odredišne zračne luke i
kada im je podnesena roba.
Evidencija koju vodi zrakoplovna tvrtka mora sadržavati najmanje podatke
navedene u stavku 4. točki b) ovog članka.
Po potrebi, carinarnica odredišne zračne luke šalje carinarnici otpremne zračne
luke relevantne podatke iz manifesta, kojeg su primili elektroničkom razmjenom
podataka, radi provjere.
Zrakoplovna tvrtka izvještava carinarnice o svim prekršajima i nepravilnostima.
Carinarnica odredišne zračne luke izvješćuje, u najkraćem roku, carinarnicu
otpremne zračne luke i Središnji ured Carinske uprave koji je izdao odobrenje, o
svim utvrđenim prekršajima i nepravilnostima.«.

Članak 185.

Iznad članka 386. dodaje se naziv odjeljka koji glasi:

»Odjeljak 10. *Pojednostavnjeni postupci za prijevoz morem*«.

Članak 186.

Članak 386. mijenja se i glasi:
»Redovna usluga pomorskog prijevoza označava redovnu uslugu kojom se roba
prevozi u brodovima koji plove samo između luka koje se nalaze na carinskom
području Republike Hrvatske, i ne može doći iz, ići ili pristati u bilo koje
mjesto izvan ovoga područja ili u slobodnu zonu.
Nadležna carinarnica može zahtijevati dokaz o poštivanju odredaba o ovlaštenim
uslugama pomorskog prijevoza.
Kada nadležna carinarnica ustanovi da odredbe o ovlaštenim uslugama pomorskog
prijevoza nisu zadovoljene, o tome odmah obavještava sve ostale nadležne
carinarnice.«.

Članak 187.

Iza članka 386. dodaju se članci 386.a i 386.b koji glase:

*»Članak 386.a*

Kada brodarsko društvo prilikom obavljanja svojih usluga podnosi zahtjev za
odobrenje, carinarnica može odobriti uspostavljanje redovne usluge pomorskog
prijevoza.
Zahtjev sadrži sljedeće pojedinosti:
– predmetne luke,
– imena brodova dodijeljenih redovnoj usluzi, te
– sve dodatne podatke koje zahtijeva carinarnica, a posebno vozni red usluge
pomorskog prijevoza.
Odobrenje se može izdati samo brodarskim društvima koja:
a) imaju sjedište u Republici Hrvatskoj i čiji će podaci biti dostupni nadležnoj
carinarnici,
b) nisu počinila nikakav ozbiljan ili ponovljeni prekršaj u vezi s obavljanjem
redovne usluge pomorskog prijevoza,
c) mogu udovoljiti zahtjevima carinarnice za obavljanjem redovne usluge
pomorskog prijevoza kako je definirano člankom 386. stavkom 1. ove Uredbe, te
d) koja se obvezuju da:
– na relacijama za koje su zatražili odobrenje neće pristajati u lukama trećih
zemalja ili u slobodnim zonama u lukama na carinskom području Republike Hrvatske
i da neće obavljati pretovar na otvorenom moru, te
– potvrdu o odobrenju ponijet će na brod i predočiti nadležnoj carinarnici na
njezin zahtjev.
Kada primi zahtjev za odobrenje, carinarnica nadležna za izdavanje odobrenja,
kojoj je zahtjev upućen, obavještava carinarnice predviđenih luka pristajanja
redovne usluge pomorskog prijevoza, koje potvrđuju datum prijema zahtjeva.
U roku od 60 dana od primitka takve obavijesti carinarnice predviđenih luka
pristajanja redovne usluge pomorskog prijevoza potpisuju svoj pristanak ili
odbijanje. Kada carinarnica predviđenih luka pristajanja redovne usluge
pomorskog prijevoza odbije zahtjev, mora navesti razloge za to. Ako nisu dobile
odgovor unutar roka od 60 dana, carinarnica nadležna za izdavanje odobrenja,
izdaje odobrenje.
Carinarnica nadležna za izdavanje odobrenja izdaje potvrdu o odobrenju u jednom
ili više zahtijevanih primjeraka i u skladu s modelom utvrđenim obrascem u
Prilogu 34 A ove Uredbe, koji je njezin sastavni dio. Svaka potvrda o odobrenju
nosi serijski broj pomoću kojega se može utvrditi. Svi primjerci svake potvrde
nose isti broj.
Kada je redovna usluga pomorskog prijevoza odobrena, pred­metno brodarsko
društvo mora je koristiti. Brodarsko društvo obavještava carinarnicu nadležnu za
odobrenje o svakom povlačenju ili promjeni svojstava ovlaštene usluge.
Kada je odobrenje ukinuto ili redovna usluga pomorskog prijevoza prestane s
radom, carinarnica koja je izdala odobrenje obavještava druge uključene
carinarnice. Carinarnica nadležna za izdavanje odobrenja također obavještavaju
odgovarajuće nadležne carinarnice o svim promjenama u redovnoj usluzi pomorskog
prijevoza
Kada je brod iz članka 386. stavka 1. ove Uredbe, zbog okolnosti na koje se ne
može utjecati, prisiljen obaviti pretovar na moru ili privremeno promijeniti
smjer prema luci u trećoj zemlji ili slobodnoj zoni luke na carinskom području,
brodarsko društvo odmah obavještava carinarnice u narednim lukama pristanka duž
planirane relacije broda.«.

*Članak 386.b*

Kada se primjenjuju odredbe članka 387. i 388. ove Uredbe, nije potrebno
položiti jamstvo.«.

Članak 188.

Naziv pododjeljka iznad članka 387. briše se.

Članak 189.

Članak 387. mijenja se i glasi:
»Carinska uprava – Središnji ured može ovlastiti brodarsko društvo da koristi
robni manifest kao deklaraciju za postupak provoza. Ovakav postupak naziva se
»pojednostavljeni postupak – razina 1.«.
Za postupke provoza, odobrenjem se utvrđuje obrazac robnog manifesta te otpremne
i odredišne luke. Brodarsko društvo šalje originalne primjerke odobrenja
carinarnicama svake od predmet­nih luka.
Kada prijevozni postupak obuhvaća stranu i domaću robu, ta se roba navodi na
odvojenim manifestima.
Svaki robni manifest treba biti ovjeren, datiran i potpisan od strane brodarskog
društva identificirajući ga oznakom:
– »domaća roba«, ili
– »strana roba«.
Manifest sadrži i sljedeće podatke:
a) naziv i adresu brodarskog društva koje prevozi robu;
b) identitet plovila;
c) mjesto utovara;
d) mjesto istovara.
e) za svaku pošiljku na manifestu:
– uputu za brodski teretni list,
– broj, vrstu, oznake i identifikacijske brojeve pošiljki,
– uobičajeni trgovački opis robe, uključujući pojedinosti potrebne za
utvrđivanje istovjetnosti robe,
– bruto masu u kilogramima,
– gdje je prikladno, identifikacijske brojeve kontejnera.
Najmanje dvije kopije manifesta moraju se predočiti carinarnici u polaznoj luci,
koja zadržava jednu kopiju.
Kopija manifesta robe predočava se carinarnici u odredišnoj luci.
Jednom mjesečno, nakon ovjere popisa manifesta, nadležna carinarnica u
odredišnoj luci dostavlja carinarnicama u svakoj otpremnoj luci popis manifesta.
Popis sastavlja brodarsko društvo, a sadrži sve robne manifeste podnesene
tijekom prethodnog mjeseca.
Popisna lista sadrži sljedeće podatke o manifestu:
– referentni broj manifesta,
– oznaku kojom se manifest utvrđuje kao deklaracija o provozu u skladu sa
stavkom 3. ovog članka,
– naziv (može biti i skraćenica) brodarskog društva koje prevozi robu,
– datum prijevoza.
Odobrenjem se može omogućiti brodarskim društvima da i sama dostavljaju podatke
iz stavka 8. ovog članka.
Ako carinarnica odredišne luke utvrdi nepravilnosti u podacima na manifestima s
popisa manifesta, carinarnica nadležna za odredišnu luku o tome izvješćuje
carinarnicu otpremne luke i Središnji ured Carinske uprave koji je izdao
odobrenje. Pri tome posebno navodi brodske teretne listove za predmetnu robu.«.

Članak 190.

Naziv pododjeljka iznad članka 388. briše se.

Članak 191.

Članak 388. mijenja se i glasi:
»Carinska uprava – Središnji ured može ovlastiti brodarsko društvo da koristi
jedinstveni manifest kao deklaraciju za postupak provoza ukoliko obavlja
značajan broj redovnih vožnji. Ovakav postupak naziva se »pojednostavljeni
postupak – razina 2.«.
Po primitku zahtjeva za izdavanje odobrenja Središnji ured Carinske uprave o
istom obavještava carinarnice predviđenih luka otpreme i odredišta.
Ukoliko u roku od 60 dana od datuma obavijesti ne stigne nikakva primjedba,
Carinska uprava – Središnji ured odobrava upotrebu pojednostavljenog postupka iz
stavka 1. ovog članka.
Odobrenje vrijedi i primjenjuje se samo za prijevoze između luka navedenih u
odobrenju.
Za potrebe pojednostavljenja, brodarsko društvo može upotrijebiti jedinstveni
manifest za svu prevezenu robu. U tom slučaju unose se sljedeće oznake uz
odgovarajuće stavke u manifestu:
– »domaća roba« ili,
– »strana roba«.
Manifest mora sadržavati i podatke iz članka 387. stavka 5. ove Uredbe.
Postupak provoza smatra se završenim kada su manifest i roba podneseni nadležnoj
carinarnici u odredišnoj luci.
Evidencije koje vode brodarska društva u skladu s člankom 331. stavkom 2. točkom
b) ove Uredbe moraju sadržavati barem podatke iz stavka 5. ovog članka.
Carinarnice odredišne luke, po potrebi, šalju carinarnici otpremne luke
relevantne podatke iz manifesta radi provjere.
Brodarsko društvo obavještava carinarnice o svim prekršajima i nepravilnostima.
Carinarnice odredišne luke obavještavaju, bez odlaganja, carinarnice otpremne
luke i Središnji ured Carinske uprave koji je izdao odobrenje, o svim utvrđenim
prekršajima i nepravilnostima.«

Članak 192.

Naziv poglavlja iznad članka 389. zamjenjuje se nazivom odjeljka koji glasi:

»Odjeljak 11. *Pojednostavnjeni postupak za prijevoz robe cjevovodima i
električnim vodovima*«.

Članak 193.

Članak 389. mijenja se i glasi:
»Postupak provoza prijenosom robe cjevovodima obavlja se u skladu sa stavcima 2.
do 6. ovog članka.
Provozni postupak za robu koja se prevozi cjevovodom počinje:
– po ulasku na carinsko područje za onu robu koja na područje ulazi putem
cjevovoda,
– po stavljanju u sustav cjevovoda za onu robu koja se već nalazi na carinskom
području.
Za robu iz stavka 2. ovog članka, glavni obveznik je osoba odgovorna za
cjevovod.
Osoba odgovorna za cjevovod ujedno je i prijevoznik.
Postupak provoza smatra se završenim kada roba koja se prevozi cjevovodom stigne
u objekte primatelja ili je primljena u distribucijsku mrežu primatelja, te je
ubilježena u njegovu poslovnu evidenciju.
Osoba koje se bavi prijevozom robe u skladu s ovim člankom, mora voditi
evidenciju i omogućiti carinarnicama uvid u evidenciju i kontrolu poslovne
evidencije.
Za prijenos električne energije putem vodova, odgovarajuće se primjenjuju stavci
2. do 6. ovog članka.«.

Članak 194.

U nazivu poglavlja iznad članka 390. brojka »7.« zamjenjuje se brojkom »8.«.

Članak 195.

U članku 396. stavku 2. riječ »rješenje« zamjenjuje se riječju »odluka«.

Članak 196.

U članku 397. stavku 1. iza riječi »carinarnici« stavlja se zarez i dodaju
riječi »prema mjestu na kojem se nalazi slobodna zona ili slobodno skladište«.
Stavak 2. mijenja se i glasi:
»Zahtjev iz stavka 1. ovog članka mora sadržavati podatke o tome koje se
djelatnosti namjeravaju obavljati. On mora sadržavati sljedeće podatke:
a) detaljne podatke o evidenciji koja se vodi ili će se voditi o robi,
b) vrstu i carinski status robe koja će biti predmet navedenih djelatnosti,
c) gdje je to moguće, carinski postupak u okviru kojeg će se obavljati te
djelatnosti,
d) sve druge podatke koji su potrebni Carinskoj upravi radi osiguravanja
pravilne primjene propisa.«.
Stavak 3. briše se.

Članak 197.

U članku 398. stavku 1. riječ »rješenjem« zamjenjuje se riječju »odlukom«.
U stavku 2. riječ »rješenja« zamjenjuje se riječju »odluke«.

Članak 198.

U članku 399. stavku 1. riječ »rješenjem« zamjenjuje se riječju »odlukom«.
U stavku 2. riječ »korsnik« zamjenjuje se riječju »korisnik«, a riječ »rješenje«
zamjenjuje se riječju »odluku«.
U stavku 3. riječ »rješenje« zamjenjuje se riječju »odluku«.

Članak 199.

U članku 408. iza stavka 1. dodaje se stavak 2. koji glasi:
»Korisnik zone će obrascem iz stavka 1. ovoga članka dokazati status domaće robe
ako je strana roba puštena u slobodan promet sukladno članku 176. stavku 1.
točki a) Carinskog zakona, uključujući i robu koja je puštena u slobodan promet
u zoni nakon postupka unutarnje proizvodnje ili postupka preradbe pod carinskim
nadzorom.«.

Članak 200.

U članku 409. stavak 1. briše se.
Dosadašnji stavak 2. koji postaje stavak 1. mijenja se i glasi:
»Evidencije koje se vode u slobodnoj zoni ili slobodnom skladištu moraju
sadržavati najmanje sljedeće:
a) sve podatke o brojčanim i drugim oznakama, broj i vrsta ambalaže, količina i
uobičajeni komercijalni opis robe, te po potrebi i identifikacijske oznake
kontejnera,
b) podatke koji omogućuju svakodobno nadziranje prometa robe, a posebno njezine
lokacije, carinski dopuštenog postupka ili uporabe određenih nakon smještaja u
slobodnoj zoni ili slobodnom skladištu ili pri unosu u preostali dio carinskog
područja,
c) podatke o prijevoznoj ispravi koja se koristi pri unosu ili iznosu robe,
d) podatke o carinskom statusu robe i, kada je to potrebno, podatke o potvrdi o
carinskom statusu robe iz članka 408. ove Uredbe,
e) podatke o uobičajenim oblicima rukovanja s robom,
f) ovisno o slučaju oznake navedene u člancima 256., 257. ili 290. ove Uredbe,
g) podatke koji se odnose na robu koja puštanjem u slobodan promet ili
stavljanjem u postupak privremenog uvoza ne bi podlijegala plaćanju uvoznih
carina ni trgovinskim mjerama, a čija uporaba ili namjena se moraju
provjeravati.«.
U dosadašnjim stavcima 3. i 4. koji postaju stavci 2. i 3. riječi »stavka 2.«
zamjenjuju se riječima »stavka 1.«.
U dosadašnjem stavku 5. koji postaje stavak 4. riječi »Stavak 1. – 4.«
zamjenjuju se riječima »Stavak 1., 2. i 3.«.

Članak 201.

U članku 430. iza stavka 3. dodaje se stavak 4. koji glasi:
»Odredbe stavka 2. ovog članka na odgovarajući način se primjenjuju za robu koja
je ustupljena u korist države.«.

Članak 202.

U članku 431. stavku 3. riječ »rješenje« zamjenjuje se riječju »odluku«.
U stavku 4. riječ »rješavanja« zamjenjuje se riječima »donošenja odluke«.

Članak 203.

U članku 434. stavku 3. riječi »postupka ili postupanja« zamjenjuju se riječima
»popravka ili osposobljavanja«.

Članak 204.

Članak 437. mijenja se i glasi:
»Uz deklaraciju za puštanje u slobodan promet, koja se odnosi na povrat robe za
koju su pri izvozu mogle biti obavljene carinske formalnosti radi dobivanja
naknada ili drugih iznosa pri izvozu, pred­viđenih u okviru poljoprivredne
politike, uz isprave iz članka 436. ove Uredbe potrebno je priložiti i potvrdu
tijela koje je nadležno za odobravanje tih naknada ili iznosa. Ta potvrda mora
sadržavati sve podatke koji su potrebni da bi carinarnica kod koje se roba
deklarira za puštanje u slobodan promet mogla provjeriti da se potvrda odnosi na
deklariranu robu.
Ako pri izvozu nisu bile obavljene izvozne carinske formalnosti radi dobivanja
naknada ili drugih iznosa pri izvozu, predviđenih u okviru poljoprivredne
politike, potvrda mora sadržavati navod:
– bez izvoznih naknada ili drugih iznosa pri izvozu.
Ako su pri izvozu bile obavljene izvozne carinske formalnosti radi dobivanja
naknada ili drugih iznosa pri izvozu, predviđenih u okviru poljoprivredne
politike, potvrda mora sadržavati jedan od sljedećih navoda:
– izvozna naknada ili drugi iznos pri izvozu isplaćeni za …….. (količina), ili
– pravo na izvoznu naknadu ili drugi iznos pri izvozu poništeno za ........
(količina),
ovisno o tome da li je nadležno tijelo isplatilo ili nije izvoznu naknadu ili
drugi iznos pri izvozu.
Potvrda iz stavka 1. ovog članka može se izdati na Potvrdi o istovjetnosti iz
članka 435. ove Uredbe.
Ako carinarnica kojoj je roba podnesena za puštanje u slobodan promet može, na
temelju dokaza kojima raspolaže, utvrditi da nije bila niti će naknadno biti
odobrena naknada ili drugi iznos pri izvozu, predviđeni u okviru poljoprivredne
politike, potvrdu iz stavka 1. ovog članka nije potrebno podnositi.«.

Članak 205.

Članak 440. mijenja se i glasi:
»Uz uvažavanje odredaba stavka 3. ovoga članka, izvozna carinska ispostava na
zahtjev izvoznika izdaje informativni obrazac INF 3, pri ispunjavanju izvoznih
formalnosti za robu na koju se odnosi, ako izvoznik izjavi da će roba vjerojatno
biti vraćena preko druge carinske ispostave, a ne preko izvozne carinske
ispostave.
Na zahtjev izvoznika izvozna carinska ispostava može izdati Informativni obrazac
INF 3 i nakon ispunjavanja izvoznih formalnosti za robu na koju se odnosi, pod
uvjetom da na temelju informacija kojima raspolaže nedvojbeno utvrdi da se
navodi u zahtjevu izvoznika odnose na izvezenu robu.
Za robu iz članka 437. stavak 1. ove Uredbe informativni obrazac INF 3 može se
izdati isključivo nakon ispunjavanja odgovarajućih carinskih izvoznih
formalnosti, uz uvažavanje uvjeta iz stavka 2. ovoga članka.
U slučaju iz stavka 3. ovoga članka obrazac INF 3 može se izdati pod uvjetom da
je:
a) polje B prethodno ispunjeno i potvrđeno i
b) polje A prethodno ispunjeno i potvrđeno, ako su informacije sadržane u tom
polju potrebne.«.

Članak 206.

U članku 446. iza stavka 1. dodaje se stavak 2. koji glasi:
»Uz uvažavanje posebnosti odredaba o postupku provoza, odred­be dijela IV.,
glave I. ove Uredbe na odgovarajući se način primjenjuju na jamstva podnesena u
provoznom postupku.«.

Članak 207.

U članku 447. iza stavka 1. dodaje se novi stavak 2. koji glasi:
»U postupku provoza carinski dug i druga davanja moguće je osigurati polaganjem
jamstva u obliku kupona.«.
Dosadašnji stavak 2. postaje stavak 3.

Članak 208.

Članak 453. mijenja se i glasi:
»Podnošenje vlastite bjanko mjenice kao instrumenta osiguranja za namirenje
carinskog duga ili mogućega carinskog duga odobrava Carinska uprava – Središnji
ured osobama koje su tijekom carinskog poslovanja u prethodnom 12-mjesečnom
razdoblju:
a) pravodobno i u cijelosti namirivale svoje obveze prema Carinskoj upravi,
b) nemaju nenamirenih dospjelih poreznih obveza, sukladno uvjerenju nadležne
ispostave Porezne uprave,
c) pružaju bonitetna jamstva glede stabilnosti svojega financijskog položaja i
poslovanja, sukladno podacima iz obrasca BON 1 za prethodno obračunsko razdoblje
i obrasca BON 2 ne starijeg od mjesec dana,
d) nisu kažnjavane za carinski prekršaj počinjen s namjerom izbjegavanja
plaćanja carinskog duga ili ponovljeno kažnjavane za carinske prekršaje.
Polaganje vlastite bjanko mjenice kao instrumenta osiguranja za namirenje
carinskog duga ili mogućega carinskog duga može se odobriti osobama koje
ispunjavaju uvjete iz stavka 1. točke a) i d) ovoga članka, i koje:
a) stavljaju robu u postupak unutarnje proizvodnje, radi njezine uporabe pri
gradnji ili remontu brodova u hrvatskim brodogradilištima,
b) stavljaju robu u postupak unutarnje proizvodnje, na osnovi ugovora
sklopljenog između domaće osobe i osobe sa sjedištem u drugoj zemlji i uz
plaćanje, u pravilu, samo troškova proizvodnje (oplemenjivanje),
c) imaju odobrenje nadležne carinarnice za smještaj i čuvanje privremeno
uvezenih stranih plovila i kamp kućica pod carinskim nadzorom.
Zahtjev za korištenje vlastite bjanko mjenice kao instrumenta osiguranja
carinskog duga podnosi se nadležnoj carinarnici prema sjedištu podnositelja
zahtjeva, a uz isti se podnose:
a) izvadak iz registra Trgovačkog suda odnosno Rješenje o upisu i početku
obavljanja obrta,
b) isprave propisane stavkom 1. odnosno stavkom 2. ovoga članka,
c) podaci o opsegu i strukturi carinskog poslovanja i zaduženja, odvojeno za
stavljanje robe u slobodan promet i postupke s odgodom,
d) procjena mjesečnog zaduženja prema Carinskoj upravi u narednom šestomjesečnom
razdoblju,
e) u slučaju kada se zahtijeva odobrenje iz stavka 1. ovoga članka dokaz o
položenom stručnom ispitu za ovlaštenog carinskog zastupnika, ako poslove
zastupanja korisnik odobrenja obavlja samostalno putem vlastitog djelatnika, ili
ugovor o zastupanju sa ovlaštenim carinskim otpremnikom koji poslove zastupanja
obavlja u njegovo ime i za njegov račun, te
f) ugovor zaključen između domaće osobe i osobe sa sjedištem u drugoj zemlji ako
se zahtijeva odobrenje sukladno stavku 2. točki b) ovog članka.
Odobrenje ili odluku o odbijanju zahtjeva za korištenje vlastite bjanko mjenice
kao instrumenta osiguranja donosi Središnji ured Ca­rinske uprave na temelju
mišljenja nadležne carinarnice nakon pro­vjere ispunjenja uvjeta iz stavka 1.
odnosno stavka 2. ovoga članka.
U slučaju izmjene ili promjene podataka u odobrenju, korisnik odobrenja dužan je
o tome odmah obavijestiti nadležnu carinarnicu i Središnji ured Carinske uprave.
Prije dostave odobrenja korisniku isti je obvezan položiti vlastitu bjanko
mjenicu Središnjem uredu Carinske uprave, za odobrenje iz stavka 1. ovoga
članka, odnosno nadležnoj carinarnici, za odobrenje iz stavka 2. ovoga članka.
U postupku prihvata, polaganja i povrata vlastite mjenice iz stavka 6. ovoga
članka odgovarajuće se primjenjuju odredbe ove Uredbe o prihvatu, polaganju i
povratu bankovne garancije.
Carinska uprava – Središnji ured će ukinuti odobrenje iz stavka 4. ovoga članka,
ako korisnik odobrenja više ne ispunjava uvjete propisane za njegovo
izdavanje.«.

Članak 209.

Iza članka 453. dodaje se članak 453.a koji glasi:

*»Članak 453.a*

Polaganje osiguranja za namirenje carinskog duga s 50% uvećanom visinom
jamstvene svote bankovne garancije može se odobriti carinskome dužniku ili osobi
koja bi carinskim dužnikom mogla po­stati, koja je tijekom carinskoga poslovanja
u prethodnom 12- mje­sečnom razdoblju:
a) pravodobno i u cijelosti namirivala svoje obveze prema Carinskoj upravi,
b) nije namirivala dospjeli carinski dug plaćanjima po osnovi podnijete bankovne
garancije, te
c) nije kažnjavana za carinski prekršaj počinjen s namjerom izbjegavanja
plaćanja carinskog duga ili ponovljeno kažnjavana za carinske prekršaje.
Zahtjev za uvećanje visine jamstvene svote podnosi se nadležnoj carinarnici
prema sjedištu podnositelja zahtjeva.
Odobrenje ili odluku o odbijanju zahtjeva za uvećanje visine jamstvene svote
donosi Središnji ured Carinske uprave na temelju mišljenja nadležne carinarnice
uz ispunjavanje uvjeta iz stavka 1. ovoga članka.
U slučaju izmjene ili promjene podataka u odobrenju, korisnik odobrenja dužan je
o tome odmah obavijestiti nadležnu carinarnicu i Središnji ured Carinske uprave.
Carinska uprava – Središnji ured će ukinuti odobrenje iz stavka 3. ovoga članka,
ako korisnik odobrenja više ne ispunjava uvjete propisane za njegovo
izdavanje.«.

Članak 210.

U članku 455. stavku 4. riječ »rješava« zamjenjuje se riječima »donosi odluku«.

Članak 211.

U članku 457. stavku 1. riječ »rješava« zamjenjuje se riječima »donosi odluku«.

Članak 212.

U članku 460. stavku 2. iza riječi »Priloga 37.« dodaju se riječi »i 37 A«.

Članak 213.

U članku 464. stavku 2. točki b) podtočka 3. mijenja se i glasi:
»3. ako rok iz članka 320.a stavka 3. ove Uredbe nije bio poštovan, a ne
primjenjuje se članak 321.c stavak 6. ove Uredbe, a roba je u razumnom roku
podnesena odredišnoj carinarnici,«.

Članak 214.

U članku 465. riječi »je postala« zamjenjuju se riječima »bi mogla biti«.

Članak 215.

U članku 467. stavku 2. iza riječi »prakse« dodaju se riječi »za odnosnu robu«.

Članak 216.

Članak 479. mijenja se i glasi:
»Naknadno knjiženje uvozne ili izvozne carine neće se provesti ako je svota niža
od 40,00 kn.«.

Članak 217.

U članku 480. stavku 2. riječ »rješenja« zamjenjuje se riječju »odluke«.

Članak 218.

U članku 481. stavku 3. riječ »rješava« zamjenjuje se riječima »odluku donosi«.

Članak 219.

U članku 483. stavku 2. riječ »rješavanja« zamjenjuje se riječima »donošenja
odluke«.

Članak 220.

Članak 485. mijenja se i glasi:
»Za ponovno uvezenu robu za koju su pri njezinom izvozu iz carinskog područja
Republike Hrvatske naplaćena izvozna davanja, za povrat ili otpust davanja
nadležnoj se carinarnici podnosi zahtjev kojem je potrebno priložiti:
a) dokaz o plaćanju izvoznog duga, ako je obračunati izvozni dug već bio plaćen,
b) izvornik ili kopiju carinske deklaracije za puštanje u slobodan promet
ponovno uvezene robe, potvrđen od strane nadležne carinarnice. Na toj carinskoj
deklaraciji mora biti naveden tekst »Roba se ponovno uvozi u skladu s člankom
188. stavak 4. točka b) Carinskog zakona«,
c) kopiju izvozne carinske deklaracije, potvrđenu od strane izvozne carinarnice,
koja je vraćena izvozniku ili kopiju te deklaracije koju je potvrdila izvozna
carinarnica.
Deklaracije iz stavka 1. točke a), b) ili c) ovog članka nije potrebno priložiti
zahtjevu za povrat ili otpust, ako carinarnica raspolaže s podacima koji su u
njima.
Zahtjev za povrat ili otpust izvoznog duga iz stavka 1. ovog članka moguće je
podnijeti carinarnici iz članka 483. ove Uredbe u roku od 12 mjeseci od dana
prihvaćanja izvozne carinske deklaracije.«.

Članak 221.

U članku 486. riječ »rješava« zamjenjuje se riječju »odlučuje«, a riječi
»rješenja« zamjenjuju se riječima »odluke«.

Članak 222.

U članku 488. stavku 2. riječ »rješenja« zamjenjuje se riječju »odluke«.

Članak 223.

U članku 489. stavku 1. riječ »rješava« zamjenjuje se riječima »donosi odluku«.
U stavcima 2. i 3. riječi »Rješenje« zamjenjuju se riječima »Odluka«.
U točkama a), d), f), g) i h) riječi »rješenje« zamjenjuju se riječima »odluka«
u odgovarajućem padežu.

Članak 224.

U članku 490. stavku 1. riječ »rješava« zamjenjuje se riječju »odlučuje«, a
riječi »odlučuje rješenjem« zamjenjuju se riječima »donosi odluku«.
U stavku 2. riječ »rješenja« zamjenjuje se riječju »odluke«.

Članak 225.

U članku 491. riječi »rješenje« zamjenjuju se riječima »odluka« u odgovarajućem
padežu.

Članak 226.

U članku 492. stavku 1. riječi »izdala rješenje« zamjenjuju se riječima
»donijela odluku«, a riječi »podnijeto rješenje« zamjenjuju se riječima
»podnesena odluka«.
U stavku 2. riječ »rješenje« zamjenjuje se riječju »odluka«.

Članak 227.

U članku 496. riječi »rješenje« zamjenjuju se riječima »odluka« u odgovarajućem
padežu.

Članak 228.

U članku 497. riječi »izdavanja rješenja« zamjenjuju se riječima »donošenja
odluke«.

Članak 229.

U članku 501. stavku 1. riječ »rješava« zamjenjuje se riječima »donosi odluku«.

Članak 230.

U članku 507. stavku 3. riječ »rješenja« zamjenjuje se riječju »odluke«.

Članak 231.

U Uredbi za provedbu Carinskog zakona (»Narodne novine«, br. 161/2003 i 69/2006)
ogledni obrasci:
– Prilog 7 A – Uvodne napomene uz listu iz priloga 8,
– Prilog 23 – Zahtjev za izdavanje odobrenja za uporabu postupka s gospodarskim
učinkom i odobrenje za uporabu postupka s gospodarskim učinkom,
– Prilog 36 – Potvrda o istovjetnosti robe,
– Prilog 37 – Bankovna garancija za carinski dug,
zamjenjuju se novim oglednim obrascima koji su tiskani uz ovu Uredbu i njezin su
sastavni dio.
Dodaju se novi ogledni obrasci, i to:
a) iza Priloga 31 dodaje se Prilog 31 A – Popis osjetljive robe,
b) iza Priloga 32 dodaju se:
– Prilog 32 A – Svojstva obrazaca koji se koriste u provoznom postupku,
– Prilog 32 B – Jamstvena isprava za pojedinačno jamstvo u provoznom postupku,
– Prilog 32 C – Jamstvena isprava za pojedinačno jamstvo u provoznom postupku u
obliku kupona,
– Prilog 32 D – Kupon,
c) iza Priloga 33 dodaju se:
– Prilog 33 A – Pravila za popunjavanje Popisa pošiljaka,
– Prilog 33 B – Svojstva plombi,
– Prilog 33 C – Prateća provozna isprava,
– Prilog 33 D – Popis stavaka – ogledni primjerak,
– Prilog 33 E – Potvrda primitka,
– Prilog 33 F – Kriteriji za smanjenje zajedničkog jamstva,
– Prilog 33 G – Jamstvena isprava za zajedničko jamstvo u provoznom postupku, –
Prilog 33 H – Potvrda o zajedničkom jamstvu,
– Prilog 33 I – Potvrda o oslobođenju od polaganja jamstva,
– Prilog 33 J – Napomene za popunjavanje potvrde o zajedničkom jamstvu i potvrde
o oslobođenju od jamstva,
d) iza Priloga 34 dodaje se Prilog 34 A – Potvrda za redovnu uslugu pomorskog
prijevoza, e) iza Priloga 37 dodaje se Prilog 37 A – Bankovna garancija za
porezni i carinski dug duhanskih proizvoda.
Ogledni obrasci iz stavka 2. ovoga članka otisnuti su uz ovu Uredbu i njezin su
sastavni dio.

Članak 232.

Bankovne garancije položene pri Carinskoj upravi za namirenje carinskog duga
prema odredbama Uredbe za provedbu Carinskog zakona (»Narodne novine«, br.
161/2003 i 69/2006) mogu se primjenjivati za namirenje carinskog duga u postupku
provoza najkasnije do 31. prosinca 2007. godine.

Članak 233.

Ova Uredba stupa na snagu danom objave u »Narodnim novinama«.

Klasa: 413-01/06-01/09
Urbroj: 5030120-07-1
Zagreb, 5. siječnja 2007.

Predsjednik
**dr. sc. Ivo Sanader**, v. r.

PRILOG 7 A

UVODNE NAPOMENE UZ LISTU IZ PRILOGA 8

*Napomena 1:*Popis donosi uvjete koje trebaju ispunjavati svi proizvodi da bi se smatrali
dostatno obrađenima ili prerađenima u značenju iz članka 6. Protokola.

*Napomena 2:*2.1. Prva dva stupca u popisu opisuju dobiveni proizvod. Prvi stupac navodi
broj tarifnoga broja ili poglavlja iz Harmoniziranoga sustava, a drugi stupac
daje opis robe koji se rabi u tom sustavu za taj tarifni broj ili poglavlje. Za
svaki navod u prva dva stup­ca dano je pravilo u stupcu 3. ili 4. Kad u nekim
slučajevima navodu iz prvoga stupca prethodi »ex«, to znači da se pravila iz
stupca 3. ili 4. primjenjuju samo na dio toga tarifnoga broja koji je opisan u
stupcu 2.
2.2. Kad je nekoliko tarifnih brojeva grupirano zajedno u stupcu 1. ili se
navodi broj poglavlja te se stoga u stupcu 2. daje općenit opis proizvoda,
susjedna pravila u stupcu 3. ili 4. odnose se na sve proizvode koji su prema
Harmoniziranomu sustavu razvrstani pod tarifni broj odnosnoga poglavlja ili pod
bilo koji tarifni broj grupiran u stupcu 1.
2.3. Kad su na popisu različita pravila koja se odnose na različite proizvode
unutar nekoga tarifnoga broja, svaki uvučeni redak sadrži opis toga dijela
tarifnoga broja koji je obuhvaćen susjednim pravilima u stupcu 3. ili 4.
2.4. Kad se za navod u prva dva stupca daje pravilo i u stupcu 3. i u stupcu 4.,
izvoznik može alternativno birati primjenu pravila iz stupca 3. ili iz stupca 4.
Ako u stupcu 4. nije dano nikakvo pravilo glede podrijetla, mora se primijeniti
pravilo iz stupca 3.

*Napomena 3:*3.1. Odredbe članka 6. Protokola o proizvodima koji su stekli status
proizvoda s podrijetlom i koji služe u izradi drugih proizvoda, primjenjivat će
se bez obzira na to jesu li proizvodi stekli taj status u tvornici gdje se rabe
ili u nekoj drugoj tvornici u stranci.
 *Primjer:*Motor iz tarifnoga broja 8407, za koji pravilo kaže da vrijednost materijala
bez podrijetla koji se može ugraditi ne smije prelaziti 40 posto cijene fco
tvornica, izrađen je od »drugoga legiranoga čelika grubo oblikovanoga kovanjem«
iz tarifnoga broja ex 7224.
Ako je to kovanje obavljeno u stranci na ingotu bez podrijetla, on je već stekao
podrijetlo temeljem pravila iz popisa za tarifni broj ex 7224. Kovani materijal
može se tada računati kao materijal s podrijetlom u obračunu vrijednosti stroja
bez obzira na to je li on proizveden u istoj ili drugoj tvornici u stranci.
Vrijednost ingota bez podrijetla time se ne uzima u obzir pri zbrajanju
vrijednosti materijala bez podrijetla.
3.2. Pravilo iz popisa je minimalna količina potrebne obrade ili prerade, pa se
poduzimanjem većega stupnja obrade ili prerade također stječe status proizvoda s
podrijetlom, i obratno, poduzimanjem manjega stupnja obrade ili prerade ne može
se steći status proizvoda s podrijetlom. Ako pravilo predviđa da se na određenoj
razini izrade može uporabiti materijal bez podrijetla, uporaba toga materijala u
ranijoj fazi izrade dopuštena je, dok uporaba toga materijala u kasnijoj fazi
izrade nije dopuštena.
3.3. Ne dirajući u napomenu 3.2. kada pravilo kaže da se mogu uporabiti
»materijali iz bilo kojega tarifnog broja«, može se uporabiti materijal iz bilo
kojeg tarifnog broja (čak i materijali istog opisa i istoga tarifnog broja kao i
proizvod), uz primjenu svih posebnih ograničenja koja mogu biti sadržana u
pravilu.
Međutim, izraz »izrada od materijala iz bilo kojega tarifnog broja, uključujući
druge materijale iz tarifnog broja…« ili »izrada od materijala iz bilo kojeg
tarifnog broja, uključujući druge materijale iz istog tarifnog broja kao i
proizvod« znači da se mogu uporabiti materijali iz bilo kojeg tarifnog broja,
osim onih koji imaju isti opis kao proizvod koji je naveden u stupcu 2 na
popisu.
3.4. Kad pravilo iz popisa navodi da se proizvod može izrađivati više od jednoga
materijala, to znači da se može uporabiti jedan ili više materijala. Ne
zahtijeva se da svi budu upotrijebljeni.

*Primjer:*Pravilo za tkanine iz tarifnih brojeva 5208 do 5212 određuje da se mogu
uporabiti prirodna vlakna te da se među ostalim materijalom može uporabiti i
kemijski materijal. To ne znači da se mora uporabiti jedan i drugi; može se
koristiti jedan ili drugi ili i jedan i drugi.
3.5. Kad pravilo iz popisa navodi da se proizvod mora izraditi od određenoga
materijala, taj uvjet očito ne priječi uporabu drugog materijala koji zbog svoje
unutarnje naravi ne može zadovoljiti to pravilo. (Vidi također donju napomenu
6.2. u svezi s tekstilom.)

*Primjer:*Pravilo za gotovu hranu iz tarifnoga broja 1904, koje konkretno isključuje
uporabu žitarica i njihovih prerađevina, ne priječi uporabu mineralnih soli,
kemikalija i drugih dodataka koji nisu proizvodi od žitarica.
Međutim, to se ne odnosi na proizvode koji se, premda se ne mogu izraditi od
određenoga konkretno navedenoga materijala s popisa, mogu proizvesti od
materijala iste naravi u nekoj ranijoj fazi izrade.

*Primjer:*U slučaju odjevnoga predmeta iz ex poglavlja 62, izrađenoga od netkana
materijala, te ako je za tu skupinu proizvoda dopuštena uporaba samo pređe bez
podrijetla, nije moguće započeti s netkanom tkaninom, čak i ako se netkane
tkanine inače ne mogu izrađivati od pređe. U takvim bi slučajevima početni
materijal normalno bio u fazi koja prethodi pređi, a to je stanje vlakana.
3.6. Kad se u nekom pravilu iz popisa navode dva postotka maksimalne vrijednosti
materijala bez podrijetla koji se može uporabiti, ti se postoci ne mogu
zbrajati. Drugim riječima, maksimalna vrijednost svih uporabljenih materijala
bez podrijetla nikada ne smije premašiti najviši navedeni postotak. Nadalje,
pojedinačni postoci ne smiju se premašiti u odnosu na konkretni materijal na
koji se primjenjuju.

*Napomena 4:*4.1. Pojam »prirodna vlakna« rabi se u popisu za vlakna koja nisu umjetna
ili sintetička. Ograničen je na faze prije predenja, uključujući i otpad te, ako
nije određeno drugačije, na grebenana, češljana ili na kakav drugi način
prerađena nepredena vlakna.
4.2. Pojam »prirodna vlakna« uključuje konjsku dlaku iz tarifnoga broja 0503,
svilu iz tarifnoga broja 5002 i 5003, te vunena vlakna, finu ili grubu
životinjsku dlaku iz tbr. od 5101 do 5105, pamučna vlakna iz tbr. od 5201 do
5203 i druga biljna vlakna iz tbr. od 5301 do 5305.
4.3. Pojmovi »tekstilna pulpa«, »kemijski materijali« i »materijali za izradu
papira« u popisu prerada služe za opis materijala koji nisu klasificirani u
poglavljima od 50. do 63., a mogu se uporabiti za izradu umjetnih, sintetičkih
ili papirnih vlakana ili pređe.
4.4. Pojam »proizvedena sortirana vlakna« rabi se u popisu za umjet­nu kudjelju,
vlakna sortirana po duljini i finoći ili otpad iz tbr. od 5501 do 5507.

*Napomena 5:*5.1. Kad se za određeni proizvod iz popisa spominje ova napomena, uvjeti iz
stupca 3. ne primjenjuju se ni na koje osnovne tekstilne materijale koji su
uporabljeni za izradu toga proizvoda koji zajedno čine 10 posto ili manje od
ukupne težine svih osnovnih tekstilnih materijala. (Vidi također donje bilješke
5.3. i 5.4.)
5.2. Međutim, tolerancija iz bilješke 5.1. može se primijeniti samo na mješovite
proizvode koji su izrađeni od dvaju ili više osnov­nih tekstilnih materijala.
Osnovni su tekstilni materijali ovi:
– svila,
– vuna,
– gruba životinjska dlaka,
– fina životinjska dlaka,
– konjska dlaka,
– pamuk,
– materijali za izradu papira i papir,
– lan,
– prirodna konoplja,
– juta i druga tekstilna vlakna od drvenoga lika,
– sisal i druga tekstilna vlakna iz roda agava,
– kokos, abaka, rami i druga biljna tekstilna vlakna,
– sintetički filamenti,
– umjetni filamenti,
– vodljivi filamenti,
– sintetička polipropilenska sortirana vlakna,
– sintetička poliesterska sortirana vlakna,
– sintetička poliamidna sortirana vlakna,
– sintetička poliakrilonitrilna sortirana vlakna,
– sintetička poliimidna sortirana vlakna,
– sintetička politetrafluoroetilenska sortirana vlakna,
– sintetička sortirana vlakna od polifenilen sulfida,
– sintetička sortirana vlakna od polivinil klorida,
– druga sintetička sortirana vlakna,
– umjetna sortirana vlakna viskoze,
– druga umjetna sortirana vlakna,
– poliuretanska pređa s fleksibilnim polieterskim segmentima, upletena ili
neupletena,
– poliuretanska pređa s fleksibilnim poliesterskim segmentima, upletena ili
neupletena,
– proizvodi iz tarifnoga broja 5605 (metalizirana pređa) koji uključuju traku
koja se sastoji od jezgre od aluminijske folije ili od jezgre od plastične
folije sa slojem aluminijskoga praha ili bez njega, širine do 5 mm, spojenoj u
sendvič pomoću prozirnoga ili bojenoga ljepila između dvaju slojeva plastične
folije,
– drugi proizvodi iz tarifnoga broja 5605.

*Primjer:*Pređa iz tarifnoga broja 5205 koja je izrađena od pamučnih vlakana iz
tarifnoga broja 5203 i sintetički sortiranih vlakana iz tarifnoga broja 5506
miješana je pređa. Stoga se sintetička sortirana vlakna koja ne potječu iz
stranke i ne zadovoljavaju pravila o podrijetlu (koja zahtijevaju izradu od
kemijskoga materijala ili tekstilne pulpe) mogu uporabiti uz uvjet da njihova
ukupna težina ne premaši 10 posto težine pređe.

*Primjer:*Vunena tkanina iz tarifnoga broja 5112 koja je izrađena od vunene pređe iz
tarifnoga broja 5107 i sintetičkih sortiranih vlakana iz tarifnoga broja 5509
miješana je tkanina. Stoga se sintetička pređa koja ne zadovoljava pravila o
podrijetlu (koja zahtijevaju izradu od kemijskoga materijala ili tekstilne
pulpe), ili vunena pređa koja ne zadovoljava pravila o podrijetlu (koja
zahtijevaju izradu od prirodnih vlakana bez grebenanja ili češ­ljanja ili druge
pripreme za predenje) ili njihova kombinacija, može uporabiti pod uvjetom da
njihova ukupna težina ne premaši 10 posto ukupne težine tkanine.

*Primjer:*Čupava tekstilna tkanina iz tarifnoga broja 5802 koja je izrađena od pamučne
pređe iz tarifnoga broja 5205 i pamučne tkanine iz tarifnoga broja 5210 miješani
je proizvod samo ako je pamučna tkanina i sama miješana tkanina koja je izrađena
od pređe razvrstane pod dva različita tarifna broja, ili ako su uporabljene
pamučne pređe i same mješavine.

*Primjer:*Ako je odnosna čupava tekstilna tkanina bila izrađena od pamučne pređe iz
tarifnoga broja 5205 i sintetičke tkanine iz tarif­noga broja 5407, onda su
uporabljene pređe očito dva zasebna osnovna tekstilna materijala, pa je čupava
tekstilna tkanina prema tomu miješani proizvod.
5.3. U slučaju proizvoda koji uključuju »poliuretansku pređu s flek­sibilnim
polieterskim segmentima, upletenu ili neupletenu«, tolerancija za tu pređu
iznosi 20 posto.
5.4. U slučaju proizvoda koji uključuju »traku koja se sastoji od jezgre od
aluminijske folije ili od jezgre od plastične folije sa slojem aluminijskoga
praha ili bez njega, širine do 5 mm, spojenoj u sendvič pomoću prozirnoga ili
bojenoga ljepila između dvaju slojeva plastične folije«, tolerancija za tu traku
iznosi 30 posto.

*Napomena 6:*6.1. Kada se u popisu upućuje na ovu napomenu, tekstilni materijal, uz
izuzeće podstava i međupodstava, koji ne zadovoljava pravilo iz stupca 3. popisa
za izrađeni proizvod, može se uporabiti pod uvjetom da je razvrstan pod drugi
tarifni broj nego proizvod te da njegova vrijednost ne pređe 8 posto cijene fco
tvornica proizvoda.
6.2. Ne dirajući u napomenu 6.3., materijal koji nije razvrstan u poglavljima
50. do 63. može se slobodno uporabiti u izradi tekstilnih proizvoda, sadržavao
on tekstil ili ne sadržavao.

*Primjer:*Ako pravilo iz popisa propisuje da se za određeni tekstilni artikl, poput
hlača, mora uporabiti pređa, to ne priječi uporabu metalnih artikala poput
dugmadi, jer dugmad nije razvrstana u poglavljima 50. do 63. Iz istoga se
razloga ne priječi ni uporaba patentnih zatvarača premda patentni zatvarači
normalno sadrže tekstil.
6.3. Gdje god vrijedi pravilo o postotku, vrijednost materijala koji nije
razvrstan u poglavljima 50. do 63. mora se uzeti u obzir pri izračunavanju
vrijednosti uključenih materijala koji ne potječu iz stranke.

*Napomena 7:*7.1. Za potrebe tarifnih brojeva ex 2707, 2713 do 2715, ex 2901, ex 2902 i
ex 3403 »specifični postupci« su sljedeći:
a) vakuumska destilacija;
b) redestilacija vrlo temeljitim postupkom frakcioniranja;
c) krekiranje;
d) popravljanje;
e) ekstrakcija selektivnim otapalima;
f) postupak koji obuhvaća sve ove aktivnosti: preradu koncentriranom sumpornom
kiselinom, otopinom sumpornoga trioksida u sumpornoj kiselini ili sumpornim
anhidridom; neutralizaciju alkalnim agensima; dekolorizaciju i purifikaciju
prirodno aktivnom zemljom, aktiviranom zemljom, aktiviranim ugljenom ili
boksitom;
g) polimerizacija;
h) alkilacija;
i) izomerizacija.
7.2. Za potrebe tarifnih brojeva 2710, 2711 i 2712 »specifični postup­ci« su
sljedeći:
a) vakuumska destilacija;
b) redestilacija vrlo temeljitim postupkom frakcioniranja;
c) krekiranje;
d) popravljanje;
e) ekstrakcija selektivnim otapalima;
f) postupak koji obuhvaća sve ove aktivnosti: preradu koncentriranom sumpornom
kiselinom, otopinom sumpornoga trioksida u sumpornoj kiselini ili sumpornim
anhidridom; neutralizaciju alkalnim agensima; dekolorizaciju i purifikaciju
prirodno aktivnom zemljom, aktiviranom zemljom, aktiviranim ugljenom ili
boksitom;
g) polimerizacija;
h) alkilacija;
i) izomerizacija;
j) samo u odnosu na teška ulja iz tarifnog broja ex 2710, odsumporavanje vodikom
koje rezultira smanjenjem najmanje 85 posto sadržaja sumpora u prerađivanim
proizvodima (ASTM D 1266-59 T metoda);
k) samo u odnosu na proizvode iz tarfinog broja 2710, deparafinacija nekim
drugim procesom osim filtriranja;
l) samo u odnosu na teška ulja iz tarifnog broja ex 2710, tretman vodikom pod
tlakom većim od 20 bara i temperaturom većom od 250 °C uz uporabu katalizatora,
u neku drugu svrhu nego što je odsumporavanje, kad vodik tvori aktivni element u
kemijskoj reakciji. Daljnji tretman vodikom ulja za podmazivanje iz tarifnog
broja ex 2710 (npr. hidrofiniširanje ili dekolorizacija) radi poboljšanja boje
ili stabilnosti ne smatra se specifičnim procesom;
m) samo u odnosu na loživa ulja iz tarifnog broja ex 2710, atmosferska
destilacija, pod uvjetom da se manje od 30 posto tih proizvoda – po obujmu,
uključujući i gubitke – destilira na 300 °C pomoću metode ASTM D 86;
n) samo u pogledu drugih teških ulja osim plinskih i loživih ulja iz tarifnog
broja ex 2710, tretman pomoću visokofrek­vent­noga jedva vidljivoga električnoga
pražnjenja bez is­kre­nja.
o) samo u pogledu sirovih proizvoda iz tarifnog broja 2712 (osim vazelina,
ozokerita, voska od mrkog ugljena i lignita ili voska od treseta koji po masi
sadrže manje od 0,75 posto ulja), uklanjanje ulja frakcijskom kristalizacijom.
7.3. Za potrebe tarifnih brojeva ex 2707, 2713 do 2715, ex 2901, ex 2902 i ex
3403 jednostavne aktivnosti poput čišćenja, pretakanja, desalinizacije,
odvajanja vode, filtriranja, bojenja, obilježavanja, dobivanja sadržaja sumpora
zbog miješanja proizvoda s različitim sadržajima sumpora, bilo koja njihova
kombinacija ili slične aktivnosti ne daju status proizvoda s podrijetlom.

PRILOG 23

![](dodatni/350508.gif)
![](dodatni/350509.gif)
![](dodatni/350510.gif)
![](dodatni/350511.gif)
![](dodatni/350512.gif)
![](dodatni/350513.gif)
![](dodatni/350514.gif)
![](dodatni/350515.gif)
![](dodatni/350516.gif)

**NAPOMENE ZA POJAŠNJENJE

I. dio
Podaci koji se upisuju u pojedina polja obrazaca zahtjeva**

Opće napomene: Ako nije drugačije navedeno, sve se napomene odnose na prateće
provedbene propise Carinskog zakona.

|  |
| --- |
| **1. Podnositelj zahtjeva** |

Unosi se puno ime i adresa podnositelja zahtjeva. Podnositelj
je osoba, kojoj se izdaje odobrenje.

|  |
| --- |
| **2. Carinski postupak** |

Upisuje se carinski postupak ili postupci, u koje će roba,
navedena u polju 7., biti stavljena.
Određeni carinski postupci su:
– posebna uporaba
– carinsko skladištenje
– unutarnja proizvodnja – sustav odgode
– unutarnja proizvodnja – sustav povrata
– preradba pod carinskim nadzorom
– privremeni uvoz
– vanjska proizvodnja.
*Napomena:
Ako podnositelj zahtjeva želi odobrenje za više carinskih postupaka (skupno
odobrenje), a obrazac tomu ne odgovara, koriste se odvojeni obrasci (npr. roba,
koja bi se unijela u carinske postupke, nije ista za svaki postupak).*

|  |
| --- |
| **3. Vrsta zahtjeva** |

U to polje se upisuje vrsta zahtjeva s najmanje jednom od
sljedećih šifri:
1 – prvi zahtjev
2 – zahtjev za promjenu ili produženje odobrenja (navesti i broj već izdanog
odobrenja)
3 – zahtjev za ponovno odobrenje (unutarnja proizvodnja)

|  |
| --- |
| **4. Dodatni obrasci** |

Upisuje se broj priloženih dodatnih obrazaca.
*Napomena:
Dodatni obrasci namijenjeni su za sljedeće carinske postupke:
carinsko skladištenje, unutarnju proizvodnju (ako je potrebno) i vanjsku
proizvodnju (ako je potrebno).*

|  |
| --- |
| **5. Mjesto i vrsta knjigovodstva/evidencije** |

Upisuje se mjesto knjigovodstva. To je mjesto gdje se vode
trgovački, porezni ili drugi knjigovodstveni podaci podnosioca zahtjeva,
odnos­no mjesto gdje se ti podaci vode u njegovo ime. Upisuje se također i vrsta
knjigovodstva.
Navodi se i vrsta evidencije (evidencija osiguranja), koje će se upotrebljavati
u carinskom postupku. Evidencije sadrže podatke sa svim potrebnim informacijama
i tehničkim pojedinostima, koje carinarnici omogućavaju nadzor i kontrolu
carinskog postupka.
*Napomena:
Ako se namjerava roba staviti u carinsko skladište tipa B, polje 5 se ne
popunjava.
U slučaju privremenog uvoza polje 5 se ne popunjava osim, ako to zahtijeva
carinarnica.*

|  |
| --- |
| **6. Važenje odobrenja  a                  &nbbsp                                                              b** |

U polju 6.a upisuje se datum željenoga početka važenja
odobrenja (dan/mjesec/godina).
Načelno prvi mogući dan važenja odobrenja je dan izdavanja odobrenja. U tom
slučaju upisuje se »datum izdavanja«.
U polju 6.b se predlaže datum isteka važenja odobrenja.

|  |  |  |  |
| --- | --- | --- | --- |
| **7. Roba koja se stavlja u carinski postupak** | | | |
| **Tarifna oznaka CT** | **Opis** | **Količina** | **Vrijednost** |
|  |  |  |  |

**Tarifna oznaka CT**Ispunjava se u skladu s Carinskom tarifom (osmeroznamenkasta tarifna oznaka).
*Napomena:*
Carinsko skladištenje
*Ako zahtjev sadrži više različite robe, u podpolje »Tarifna oznaka CT« upisuje
se riječ »različito«. U tom slučaju se u podpolje »Opis« upisuje naziv robe za
skladištenje. Podatke o tarifnoj oznaci, količini i vrijednosti robe nije
potrebno navesti.
Unutarnja ili vanjska proizvodnja
U podpolje »Tarifna oznaka CT« upisuje se četveroznamenkasta tarifna oznaka CT,
a osmeroznamenkasta tarifna oznaka CT obavezno se upisuje:
– ako se namjerava uporabiti istovrijedna roba ili uobičajeni sustav zamjene,
– pri uporabi članka 299. stavak 3. ove Uredbe,
– ako su gospodarski učinci izraženi šiframa 10, 11 ili 99,
– ako se radi o mlijeku ili mliječnim proizvodima, ili
– ako to zahtjeva carinarnica u skladu s čl. 211. stavak 1.*
**Opis**
Navodi se trgovački i/ili tehnički opis robe.
Trgovački i/ili tehnički opis mora biti dovoljno razumljiv i točan, da omogući
odlučivanje o zahtjevu. Kada se predviđa uporaba istovrijedne robe ili
uobičajeni sustav zamjene, navodi se trgovačka kvaliteta i tehničke osobine
robe.
**Količina**Upisuje se predviđena količina robe, koja se namjerava staviti u carinski
postupak.
Ovaj podatak u svezi s unutarnjom proizvodnjom nije potreban, ako je uporabljena
šifra gospodarskih učinaka 30, osim ako se namjerava uporabiti istovrijedna
roba.
Količina se treba navesti, ako se radi o preradi tvrde pšenice u tjesteninu ili
u slučaju, kada mora biti upisana osmeroznamenkasta tarifna oznaka CT za mlijeko
i mliječne proizvode.
**Vrijednost**Upisuje se predviđena vrijednost robe (u eurima ili drugoj valuti), koja se
namjerava staviti u carinski postupak.
Ovaj podatak ne treba navesti, ako se ne zahtijeva podatak o količini, osim ako
podnositelj zahtjeva namjerava uporabiti šifru 30 (minimalna vrijednost).

|  |  |  |
| --- | --- | --- |
| **8. Dobiveni ili prerađeni proizvodi** | | |
| **Tarifna oznaka CT** | **Opis** | **Normativ utroška** |
|  |  |  |

*Opće napomene:
Upisuju se podaci o svim dobivenim proizvodima, koji su rezultat proizvodnih
radnji, odnosno upisuju se i glavni dobiveni proizvodi i sporedni dobiveni
proizvodi.
»Tarifna oznaka CT« i »Opis« – pojašnjenje su ista kao i kod polja 7.
»Normativ utroška« – navodi se predviđeni normativ utroška ili metoda po kojoj
će se normativ izraditi.*

|  |
| --- |
| **9. Podaci o predviđenim aktivnostima** |

Navodi se priroda predviđenih aktivnosti (npr. pojedinosti o
proizvodnim radnjama prema ugovoru o izvođenju poslova unutarnje i vanjske
proizvodnje ili vrsti uobičajenih radnji), koje će biti izvedene na robi u
okviru carinskog postupka. Upisuje se također i mjesto gdje će se te aktivnosti
obavljati.
Ako je u polju 2. upisano više carinskih postupaka, iz opisa mora biti jasno
razvidno, da li će se roba u carinske postupke stavljati naizmjence ili postupno
(sukcesivno).
*Napomena:
U slučaju da su uključeni i drugi izvođači postupka, upisuje se njihovo ime,
adresa i funkcija.
U slučaju namjeravanoga prijenosa prava i obveza (članak 102. Carinskog zakona)
u polju 9, ako je moguće, upisuju se podaci o preuzi­matelju prava i obveza.*

|  |
| --- |
| **10. Gospodarski uvjeti** |

Podnositelj zahtjeva mora navesti razloge u svezi s
ispunjavanjem gospodarskih uvjeta, u svezi:
– Carinskog skladištenja: postoji gospodarska potreba za skladištenje;
– Unutarnje proizvodnje: s uporabom najmanje jedne između dvoznamenkastih
oznaka, navedenih u dodatku za svaku tarifnu oznaku CT, koja je upisana u polju
7,
– Preradbe pod carinskim nadzorom: uporaba repromaterijala nabavljenog izvan
carinskog područja omogućava, da se domaća proizvodnja razvija i održi u
Republici Hrvatskoj.
*Napomena:
U slučaju:
privremenog izvoza treba navesti članak ili članke, na temelju kojih se
zahtijeva izdavanje odobrenja i podatke o vlasniku robe opisane u polju 7,
vanjske proizvodnje polje 10. se popunjava ako, (u skladu sa člankom 298. stavak
1. ove Uredbe) to zahtijeva carinarnica.*

|  |
| --- |
| **11. Carinarnica** |
| **a početka postupka** |
| **b završetka postupka** |
| **c nadzora** |

Upisuju se predložene carinarnice odnosno ispostave.

|  |
| --- |
| **12. Istovjetnost** |

U polje 12. se upisuju predviđena sredstva za utvrđivanje
istovjetnosti robe. Upisuje se najmanje jedna od sljedećih šifri:
1 – redni broj ili broj proizvođača
2 – stavljanje carinskih plombi, pečata ili drugih identifikacijskih oznaka
3 – informativni obrazac INF
4 – uzimanje uzoraka, ilustracija ili tehnički opisi
5 – uzimanje robe na analizu
6 – informativni obrazac, propisan prilogom 31 (podoban za vanjsku proizvodnju)
7 – druga sredstva za utvrđivanje istovjetnosti robe (treba ih pojasniti u polju
16 – »dodatni podaci«)
8 – nema dokaza za utvrđivanje istovjetnosti (primjenjuje se za privremeni
uvoz).
*Napomena:
U slučaju carinskog skladištenja to polje se popunjava ako se radi o
predfinanciranoj robi ili ako to zahtijeva carinarnica.
Polje 12. ne popunjava se u slučaju unutarnje proizvodnje sa istovrijednom
robom, vanjskoj proizvodnji s uobičajenim sustavom zamjene ili pri uporabi
članka 299. stavak 3. ove Uredbe. Umjesto toga popunjava se polje 18. dodatnog
obrasca »unutarnja proizvodnja« odnosno polje 19 do 21 dodatnog obrasca »vanjska
proizvodnja«.*

|  |
| --- |
| **13. Rok za završetak postupka (mjeseci)** |

Upisuje se predviđeno vrijeme, potrebno za izvedbu
proizvodnih radnji ili uporabu u okviru zahtijevanog carinskog postupka, odnosno
postupaka iz polja 2. Rok počinje teći od dana kada je roba stavljena u carinski
postupak. Rok ističe dobivanjem novog odobrenja carinski dozvoljenog postupanja
ili uporabe, odnosno uporabe s namjerom zahtjeva za povrat carine po unutarnjoj
proizvodnji (sustav povrata) ili da bi se po puštanju robe u slobodni promet po
unutarnjoj proizvodnji, priznalo potpuno ili djelomično oslobađanje od carinskog
duga.
*Napomena:
– U slučaju carinskog skladištenja vrijeme je neograničeno, zato se polje ne
popunjava,
– U slučaju unutarnje proizvodnje: kada rok za završetak ističe na određeni dan
za svu robu stavljenu u postupak u određenom razdoblju, u odobrenju se može
odrediti, da se rok za završetak automatski produži za svu robu, koja je toga
dana još u postupku. Ako se zahtijeva to pojednostavnjenje, u polje 16 treba
upisati »čl. 250/2« i navesti pojedinosti.*

|  |
| --- |
| **14. Pojednostavnjeni postupci  a                                                                                   b** |

**Polje 14.a**
Ako se namjeravaju uporabiti pojednostavnjeni postupci početka postupka, to se
navodi najmanje jednom od sljedećih šifri:
1 – nepotpuna deklaracija
2 – postupak pojednostavnjenog deklariranja
3 – knjigovodstveni zapisi
**Polje 14.b**
Ako se namjeravaju uporabiti pojednostavnjeni postupci završetka postupka, to se
navodi najmanje jednom od šifri navedenih u 14a.

|  |
| --- |
| **15. Premještanje robe** |

U slučaju predviđenog premještanja robe ili proizvoda,
predložene formalnosti premještanja se navode s jednom od sljedećih šifri:
1 – bez carinskih formalnosti između određenih mjesta, navedenih u odobrenju
koji se zahtijeva
2 – premještanje od carinarnice početka do prostora podnositelja zahtjeva ili
izvođača postupka ili mjesta uporabe, na temelju deklaracije za stavljanje robe
u carinski postupak
3 – premještanje do izlazne carinarnice radi ponovnog izvoza u okviru carinskog
postupka
4 – premještanje od jednog do drugog korisnika odobrenja.
*Napomena:
Premještanje nije moguće, ako je mjesto odlaska ili dolaska robe skladište tipa
B.*

|  |
| --- |
| **16. Dodatni podaci** |

Upisuju se svi dodatni korisni podaci.

|  |
| --- |
| **17.  Potpisano ................................. Datum ..........................  Ime .....................................** |

Ako se upotrebljava dodatni obrazac, umjesto ovoga se
popunjava samo određeno polje (22, 23 ili 26).

**II. dio
Napomene o dodatnim obrascima
Dodatni obrazac *»carinsko skladištenje«***

|  |
| --- |
| **17. Skladište tipa** |

Upisuje se A, B, C, D ili E.

|  |
| --- |
| **18. Prostori skladišta** |

Upisuje se točno mjesto, koje se namjerava uporabiti za
carinsko skladište odnosno spremište, ako se zahtjev odnosi na skladište tipa E.

|  |
| --- |
| **19. Rok za podnošenje popisa robe** |

Rok za podnošenje popisa robe moguće je predložiti.

|  |
| --- |
| **20. Udio gubitka/kalo** |

Gdje je primjereno, navodi se udio gubitka/kalo.

|  |  |  |
| --- | --- | --- |
| **21. Smještaj robe, koja nije u postupku carinskog skladištenja** | | |
| **Tarifna oznaka CT** | **Opis** | **Kategorija/carinski postupak** |
|  |  |  |

***»Tarifna oznaka CT« i »Opis«***

Ako se predviđa uporaba općeg/skupnog smještaja, upisuje se osmeroznamenkasta
tarifna oznaka CT, trgovačka kvaliteta i tehničke osobine robe. U svim ostalim
slučajevima dovoljan je trgovački i/ili tehnički opis robe, odnosno ukoliko se
radi o smještaju robe, koja nije u postupku, a u obliku je više različitih
artikala, u podpolje »Tarifna oznaka CT » upisuje se »različito«. U tom slučaju
se u podpolje »Opis« navodi priroda robe, koja je namijenjena smještaju.

**Kategorija/carinski postupak**

U stupac »Kategorija/carinski postupak« upisuje se određena šifra odnosno šifre:
1 – domaća poljoprivredna roba
2 – domaća industrijska roba
3 – strana roba (poljoprivredni proizvodi)
4 – strana roba (industrijska roba i proizvodi)
Navodi se također, mogući carinski postupak za robu.

|  |
| --- |
| **22. Uobičajeno rukovanje s robom** |

Popunjava se u slučaju predviđenih uobičajenih rukovanja.

|  |
| --- |
| **23. Privremeno iznošenje (namjena):** |

Popunjava se u slučaju predviđenog privremenog iznošenja
robe.

|  |
| --- |
| **24. Dodatni podaci** |

Navode se svi dodatni korisni podaci vezani uz polja 18 do
24.

**Dodatni obrazac »unutarnja proizvodnja«**

|  |  |
| --- | --- |
| **18. Istovrijedna roba** | |
| **Tarifna oznaka CT** | **Opis** |
|  |  |

Ako se predviđa uporaba istovrijedne robe, upisuje se
osmeroznamen­kasta tarifna oznaka CT, trgovačka kvaliteta i tehničke
karak­teristike istovrijedne robe, da se carinarnici omogući potrebno
razlikovanje uvezene i istovrijedne robe. Pri tome se koriste šifre iz polja 12.
Ako je istovrijedna roba na višem stupnju obrade nego uvozna roba, u polje 21
»Dodatni podaci« upisuje se odgovarajući podatak.

|  |
| --- |
| **19. Prethodni izvoz** |

Ako se predviđa uporaba sustava prethodnog izvoza, navodi se
rok u kojem se roba, koja nije iz Republike Hrvatske, mora deklarirati za
postupak. Pri tom se uzima u obzir potrebno vrijeme za nabavu i prijevoz robe do
carinskog područja.

|  |
| --- |
| **20. Puštanjeodan promet bez carinske deklaracije** |

Ako se zahtijeva, da se dobiveni proizvodi ili roba u
nepromijenjenom stanju puštaju u slobodan promet, upisuje se »DA«.

|  |
| --- |
| **21. Dodatni podaci** |

Navode se svi dodatni korisni podaci vezani uz polja 18 do
20.

**Dodatni obrazac *»vanjska proizvodnja«***

|  |
| --- |
| **18. Sustav zamjene** |

Upisuje se odgovarajuća šifra odnosno šifre za sustav, ako je
pred­viđen:
1 – uobičajeni sustav zamjene bez prethodnog uvoza
2 – uobičajeni sustav zamjene s prethodnim uvozom

|  |  |
| --- | --- |
| **19. Nadomjesni proizvodi** | |
| **Tarifna oznaka CT** | **Opis** |
|  |  |

Ako je predviđena uporaba uobičajenog sustava zamjene (moguće
samo u slučaju popravka), upisuje se osmeroznamenkasta tarifna oznaka CT,
trgovačka kvaliteta i tehničke karakteristike nadomjesnih proizvoda, da se
carinarnici omogući potrebno razlikovanje između privremeno izvezene robe i
nadomjesnih proizvoda. Pri tome se mogu koristiti šifre iz polja 12
»Istovjetnost«.

|  |
| --- |
| **20. Uporaba članka 155. stavak 2. Carinskog zakona** |

Kada podnositelj zahtjeva nije osoba koja se brine za izvedbu
postup­ka vanjske proizvodnje, odobrenje se izdaje (samo za robu podrijetlom iz
Hrvatske) sukladno članku 155. stavku 2. Carinskog zakona. U polje 20 upisuje se
»DA« i navode odgovarajući podaci.

|  |
| --- |
| **21. Uporaba članka 299. stavak 3. ove Uredbe** |

Kada je priroda postupka vanjske proizvodnje takva, da nije
moguće utvrditi, jesu li proizvodi dobiveni iz privremeno izvezene robe, u
potpuno opravdanim slučajevima odobrenje za to će se izdati, pod uvjetom, da
podnositelj zahtjeva priloži dovoljna jamstva, da roba, uporabljena u postupcima
vanjske proizvodnje ima istu osmeroznamenkastu tarifnu oznaku CT, da je iste
trgovačke kvalitete i jednakih tehničkih karakteristika kao i privremeno
izvezena roba. U tu svrhu se koriste šifre, predviđene u polju 12
»Istovjetnost«.

|  |
| --- |
| **22. Dodatni podaci** |

Navode se svi dodatni korisni podaci vezani uz popunjavanje
polja 18 do 21.

PRILOG 31 A

OSJETLJIVA ROBA

|  |  |  |  |  |
| --- | --- | --- | --- | --- |
| 1 | 2 | 3 | 4 | 5 |
| Tarifna oznaka | Opis robe | Minimalne količina | Oznaka osjetljiva roba1 | Minimalni iznos pojedinačnog jamstva |
| 0201.10  0201.20 | Goveđe meso, smrznuto ili rashlađeno | 1 000 kg |  | 10 000 kn/tona |
| 0203.11  0203.12  0203.19 | Svinjsko meso, svježe, rashlađeno ili smrznuto | 1 000 kg |  | 10 500 kn/tona |
| 0406.30  0406.90 | Sir topljeni  Ostali sir | 1 000 kg |  | 22 000 kn/tona |
| 0901.11  0901.12 | Kava, nepržena, sa i bez kofeina | 50 kg |  | 10 000 kn/ tona |
| 0901.21  0901.22 | Kava, pržena, sa i bez kofeina | 50 kg |  | 32 000 kn/tona |
| 1701.11  1701.12  1701.9910 | Šećer od trske, za rafiniranje i ostali  Šećer od repe, za rafiniranje i ostali  Bijeli šećer | 1 000 kg |  | 2 600 kuna/tona  1 600 kuna/tona  4 000 kuna/tona |
| Od  2009.11  do  2009.90 | Bezalkoholna pića, voćni sokovi | 5 hl |  | 400 kn/hl |
| 2106.90    an style="font-size:11.0pt">2106.90  2106.90  2202.10  2202.90 | Voćni sirupi  Sirupi za pripravu bezalkoholnih pića  Instant preparati za pripravu bezalkoholnih pića  Vode s dodanim šećerom i drugim sladilima  Sokovi od voća i povrća | 5 hl |  | 15 000 kn/hl  15 000 kn/hl  15 000 kn/hl  400 kn/hl  400 kn/hl |
| 2203.00  2202.90 | Pivo | 5 hl |  | 500 kn/hl |
| 2207.10 | Nedenaturirani etilni alkohol s volumnim udjelom alkohola 80 vol. % ili većim | 3 hl |  | 8 000 kn/hl  čistog alkohola |
| 2208.20  2208.30  2208.40  2208.50  2208.60  2208.70  2208.90 | Alkoholna pića | 5 hl |  | 22 000 kn/hl čistog alkohola |
| 2208.903310  2208.903810  2208.903820 | Šljivovica i destilati za preradbu | 5 hl |  | 15 000 kn / hl čistog  alkohola |
| 2402.10 | Cigare, koje sadrže duhan  Cigarilosi, koji sadrže duhan | 100 komada  50 paketića |  | 980 kn/100 komada  1 200 kn/100 paketića |
| 2402.20 | Cigarete  koje sadrže duhan | 35 000 kom |  | 750 kn/ 1000 komada cigareta |
| 2403.10  2403.99 | Duhan za pušenje  Duhan za žvakanje i šmrkanje | 35 kg |  | 17 000 kn/100 kg  14 000 kn/100kg |
| 2710.11  2710.19 | Naftni derivati | 10 hl |  | 450 kn/hl  450kn/hl |

PRILOG 32 A

SVOJSTVA OBRAZACA KOJI SE KORISTE U PROVOZNOM POSTUPKU

**1. Popis pošiljki/paketa u pojedinoj pošiljci**1.1. Obrasci se tiskaju na papiru obrađenom za pisanje, težine najmanje 40 g/m2
koji je dovoljno čvrst da spriječi lagano trganje ili gužvanje u uobičajenoj
uporabi. Carinska uprava odlučuje o boji obrasca.
1.2. Format obrazaca je 210×297 milimetara, koji može biti kraći najviše 5 mm
ili duži 8 mm.
**2. Potvrda primitka**2.1. Obrasci se tiskaju na papiru obrađenom za pisanje, težine najmanje 40 g/m2,
koji je dovoljno čvrst da spriječi lako trganje ili gužvanje prilikom uobičajene
uporabe. Papir je bijele boje.
2.2. Format obrazaca je 148×105 milimetara.
**3. Pojedinačno jamstvo**3.1. Obrasci se tiskaju na papiru koji ne sadrži mehaničku celulozu, obrađenom
za pisanje, težine najmanje 55 g/m2. Papir u pozadini ima tiskani guilloche
uzorak u crvenoj boji kako bi se otkrilo svako krivotvorenje mehaničkim ili
kemijskim sredstvima. Papir je bijele boje.
3.2. Format obrazaca je 148×105 milimetara.
3.3. Obrasci imaju naznačeni naziv i adresu tiskare, ili znak po kojem se
tiskara može identificirati, kao i individualni serijski broj.
**4. Potvrde o zajedničkom jamstvu i oslobođenju od polaganja jamstva**4.1. Obrasci se tiskaju na bijelom papiru koji ne sadrži mehaničku celulozu,
težine najmanje 100 g/m2. Papir u pozadini ima tiskani *guilloche* uzorak na obje
strane kako bi se otkrilo svako krivotvorenje mehaničkim ili kemijskim
sredstvima. Pozadina je:
– zelena za potvrde o jamstvu;
– blijedoplava za potvrde o oslobođenju od jamstva.
4.2. Format obrazaca je 210×148 milimetara.
Carinska uprava – Središnji ured odgovorna je za tiskanje obrazaca ili
organizaciju njihovog tiskanja. Carinska uprava može zahtijevati da se na
obrascu upiše naziv tiskare ili druga oznaka, koja omogućuje njezinu (njegovu)
identifikaciju. Osim toga, tiskanje obrazaca može se uvjetovati prethodnim
tehničkim odobrenjem.
Svaka potvrda ima otisnut serijski identifikacijski broj.
**5. Odredbe zajedničke za cijelu Glavu II.**5.1. Obrasci se popunjavaju pisaćim strojem ili drugim mehanografičkim ili
sličnim postupkom. Popis pošiljaka, obavijest o provozu i potvrda primitka se
također mogu čitljivo popunjavati rukom, u kojem se slučaju popunjavaju tintom i
velikim slovima.
5.2. Ne smiju se izvršavati brisanja ili promjene. Izmjene se unose
precrtavanjem netočnih podataka i, prema potrebi, dodavanjem potrebnih podataka.
Te izmjene parafira osoba koja unosi izmjenu i ovjerava ih pečatom.

PRILOG 32 B

JAMSTVENA ISPRAVA ZA POJEDINAČNO JAMSTVO U PROVOZNOM POSTUPKU

**I. Obveza jamca**

1. Dolje potpisani1
.................................................................
s prebivalištem u2
.................................................................
ovime zajednički i pojedinačno jamči, u carinarnici
koja je prihvatila jamstvo
.......................................................
maksimalno do iznosa od .......................................................
u korist *Carinske uprave Republike Hrvatske*
svaki iznos carinskog duga, uključujući kamate i nastale troškove u
postupku
naplate neplaćenoga carinskog duga – ali ne novčanih
kazni – za koje glavni obveznik3
.............................................
može biti ili postati obvezan za robu koja je stavljena
 u postupak provoza od otpremne ispostave ............................
do odredišne
ispostave............................................................
Opis robe:
................................................................................................
2. Dolje potpisani se obvezuje da će na prvi poziv i bez prigovora *Carinskoj
upravi Republike Hrvatske* platiti tražene iznose do granice navedenoga
maksimalnog iznosa.
3. Ova obveza vrijedi od dana kada je prihvati carinarnica koja prihvaća
jamstvo. Dolje potpisani i dalje je odgovoran za plaćanje svakog duga koji
nast
nastane tijekom provoza na temelju ove obveze koji je počeo tupanja na
snagu opoziva ili ukidanja jamstva, čak i ako je zahtjev za plaćanjem podnesen
nakon tog datuma.
Dolje potpisani potvrđuje da će prihvatiti da su mu bila uredno dostavljena sva
pisma i obavijesti, te sve formalnosti ili postupci koji se odnose na ovu obvezu
i upućeni su ili izvršeni u pisanom obliku na njegovu ili njezinu adresu za
dostavu.
Dolje potpisani potvrđuje nadležnost sudova u mjestima gdje on ili ona ima
adresu za dostavu.
Dolje potpisani se obvezuje da neće promijeniti svoje adrese za dostavu, ili ako
mora promijeniti jednu ili više tih adresa, da će unaprijed obavijestiti
carinarnicu koja je prihvatila jamstvo.

Sastavljeno u ........................................,
dana.........................................

............................................
(Potpis)4

**II. Prihvaćanje carinarnice koja je prihvatila jamstvo**

Carinarnica koja je prihvatila jamstvo
.................................................
Jamčeva obveza prihvaćena je dana ........................ za pokrivanje
pro­
voza uz uporabu deklaracije za postupak provoza br. ................. od

......................... 7

............................................
(Pečat i potpis)

\_\_\_\_\_\_\_\_\_
1 Prezime i ime, ili naziv
tvrtke
2 Puna adresa
3 Prezime i ime ili naziv tvrtke i puna adresa glavnog obveznika
4 Osoba koja potpisuje ispravu mora rukom upisati sljedeću napomenu prije svog
potpisa: »Jamstvo za iznos od ....................«, a iznos mora biti ispisan
slovima
7 Popunjava otpremna ispostava

PRILOG 32 C

JAMSTVENA ISPRAVA ZA POJEDINAČNO JAMSTVO U PROVOZNOM POSTUPKU U OBLIKU KUPONA

**I. Obveza jamca**

1. Dolje potpisani1
.................................................................
s prebivalištem u2
.................................................................
ovime zajednički i pojedinačno jamči, u carinarnici
koja je prihvatila jamstvo
......................................................
u korist Carinske uprave
svaki iznos carinskog duga, uključujući kamate i nastale troškove u postupku
naplate neplaćenoga carinskog duga – ali ne novčanih kazni – za koje glavni
obveznik može biti ili postati obvezan gore za robu koja je stavljena u postupak
provoza, a za koju se dolje potpisani obvezao izdati kupone pojedinačnog jamstva
u maksimalnom iznosu od 50.000,00 kuna po kuponu.
2. Dolje potpisani se obvezuje da će na prvi poziv i bez prigovora Carinskoj
upravi platiti tražene iznose do 50.000,00 kuna po kuponu pojedinačnog jamstva.
3. Ova obveza vrijedi od dana kada je prihvati carinarnica koja prihvaća
jamstvo. Dolje potpisani i dalje je obvezan za plaćanje svakog duga do kojega
dođe tijekom provoza na temelju ove obveze koji je počeo prije stupanja na snagu
opoziva ili ukidanja jamstva, čak i ako je zahtjev za plaćanjem podnesen nakon
tog datuma.
Dolje potpisani potvrđuje da će prihvatiti da su mu bila uredno dostavljena sva
pisma i obavijesti te sve formalnosti ili postupci koji se odnose na ovu obvezu
upućeni ili obavljeni u pisanom obliku na njegovu ili njezinu adresu za dostavu.
Dolje potpisani potvrđuje nadležnost sudova u mjestima gdje on ili ona ima
adresu za dostavu.
Dolje potpisani se obvezuje da neće promijeniti svoje adrese za dostavu, ili ako
mora promijeniti jednu ili više od tih adresa, da će unaprijed obavijestiti
carinarnicu koja prihvaća jamstvo.
Sastavljeno u ........................................,
dana.........................................

............................................
(Potpis)

**II. Prihvaćanje carinarnice koja prihvaća jamstvo**

Carinarnica koja prihvaća jamstvo
...................................................................................................................
Jamčeva obveza prihvaćena je dana
...................................................................................................................

...........................................
(Pečat i potpis)

\_\_\_\_\_\_\_\_
1 Prezime i ime ili naziv tvrtke
2 Puna adresa
3 Prije potpisa, potpisnik mora upisati sljedeću napomenu rukom: »Jamstvo«

PRILOG 32D

![](dodatni/350517.gif)
![](dodatni/350518.gif)

PRILOG 33 A

PRAVILA ZA POPUNJAVANJE POPISA POŠILJAKA

Glava I.

OPĆENITO

*1. Definicija*
**Popis pošiljaka znači ispravu koja ima svojstva opisana u ovome Prilogu.***2. Obrazac popisa pošiljki*2.1. Za popis pošiljaka može se uporabiti samo prednja strana obras­ca.
2.2. Obrazac popisa pošiljki mora sadržavati:
(a) naslov »POPIS POŠILJAKA«;
(b) 70×55 milimetara veliko polje razdijeljeno na gornji dio veličine 70×15
milimetara, namijenjen za unos određenih kratica koje može propisati Carinska
uprava –Središnji ured, i na donji vio veličine 70×40 milimetara, namijenjen za
podatke navedene u Glavi II. stavak 3.;
(c) stupci sa sljedećim naslovima u sljedećem poretku:
– redni broj
– oznake, broj, količina i vrsta paketa, opis robe
– zemlja otpreme/izvoza
– bruto masa (kg)
– polje za službene bilješke.
Korisnici mogu prilagođavati širinu stupca svojim potrebama. Međutim, širina
stupca pod nazivom »Polje za službene bilješke« mora biti široka najmanje 30 mm.
Korisnici također mogu sami odlučiti kako će koristiti prazne prostore osim onih
navedenih u točkama (a), (b) i (c).
2.3 Vodoravna se crta povlači iza posljednje stavke, a preostali prazan prostor
se križa kako bi se onemogućilo bilo kakvo naknadno upisivanje.
Za obrasce popisa pošiljaka potrebno je uporabiti papir za pisanje s težinom
najmanje 44g/m2, koji mora biti dovoljno tvrd da se pri normalnoj uporabi ne
trga i ne gužva.
Obrazac popisa pošiljaka je formata 210×297 mm, može biti kraći za 5 mm, i duži
za 8 mm iznad propisane duljine.
Popis pošiljaka može se ispuniti pisaćim strojem ili pomoću mehanografskog ili
sličnog postupka, ili čitljivo ručno kemijskom olovkom ili tintom tiskanim
slovima.
Obrazac nije dozvoljeno popravljati brisanjem ili prekrivanjem gre­šaka.
Ispravci se unose križanjem netočnih riječi i po potrebi upisivanjem točnog
podatka. Svaki takav ispravak mora potvrditi carinarnica.

Glava II.

UPORABA POPISA POŠILJKI

Ako glavni obveznik koristi popis pošiljaka za pošiljku koja sadrži više vrsta
robe, popunjava polja 32, 33, 38 i po potrebi polje 44, a u polje 31 »Pakiranje
i opis robe« JCD-a, upisuje se »Roba prema priloženom popisu pošiljaka«. U tom
slučaju nije moguće koristiti dodatni list JCD-a.
Popis pošiljaka treba priložiti u jednakom broju kao i obrazac koji se koristi
kao deklaracija za postupak provoza.
Popis pošiljaka mora nositi isti broj kao deklaracija za postupak provoza na
koju se popis pošiljaka odnosi. Taj broj se upisuje pomoću pečata koji sadrži
naziv otpremne carinarnice, ili rukom. U slučaju ručnog upisivanja mora biti
ovjeren službenim pečatom otpremne carinarnice i potpisom carinskog službenika.
Ako je uz jednu deklaraciju za postupak provoz provoza priloženo više popisa pošiljaka,
glavni obveznik ih mora označiti brojem. Broj priloženih popisa pošiljaka
se upisuje u polje 4 deklaracije za postupak provoza.

PRILOG 33 B

SVOJSTVA PLOMBI

Plombe moraju zadovoljiti najmanje sljedeća svojstva i biti u skladu sa
sljedećim tehničkim specifikacijama:

**A. Osnovna svojstva**

Plombe moraju:
1) biti na sigurnom mjestu u uobičajenoj uporabi;
2) biti lako provjerljive i prepoznatljive;
3) biti izrađene na takav način da svaki lom ili uklanjanje ostavlja tragove
vidljive golim okom;
4) biti oblikovane za jednokratnu uporabu, ili ako su namijenjene za višekratnu
uporabu, biti oblikovane tako da prilikom svake ponovne uporabe daju jasnu
pojedinačnu identifikacijsku oznaku;
5) imati na sebi identifikacijske oznake.

**B. Tehničke specifikacije**

1) Oblik i dimenzije plombi mogu se razlikovati s obzirom na metode pečaćenja
koje se koriste, ali dimenzije moraju biti takve da se osigura lako čitanje
identifikacijskih oznaka.
2) Krivotvorenje identifikacijskih oznaka plombi mora biti nemoguće, a njihova
reprodukcija teška.
3) Materijal koji se koristi mora biti otporan na slučajni lom i onemogućavati
nezamjetljivo krivotvorenje ili ponovnu uporabu.

PRILOG 33 C

OGLEDNI PRIMJERAK PRATEĆE PROVOZNE ISPRAVE

![](dodatni/350519.gif)
![](dodatni/350520.gif)

**NAPOMENA ZA POJAŠNJENJE I PODACI ZA PRATEĆU PROVOZNU ISPRAVU**
A. NAPOMENA ZA POJAŠNJENJE O POPUNJAVANJU PRATEĆE PROVOZNE ISPRAVE

Isprava koja prati provoz se tiska na temelju podataka dobivenih iz deklaracije
za postupak provoza, koje prema potrebi izmjenjuje glavni obveznik i/ili ih
provjerava otpremna ispostava, te je se popunjava:

|  |  |  |  |
| --- | --- | --- | --- |
| Polje | Sadržaj | Vrsta polja | Primjeri |
| 1 | Posljednje dvije znamenke godine formalnog prihvaćanja kretanja u provozu (GG) | Numeričko 2 | 97 |
| 2 | Identifikacijska oznaka zemlje iz koje je kretanje počelo (ISO alfa 2 šifra zemlje) | Alfabetsko 2 | IT |
| 3 | Jedinstvena identifika­cijska oznaka za kreta­nje u provozu po godini i zemlji | Alfanumeričko 13 | 9876AB8890123 |
| 4 | Kontrolna znamenka | Alfanumeričko 1 | 5 |

Polja 1 i 2 kao što je objašnjeno gore.
Polje 3 se mora popuniti identifikacijskom oznakom za provoz. Način na koji se
to polje koristi spada u odgovornost nacionalnih uprava, ali svaki provoz koji
se obradi tijekom jedne godine u određenoj zemlji mora imati jedinstvenu oznaku.
Nacionalne uprave koje žele imati referentni broj ureda nadležnih tijela
obuhvaćen u MRN-u mogu iskoristiti do prvih 6 znamenaka za upisivanje
nacionalnog broja carinarnice.
Polje 4 se mora popuniti vrijednošću koja je kontrolna znamenka za cijeli MRN.
Ovo polje omogućuje otkrivanje grešaka prilikom preuzimanja cijelog MRN-a.
MRN se također tiska kao bar kod korištenjem standardnog »koda 128«, vrsta slova
»B«.
2. Polje 3:
– prvo potpolje: serijski broj tekućeg tiskanog lista
– drugo potpolje: ukupni broj tiskanih listova (uključujući popis stavaka)
– se ne koristi kada se radi o samo jednoj stavki
3. U prostoru s desne strane polja 8:
Naziv i adresa carinarnice kojoj se mora vratiti povratni primjerak isprave koja
prati provoz.
4. Polje C:
– Naziv otpremne ispostave
– Referentni broj otpremne ispostave
– Datum prihvaćanja deklaracije za postupak provoza
– Naziv i broj odobrenja ovlaštenog pošiljatelja (ukoliko postoji)
5. Polje D:
– rezultati kontrole
– napomena »obvezujući put«, prema potrebi.
Isprava koja prati provoz se ne smije izmjenjivati, niti se smiju dodavati ili
brisati podaci u njoj, osim ako nije drugačije određeno.

B. NAPOMENA ZA POJAŠNJENJE O TISKANJU

Postoje sljedeće mogućnosti za tiskanje isprave koja prati provoz:
1. Deklarirana odredišna ispostava je povezana s računalnim tranzitnim sustavom:
– tiska se samo primjerak A (prateća isprava);
2. Deklarirana odredišna ispostava nije povezana s računalnim tranzitnim
sustavom:
– tiska se primjerak A (prateća isprava); i
– tiska se primjerak B (povratni primjerak).
3. Deklarirana odredišna ispostava nije povezana s računalnim tranzitnim
sustavom (bez obzira na to koriste li se popisi pošiljaka ili ne):
– tiska se primjerak A (prateća isprava); i
– tiska se primjerak B (povratni primjerak).

C. NAPOMENA ZA POJAŠNJENJE O POVRATKU REZULTATA KONTROLE IZ ODREDIŠNE ISPOSTAVE

Postoje sljedeće mogućnosti za vraćanje rezultata kontrole iz odredišne
ispostave:
1. Stvarna odredišna ispostava je deklarirana carinarnica i ona je povezana s
računalnim tranzitnim sustavom:
– rezultati kontrole se šalju otpremnoj ispostavi elektroničkim putem;
2. Stvarna odredišna ispostava je deklarirana carinarnica i ona nije povezana s
računalnim tranzitnim sustavom:
– rezultati kontrole se šalju otpremnoj ispostavi koristeći povratni primjerak B
isprave koja prati provoz (uključujući eventualni popis stavaka);
3. Deklarirana odredišna ispostava je povezana s računalnim tranzitnim sustavom,
ali stvarna odredišna ispostava nije povezana s računalnim tranzitnim sustavom
(promjena odredišne ispostave):
– rezultati kontrole se šalju otpremnoj ispostavi koristeći fotokopiju isprave
koja prati provoz, primjerak A (uključujući eventualni popis stavaka);
4. Deklarirana odredišna ispostava nije povezana s računalnim tranzitnim
sustavom, ali stvarna odredišna ispostava je povezana s računalnim tranzitnim
sustavom (promjena odredišne ispostave):
– rezultati kontrole se šalju otpremnoj ispostavi elektroničkim putem.

PRILOG 33D

POPIS STAVAKA – OGLEDNI PRIMJERAK

![](dodatni/350521.gif)
![](dodatni/350522.gif)

PRILOG 33 E

POTVRDA PRIMITKA

![](dodatni/350523.gif)

PRILOG 33 F

KRITERIJI ZA UMANJENJE ZAJEDNIČKOG JAMSTVA

|  |  |
| --- | --- |
| Kriterij | Napomene |
| 1) Dovoljno iskustvo | Dokaz o dovoljnom iskustvu se pruža pravilnom uporabom zajedničkoga provoznog postupka u svojstvu glavnog obveznika tijekom jednog od sljedećih razdoblja prije podnošenja zahtjeva za smanjenjem:  – jedna godina za primjenu članka 337.a stavak 2. točka a) i članak 337.b stavak 1.;  – dvije godine za primjenu članka 337.a stavak 2. točka b) i članka 337.b stavak 2. točka a);  – tri godine za primjenu članka 337.a stavak 3. i članka 337.b stavak 2. točka b). |
| 1) Dovoljno iskustvo Ta se razdoblja smanjuju za jednu godinu za podnositelje zahtjeva koji za podnošenje deklaracija za postupak provoza koristi elektronički sustav razmjene podataka. |
| 2) Vrlo bliska suradnja s Carinskom upravom | Glavni obveznik postiže vrlo blisku suradnju s Carinskom upravom tako što u upravljanje svojim prijevozom uključuje posebne mjere koje na taj način Carinskoj upravi olakšavaju obavljanje provjera i zaštitu interesa u pitanju. Pod uvjetom da udovoljavaju Carinskoj upravi, takve se mjere između ostaloga mogu odnositi na:  – posebne metode popunjavanja deklaracija za postupak provoza (posebno uporaba elektronič­kog sustava razmjene podataka);  ili  – sadržaj takvih deklaracije, kada glavni obveznik pruža dodatne informacije kada to nije obvezno;  ili  – metode ispunjavanja formalnosti za stavljanje robe u postupak (npr. glavni obveznik uvijek podnosi svoje deklaracije istoj carinarnici). |
| 3) Upravljanje prijevozom | Glavni obveznik pruža dokaze da upravlja prijevozom među ostalim:  a) tako da sam obavlja prijevoz i primjenjuje visoke standarde sigurnosti;   ili  (b) korištenjem prijevoznika s kojim ima dugogodišnje ugovorne odnose i koji pruža uslugu koja zadovoljava visoke standarde sigurnosti;  ili  c) korištenjem posrednika koji je ugovorom vezan s prijevoznikom i pruža uslugu koja zadovoljava visoke standarde sigurnosti. |
| 4) Dovoljna financijska sredstva za ispunjenje obveza | Glavni obveznik dokazuje da ima financijska sredstva za ispunjenje svojih obveza pružanjem dokaza Carinskoj upravi kojima pokazuje da ima sredstva za plaćanje duga koji bi mogao nastati u vezi s dotičnom robom. |

PRILOG 33 G

JAMSTVENA ISPRAVA ZA ZAJEDNIČKO JAMSTVO U PROVOZNOM POSTUPKU

**I. Obveza jamca**

1. Dolje potpisani1
......................................................
s prebivalištem u2
......................................................
ovime zajednički i pojedinačno jamči, u Carinskoj upravi
ustrojstvenoj jedinici
...................................................
maksimalno do iznosa od ............................................
koji je 100/50/30 %3 referentnog iznosa, u korist Carinske uprave
svaki iznos carinskog duga, uključujući kamate i nastale troškove u postupku
naplate neplaćenoga carinskog duga – ali ne novčanih kazni – za koje glavni
obveznik4, ....................................................... može biti ili
postati obvezan na robu koja je stavljena u provozni postupak.
2. Dolje potpisani se obvezuje da će na prvi poziv i bez prigovora Ca­rinskoj
upravi platiti tražene iznose do granice gore navedenoga maksimalnog iznosa.
3. Ova obveza vrijedi od dana kada je prihvati Carinska uprava – Središnji ured.
Dolje potpisani i dalje je odgovoran za plaćanje svakog duga koji nastane
tijekom provoza na temelju ove obveze koji je počeo prije stupanja na snagu
opoziva ili ukidanja jamstva, čak i ako je zahtjev za plaćanjem podnesen nakon
tog datuma.
Dolje potpisani potvrđuje da će prihvatiti da su mu bila uredno dostavljena sva
pisma i obavijesti te sve formalnosti ili postupci koji se odnose na ovu obvezu
upućeni ili izvršeni u pisanom obliku na njegovu ili njezinu adresu za dostavu.
Dolje potpisani potvrđuje nadležnost sudova u mjestima gdje on ili ona ima
adresu za dostavu.
Dolje potpisani se obvezuje da neće promijeniti svoje adrese za dostavu, ili ako
mora promijeniti jednu ili više od tih adresa, da će unaprijed obavijestiti
Carinsku upravu – Središnji ured.
Sastavljeno u .........................................., dana
...............................

.........................................
(Potpis)5

**II. Prihvaćanje Carinske uprave Središnjeg ureda**

Carinska uprava – Središnji ured
...................................................................................................................
Jamčeva obveza prihvaćena je dana
...................................................................................................................

.........................................
(Pečat i potpis)5

\_\_\_\_\_\_
1 Prezime i ime, ili naziv
tvrtke.
2 Puna adresa.
3 Precrtati ono što se ne primjenjuje.
4 Prezime i ime ili naziv tvrtke i puna adresa glavnog obveznika.
5 Osoba koja potpisuje ispravu mora rukom upisati sljedeću napomenu
prije svog potpisa: »Jamstvo za iznos od .............«, te mora upisati puni
iznos.

PRILOG 33 H

POTVRDA O ZAJEDNIČKOM JAMSTVU

**TC31 – POTVRDA O ZAJEDNIČKOM JAMSTVU**

*(Prednja strana)*

![](dodatni/350524.gif)<.gif">

PRILOG 33 I

POTVRDA O OSLOBOĐENJU OD JAMSTVA
>
**TC33 – POTVRDA O OSLOBOĐENJU OD JAMSTVA**

![](dodatni/350525.gif)

PRILOG 33 J

NAPOMENE ZA POPUNJAVANJE POTVRDE O ZAJEDNIČKOM JAMSTVU I POTVRDE O OSLOBOĐENJU
OD ZAJEDNIČKOG JAMSTVA

*1. Podaci koji se upisuju na prednju stranu potvrde*Nakon izdavanja, ne smiju se obavljati izmjene, dodavanja ili precrtavanja
napomena u poljima 1 do 8 potvrde o zajedničkom jamstvu i polja 1 do 7 potvrde o
oslobađanju od polaganja jamstva.
1.1. Šifra valute
Upisuje se ISO ALPHA3 (ISO 4217) šifru korištene valute u polje 6 potvrde o
zajedničkom jamstvu i polje 5 potvrde o oslobođenju od polaganja jamstva.
1.2. Napomene
1.2.1. Kada se zajedničko jamstvo ne smije koristiti jer je roba navedena u
Prilogu 31 A Uredbe za provedbu Carinskog zakona, mora se u polje 8 potvrde
upisati napomena: »Valjanost ograničena«.
1.2.2. Kada se glavni obveznik obvezao da će sve svoje deklaracije za postupak
provoza podnijeti u određenoj otpremnoj ispostavi, naziv te carinarnice mora se
velikim tiskanim slovima upisati u polje 8 potvrde o zajedničkom jamstvu ili
polje 7 potvrde o oslobođenju od polaganja jamstva.
1.3. Ovjera potvrda u slučaju produljenja njihove valjanosti
Kada se razdoblje valjanosti potvrde produljuje, Carinska uprava – Središnji
ured mora ovjeriti polje 9 potvrde o zajedničkom jamstvu ili polje 8 potvrde o
oslobođenju od polaganja jamstva.
*2. Podaci koji se upisuju na poleđini potvrde – osobe ovlaštene da potpisuju
deklaracije za postupak provoza*2.1. Kada je potvrda izdana, ili u bilo kojem trenutku tijekom njezinog
razdoblja valjanosti, glavni obveznik mora na poleđini upisati imena osoba koje
je ovlastio za potpisivanje deklaracije za postupak provoza. Svaki od tih unosa
mora obuhvaćati prezime i ime ovlaštene osobe i ogledni primjerak njenog
potpisa, te svakoga mora supotpisati glavni obveznik. Glavni obveznik ima
mogućnost prekrižiti sva polja koja ne želi koristiti.
2.2. Glavni obveznik može u bilo kojem trenutku opozvati ta odobrenja.
2.3 Svaka osoba čije je ime upisano na poleđinu ove vrste potvrde koja se
podnosi u otpremnoj ispostavi je ovlašteni predstavnik glav­nog obveznika.

PRILOG 34 A

REPUBLIKA HRVATSKA
MINISTARSTVO FINANCIJA
CARINSKA UPRAVA

![](dodatni/350526.gif)

PRILOG 36

A) POTVRDA O ISTOVJETNOSTI ROBE

![](dodatni/350527.gif)
![](dodatni/350528.gif)
![](dodatni/350529.gif)
![](dodatni/350530.gif)
![](dodatni/350531.gif)
![](dodatni/350532.gif)

B) POTVRDA O ISTOVJETNOSTI ROBE U PUTNIČKOM PROMETU

![](dodatni/350533.gif)

PRILOG 37

BANKOVNA GARANCIJA ZA CARINSKI DUG

(Memorandum banke)
Na zahtjev ....................................................., sukladno
članku 447.
stavak 1. točka c) Uredbe za provedbu Carinskog zakona izdaje se:

**BANKOVNA GARANCIJA br. .................**

Ova bankovna garancija važi kao instrument osiguranje za plaćanje carinskoga
duga iz članka 446. Uredbe za provedbu Carinskog zakona.

PODACI O BANCI GARANTU

Matični broj:
...............................................................
Tvrtka banke – garanta:
..............................................................
Sjedište:
..............................................................
Poštanski broj:
................................. Mjesto: ................
Žiroračun broj:
..............................................................
koji se vodi pri:                 ..............................................................

PODACI O CARINSKOM DUŽNIKU – NALOGODAVCU
ZA IZDAVANJE GARANCIJE

Matični broj:
................................................................
Tvrtka:
................................................................

................................................................
Sjedište:
................................................................

................................................................
Poštanski broj:
................................. Mjesto: ..................

Banka – garant se obvezuje da će na prvi poziv i bez prigovora Carinskoj upravi
platiti do ukupne svote od ................................ kuna, svaku svotu
nastalu na ime dospjeloga a neplaćenoga carinskoga duga carinskoga dužnika,
glede kojega se kao jamstvo za njegovu pravodobnu naplatu pozvao na ovu bankovnu
garanciju u određenome carinskome postupku koji se vodi pri Carinskoj upravi, u
razdoblju od ..................................... do
.........................................., s tim da se naplata po osnovi ove
garancije može izvršiti i u produženome roku od 3 mjeseca, odnosno 6 mjeseci za
bankovne garancije podnesene kao osiguranje za namirenje carinskog duga u
postupku unutarnje proizvodnje, računajući od dana isteka jamstvenog roka.
Ova bankovna garancija može se koristiti kao:
a) zajednička garancija za sve carinske dugove carinskoga dužnika,
b) zajednička garancija za dugove carinskog dužnika iz određenih carinskih
postupaka, i to:
...................................................................................................................
...................................................................................................................
c) pojedinačna garancija za namirenje određenoga carinskoga duga, i to:
...................................................................................................................
Ova garancija može se – ne može se pri Carinskoj upravi odnosno ovlaštenoj
carinarnici položiti i glede namirenja carinskih dugova drugih drugih osoba, ako
nalogodavac za izdavanje ove bankovne garancije sudjeluje u provedbi odnosnoga
carinskoga postupka, sukladno carinskim i drugim propisima o obavljanju poslova
anja u carinskom postupku.
Ova garancija je izdana u tri istovjetna primjerka.

...............................................         M.P.
............................................

(mjesto i datum)                                            (potpis ovlaštene osobe)

Carinska uprava, ustrojstvena jedinica ............ prihvaća i evidentira
predmetnu garanciju pod brojem.......... .

...............................................         M.P.
............................................

(mjesto i datum)                                            (potpis ovlaštene osobe)

PRILOG 37 A

BANKOVNA GARANCIJA ZA POREZNI I CARINSKI DUG DUHANSKIH PROIZVODA

(Memorandum banke)
Na zahtjev ....................................................., sukladno
članku 447. stavak 1. točka c) Uredbe za provedbu Carinskog zakona i članku 20.
Zakona o posebnom porezu na duhanske proizvode izdaje se:

**BANKOVNA GARANCIJA br. .................**

Ova bankovna garancija važi kao instrument osiguranja za plaćanje carinskoga
duga na duhanske proizvode iz članka 446. Uredbe za provedbu Carinskog zakona i
za osiguranje naplate posebnog poreza na duhanske proizvode prema članku 20.
Zakona o posebnom porezu na duhanske proizvode prije preuzimanja nadzornih
markica od strane poreznih obveznika.

PODACI O BANCI GARANTU

Matični broj:
...................................................................
Tvrtka banke - garanta:
...................................................................
Sjedište:
...................................................................
Poštanski broj:
................................. Mjesto: .....................
Žiroračun broj:
....................................................................
koji se vodi pri:
....................................................................

PODACI O POREZNOM I CARINSKOM DUŽNIKU
DUHANSKIH PROIZVODA – NALOGODAVCU
ZA
IZDAVANJE GARANCIJE

Matični broj:
.........................................................................
Tvrtka:
.........................................................................

.........................................................................
Sjedište:
.........................................................................

.........................................................................
Poštanski broj: ................................. Mjesto:
........................................
Banka – garant se obvezuje da će na prvi poziv i bez prigovora Carinskoj upravi
platiti do ukupne svote od ................................ kuna, svaku svotu
nastalu na ime.
(a) dospjeloga a neplaćenoga posebnoga poreza na duhanske proizvode za preuzete
nadzorne markice poreznoga dužnika po isteku roka od 120 dana od dana
preuzimanja, i/ili
(b) dospjeloga a neplaćenoga carinskog duga na duhanske proizvode carinskog
dužnika, glede kojega se kao jamstvo za njegovu pravodobnu naplatu pozvao na ovu
bankovnu garanciju u određenome postupku koji Se vodi pri Carinskoj upravi, u
razdoblju od ...................... do ............., s tim da se naplata po
osnovi ove garancije može izvršiti i u produljenom roku 3 mjeseca, odnosno 6
mjeseci za bankovne garancije podnesene kao osiguranje za namirenje carinskog i
poreznog duga u postupku unutarnje proizvodnje računajući od dana isteka
jamstvenog roka.
Ova bankovna garancija može se koristiti kao:
a) zajednička garancija za sve carinske dugove na duhanske proizvode carinskoga
dužnika,
b) zajednička garancija za dugove na duhanske proizvode carinskog dužnika iz
određenih carinskih postupaka, i to:
...................................................................................................................
...................................................................................................................
c) pojedinačna garancija za namirenje određenoga carinskoga duga na duhanske
proizvode, i to:
...................................................................................................................
Ova garancija ne može se pri Carinskoj upravi položiti i glede namiranja
carinskih dugova drugih osoba.
Ova garancija je izdana u tri istovjetna primjerka.

...............................................         M.P.
............................................

(mjesto i datum)                                            (potpis ovlaštene osobe)

Carinska uprava, ustrojstvena jedinica ............ prihvaća i evidentira
predmetnu garanciju pod brojem .......... .

...............................................         M.P.
............................................

(mjesto i datum)                             ;                (potpis ovlaštene osobe)

Uredba, NN 5/2007-273
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)